**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 17 Οκτωβρίου 2017, ημέρα Τρίτη και ώρα 14.20΄, στην **Αίθουσα «Προέδρου Αθανασίου Κωνστ. Τσαλδάρη» (223)** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Τροποποίηση ν. 2939/2001 για την εναλλακτική διαχείριση των συσκευασιών και άλλων προϊόντων, προσαρμογή στην οδηγία 2015/720/ΕΕ, ρύθμιση θεμάτων του Ελληνικού Οργανισμού Ανακύκλωσης και άλλες διατάξεις».

Στη συνεδρίαση παρέστησαν ο Αναπληρωτής Υπουργός Περιβάλλοντος και Ενέργειας, κ. Σωκράτης Φάμελλος, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Ζεϊμπέκ Χουσεΐν, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κωνσταντινέας Πέτρος, Καφαντάρη Χαρά, Θηβαίος Νίκος, Ξυδάκης Νίκος, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Δήμας Χρίστος, Τασούλας Κωνσταντίνος, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Σκανδαλίδης Κωνσταντίνος, Κεγκέρογλου Βασίλειος, Ζαρούλια Ελένη, Παναγιώταρος Ηλίας, Σαχινίδης Ιωάννης, Συντυχάκης Εμμανουήλ, Μανωλάκου Διαμάντω, Κατσώτης Χρήστος, Κατσίκης Κωνσταντίνος, Λαζαρίδης Γεώργιος, Σαρίδης Ιωάννης και Αμυράς Γεώργιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι Βουλευτές, καλησπέρα σας. Συνεδριάζει η Διαρκής Επιτροπή Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Τροποποίηση ν. 2939/2001 για την εναλλακτική διαχείριση των συσκευασιών και άλλων προϊόντων, προσαρμογή στην οδηγία 2015/720/ΕΕ, ρύθμιση θεμάτων του Ελληνικού Οργανισμού Ανακύκλωσης και άλλες διατάξεις».

Θα κάνουμε έναν προγραμματισμό των συνεδριάσεων της Επιτροπής. Έχουμε σήμερα την πρώτη συνεδρίαση, την Πέμπτη 19/10 και ώρα 13.00’ η ακρόαση των φορέων, αυτό με μια επιφύλαξη, γιατί έχει ένα πρόβλημα χρονικό ο κ. Υπουργός, μήπως μπορούμε να το κάνουμε νωρίτερα. Επίσης, την επόμενη Τρίτη 24/10 και ώρα 14.00΄ η κατ’ άρθρον συζήτηση και την Τετάρτη 25/10 και ώρα 10.00΄ η β΄ ανάγνωση. Από τώρα σας λέω ότι την Πέμπτη 26/10 και ώρα 10.00΄ θα ξεκινήσει η διαδικασία στις Επιτροπές για το υπαίθριο εμπόριο, το νομοσχέδιο του Υπουργείου Οικονομίας και Ανάπτυξης.

Κυρίες και κύριοι συνάδελφοι, επειδή απ’ ότι καταλαβαίνω οι προς πρόσκληση φορείς είναι πάρα πολλοί, να ξεκινήσουμε με προτάσεις από τα κόμματα για τους φορείς.

Το λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ (Εισηγητής του ΣΥΡΙΖΑ): Κυρία Πρόεδρε, υπάρχουν πάρα πολλοί φορείς εμπλεκόμενοι, να δούμε πόσοι στο σύνολο και αφού συνεννοηθούμε και με την Αντιπολίτευση, θα κληθούν. Όλοι οι φορείς όμως θα μπορούν να καταθέσουν τις προτάσεις τους με υπόμνημα.

Προτείνουμε την Ένωση Περιφερειών Ελλάδος, το Δίκτυο Φορέων Διαχείρισης Στερεών Απορριμμάτων ΦοΣΔΑ, Κεντρική Ένωση Δήμων Ελλάδος ΚΕΔΕ, Επιτροπή Χωροταξίας Υποδομών και Περιβάλλοντος της ΚΕΔΕ, Ενιαίος Σύνδεσμος Διαχείρισης νομού Αττικής, Δήμος Λειψών- αυτός καλείται γιατί έχει πραγματικά κάνει μια πρότυπη και προχωρημένη εργασία- Δήμος Αθηναίων, Δήμος Θεσσαλονίκης, Δήμος Παλαιού Φαλήρου- που είναι πρώτος στην ανακύκλωση με ποσοστό 12,74%- Δήμος Χαλανδρίου- δεύτερος στις επιδόσεις στην Αττική για το «πιλοτικό πρόγραμμα συλλογής οργανικών απορριμμάτων» και το πρόγραμμα «συλλογής χαρτιού και χαρτονιού»- Δήμος Βριλησσίων, για το πιλοτικό σύστημα «Πληρώνω όσο πετάω», Δήμος Σπάρτης, για το σύστημα πολλαπλών ρευμάτων και «συλλογής ανακυκλώσεων πόρτα – πόρτα», Δήμος Παύλου Μελά Θεσσαλονίκης, για το πρόγραμμα «Ανακυκλώνοντας με Διαλογή στην πηγή στις σχολικές μονάδες», Δήμος Πύργου, για τα πράσινα σημεία και τη θεαματική αύξηση της ανακύκλωσης, ΓΣΕΒΕΕ, Σύνδεσμος Βιομηχανικών Επιχειρήσεων Ανακύκλωσης και Ενεργειακής Αξιοποίησης Αποβλήτων ΣΕΠΑΝ, Ελληνική Συνομοσπονδία Εμπορίου Επιχειρηματικότητας ΕΣΕΕ, ΣΕΒ, Σύνδεσμος Βιομηχανιών Βορείου Ελλάδος ΣΒΒΕ, Πρωτοβουλία Εξωστρεφών Παραγωγικών Μεταποιητικών Επιχειρήσεων Ελληνικής Ιδιοκτησίας, Κεντρική Ένωση Επιμελητηρίων Ελλάδος, Σύνδεσμος Βιομηχανιών Πλαστικών Ελλάδος, που συμμετέχουν στην ανακύκλωση, Ινστιτούτο Έρευνας Λιανεμπορίου Καταναλωτικών Αγαθών ΙΕΛΚΑ.

Από τα Συστήματα Εναλλακτικής Διαχείρισης προτείνουμε και αφού γίνει επιλογή σε συνεργασία με τα υπόλοιπα κόμματα: Συλλογικό Σύστημα Εναλλακτικής Διαχείρισης ΣΣΕΔ Ανακύκλωσης Φορητών Ηλεκτρικών Στηλών, Συλλογικό Σύστημα Εναλλακτικής Διαχείρισης ΣΣΕΔ Συσσωρευτών, Συλλογικό Σύστημα Οχημάτων και Βιομηχανίας, Συλλογικό Σύστημα Εναλλακτικής Διαχείρισης Συσκευασιών ΣΣΕΔ Ανταποδοτική Ανακύκλωση Α.Ε., Συλλογικό Σύστημα Εναλλακτικής Διαχείρισης ΣΣΕΔ «Συσσωρευτών Πανελλαδικής Εμβέλειας», Συλλογικό Σύστημα Εναλλακτικής Διαχείρισης Αποβλήτων Φωτιστικών Λαμπτήρων και Μικροσυσκευών ΦΩΤΟΚΥΚΛΩΣΗ Α.Ε., Συλλογικό Σύστημα Εναλλακτικής Διαχείρισης Ανακύκλωση Συσκευών Α.Ε., Συλλογικό Σύστημα Εναλλακτικής Διαχείρισης Αποβλήτων Λιπαντικών Ελαίων Α.Ε., Συλλογικό Σύστημα Εναλλακτικής Διαχείρισης Συσσωρευτών, Συλλογικό Σύστημα Εναλλακτικής Διαχείρισης Ελαστικών Οχημάτων, Συλλογικό Σύστημα Εναλλακτικής Διαχείρισης Συσκευασιών Ορυκτελαίων, Συλλογικό Σύστημα Εναλλακτικής Διαχείρισης Συσκευασιών της Ελληνικής Εταιρίας Αξιοποίησης Ανακύκλωσης.

Από τους φορείς κοινωνικής αλληλέγγυας οικονομίας προτείνουμε: την ΚΟΙΝΣΕΠ Καλλονή – Κελλιά Τήνου, που έχει κάνει πολλή δουλειά σε αυτό τον τομέα και την ΚΟΙΝΣΕΠ Πάτρας.

Από ΜΚΟ προτείνουμε το Συνεταιρισμό Κοινωνικής Διαχείρισης Αποβλήτων και ΕΔΟΕ Απόσυρση Αυτοκινήτων. Επίσης, την τελευταία οικολογική εταιρία ανακύκλωσης ΚΥΡΚΙΤΣΟΣ ΦΙΛΙΠΠΟΣ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μπουκώρος.

ΧΡΗΣΤΟΣ ΜΠΟΥΚΩΡΟΣ (Εισηγητής της Ν.Δ.): Κυρία Πρόεδρε, λογικά τα συστήματα εναλλακτικής διαχείρισης, 23 τον αριθμό, αν δεν με απατά η μνήμη μου, έχουν λόγο, όπως και οι εκπρόσωποι των ΟΤΑ είτε ως αυτοτελείς ΟΤΑ είτε μέσα από τα συλλογικά τους όργανα, όπως και η παραγωγή, βεβαίως, τέτοιων υλικών. Άρα σε πολλά σημεία συμφωνώ με τον κ. Δημαρά.

Θα ήθελα να προσθέσω τον Σύνδεσμο Εταιριών Περιβάλλοντος, την Κεντρική Ένωση Δήμων Ελλάδος ΚΕΔΕ, αρμόδιος, για να σας διευκολύνω, Επιτροπής Χωροταξίας Υποδομών και Περιβάλλοντος είναι ο κ. Σάββας Χιονίδης, Δήμαρχος Κατερίνης, το Δίκτυο Φορέων Διαχείρισης Στερεών Αποβλήτων ΦοΔΣΑ. Η Ελληνική Εταιρεία Διαχείρισης Στερεών Αποβλήτων, η Ελληνική Εταιρεία Αξιοποίησης Ανακύκλωσης, η Οικολογική Εταιρεία Ανακύκλωσης EKO Παρατηρητής, ο Σύνδεσμος Ανακυκλωτών Ελλάδος και για την πλαστική σακούλα, μιας και ενσωματώνουμε την Κοινοτική Οδηγία θα πρότεινα να κληθεί ο Δήμαρχος Αλοννήσου, ο οποίος ίσως είναι ο πρώτος δήμος στην Ευρώπη που απαγόρευσε οριστικά τη χρήση της πλαστικής σακούλας, ο κ. Βαφίνης. Ευχαριστώ πολύ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ευχαριστώ πολύ κυρία Πρόεδρε. Δε νομίζω ότι έμεινε και κανένας που δεν ακούστηκε. Θέλω να μας πείτε πόσους φορείς τελικά θα καλέσουμε γιατί είναι ένα ζήτημα σύμφωνα με τις δεσμεύσεις της Επιτροπής και στο τέλος να δούμε τον κατάλογο μήπως συμπληρώσουμε κάτι πιεστικά ως παράταξη, διότι εδώ πια με αυτό τον τρόπο το προεδρείο μπορεί αυτό να διαλέξει τους φορείς τελικά. Έτσι δεν κάνουμε δουλειά. Σε αυτόν τον κατάλογο που θα διαμορφώσετε θα ήθελα να έχω άποψη στο τέλος. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παναγιώταρος.

ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου ΧΡΥΣΗ ΑΥΓΗ): Ευχαριστώ πολύ κυρία Πρόεδρε. Συμφωνούμε για το ΣΕΒ, συμφωνούμε για το ΣΕΠΑΝ, Σύνδεσμο Βιομηχανιών και Επιχειρήσεων Ηλεκτρικών Συσκευών, δεν ξέρω αν ειπώθηκε από κάποιον προλαλήσαντα. Θα θέλαμε να έρθει κάποιος εκπρόσωπος του ΠΕΔΑ , από τον ΕΟΑΝ, που αναφέρεται και στο νομοσχέδιο. Ο δήμαρχος Φυλής θεωρούμε ότι θα έπρεπε να έρθει, θα μπορούσε να μας πει πολλά πράγματα διαφωτιστικά για τα της χωματερής που άπτονται του νομοσχεδίου με έμμεσο ή άμεσο τρόπο. Ενδεχομένως ο δήμαρχος Κερατέας και κάποιος από το Γραμματικό για να μας δώσουν κάποιες πληροφορίες για τα νέα δεδομένα που έρχονται με το νομοσχέδιο. Τέλος, είναι ανέφικτο, αλλά αν ασχοληθούν οι υπηρεσίες θα μπορούσε να έρθει κάποιο υπόμνημα ή κάποια οδηγία με κάποιο εκπρόσωπο φορέα διαχείρισης απορριμμάτων από το Άμστερνταμ, τη Στοκχόλμη ή το Μόναχο, τρεις πόλεις, οι οποίες έχουν υποδειγματική ανακύκλωση εδώ και δεκαετίες και θα μπορούσαν να σας δώσουν τα φώτα τους σχετικά με το πώς γίνεται μια σωστή ανακύκλωση χωρίς πολύ γραφειοκρατία, χωρίς πολλούς μεσάζοντες και οτιδήποτε άλλο. Ευχαριστώ πολύ.

 ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του ΚΚΕ): Κυρία Πρόεδρε, εμείς δεν θα καλέσουμε ούτε το ΣΕΘ, ούτε επιχειρηματικούς ομίλους και εταιρείες, ούτε τις ΜΚΟ ούτε τις ΚΟΙΝΣΕΠ. Ακόμα δεν άρχισε η συζήτηση του νομοσχεδίου και φαίνεται από την πρώτη κιόλας στιγμή ποιοι είναι αυτοί που θα ωφεληθούν τελικά. Αυτούς καλούν. Εμείς προτείνουμε να καλέσουμε τους εργαζόμενους που βιώνουν την κατάσταση στον τομέα της ανακύκλωσης και συγκεκριμένα την Ένωση Ιδιωτικών Υπαλλήλων του νομού Ηρακλείου, στην οποία μέλη της είναι εργαζόμενοι στον ΚΔΑ Ηρακλείου, στον τομέα της ανακύκλωσης και οι οποίοι βέβαια έχουν αποκτήσει μια πολύτιμη εμπειρία μέσα από τους πολύχρονους αγώνες και τις πολύμηνες απεργιακές κινητοποιήσεις και έχουν να μεταφέρουν μια πολύτιμη εμπειρία και για την ουσία λειτουργίας των εργοστασίων ανακύκλωσης, αλλά και τα προβλήματα τα εργασιακά που βιώνουν. Ευχαριστώ πολύ

 ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Σας ευχαριστώ κυρία Πρόεδρε. Νομίζω ότι όλους τους φορείς τους είπαν οι συνάδελφοι. Εγώ θα ήθελα να πω για τον ΦοΔΣΑ Κεντρικής Μακεδονίας. Επικοινώνησα ήδη και μου έχει στείλει ένα υπόμνημα. Κατ’ αρχήν θα ήθελα πριν από οτιδήποτε, να ρωτήσω πότε θα έρθουν οι φορείς για να καταθέσουν τις απόψεις τους;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Την Πέμπτη.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Ωραία, οπότε να σημειώσουμε το ΦΟΔΣΑ Κεντρικής Μακεδονίας, μήπως πέρα του υπομνήματος, μπορούν να στείλουν κάποιον εκπρόσωπο ή να έρθει ο ίδιος ο Πρόεδρος ο κ. Γεράνης. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ κυρία Πρόεδρε. Δεν έχουμε να προσθέσουμε κάτι στον κατάλογο των φορέων που θα έρθουν. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Κυρία Πρόεδρε και εγώ έχω καλυφθεί, όσοι ήταν να προτείνουμε τους άκουσα από άλλους συναδέλφους. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι Βουλευτές, ήθελα να πω το εξής. Εδώ έχουμε γύρω στις 60 προτάσεις. Θα ήθελα να πάρουμε ως Επιτροπή, επειδή δεν πρέπει να υπάρχουν και παρεξηγήσεις, αποκλεισμοί και όλα αυτά, μια απόφαση να μην ξεπερνούν τους 25. Δεν ξέρω αν συμφωνείτε. Επίσης να πω ότι τώρα συνεννοηθήκαμε επειδή υπάρχει και θέμα Αίθουσας, την Πέμπτη 9 η ώρα το πρωί αντί για 13.00’ που σας είπα και 11.45’ θα έχουμε τελειώσει με τους φορείς, γιατί χρειάζονται την Αίθουσα. Δεν υπάρχει άλλη δυνατότητα. Οπότε συμφωνούμε στους 30 φορείς μάξιμουμ;

ΝΙΚΟΛΑΟΣ ΠΑΠΑΔΟΠΟΥΛΟΣ: Κυρία Πρόεδρε, επί της διαδικασίας, οι βουλευτές δεν συμμετέχουν καθόλου σε αυτή την ιστορία. Έρχονται μιλάνε και εμείς δεν παίρνουμε χαμπάρι τι γίνεται, να κάνουμε μια ερώτηση. Μιλάνε τα κόμματα, δεν χρειάζονται οι βουλευτές. Από τις 9 ως τις 12 σε τρεις ώρες ποιος θα προλάβει να μιλήσει; Δεν γίνεται, δεν φτάνει ο χρόνος. Νομίζω κυρία Πρόεδρε, πρέπει να είναι στους 20 οι φορείς. Δεν καταλαβαίνω τι θα έχει να πει διαφορετικό ο ένας από τον άλλον.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εντάξει κ. Παπαδόπουλε, καταγράφηκε. Το λόγο έχει ο κ. Μπουκώρος.

ΧΡΗΣΤΟΣ ΜΠΟΥΚΩΡΟΣ (Εισηγητής της Νέας Δημοκρατίας): Κυρία Πρόεδρε, οπωσδήποτε έχουμε αντιμετωπίσει και σε άλλο νομοσχέδιο αυτό το ζήτημα. Είπα και στην αρχική μου πρόταση ότι η ύπαρξη πολλών συλλογικών συστημάτων εναλλακτικής διαχείρισης που έχουν διαφορετικό αντικείμενο, αυτομάτως αυξάνει τον αριθμό. Η εμπλοκή των δήμων μέσα από το νομοσχέδιο είναι κρίσιμη. Θα έχουμε, οπωσδήποτε, την ανάγκη να ακούσουμε δήμους, που έχουν αποκομίσει σχετικές εμπειρίες, αλλά και τα συλλογικά όργανα των δήμων, οι οποίοι θα είναι οι φορείς υλοποίησης του νομοσχεδίου, κατά κύριο λόγο. Έτσι, αυξάνεται ο αριθμός, όμως μπορούμε να εξαιρέσουμε τους παραγωγούς τέτοιων αποβλήτων, που είναι και μεγάλες εταιρείες, όπως και τους εργαζόμενους; Οι 30 φορείς νομίζω ότι είναι ένας λογικός αριθμός για τη διάρθρωση και το αντικείμενο το νομοσχεδίου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τριανταφυλλίδης.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Κυρία Πρόεδρε, συμφωνώ με το όριο που βάλατε, γιατί δεν πρόκειται να συνδιοργανώσουμε μια ημερίδα για την ανακύκλωση. Συμφωνώ απόλυτα με αυτό που είπατε και με αυτό που είπε και ο κ. Παπαδόπουλος. Αναζητούμε την ποιότητα εκείνη, τη συμπυκνωμένη, που θα καταγραφεί στο νομοσχέδιο και θα γίνει πράξη για μια επιλογή ανακύκλωσης, που θα έπρεπε να αφορούσε ήδη το παρελθόν, αλλά πρέπει να αφορά το παρόν και το μέλλον όλης διαδικασίας. Γι' αυτό, πρέπει να είναι αντιπροσωπευτική, γεωγραφικά και θεματολογικά και ως προς την εκπροσώπηση των φορέων. Επαναλαμβάνω, συμφωνώ με εσάς και τον κ. Παπαδόπουλο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Μπακογιάννη.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: Κύρια Πρόεδρε, νομίζω ότι το λύσαμε, συμφωνήσαμε στους 30 φορείς. Να καθίσουν οι εισηγητές μεταξύ τους, να συμφωνήσουν και από κει και πέρα εμείς οι υπόλοιποι εκφραζόμαστε, δια των εισηγητών. Ας μπούμε τώρα στην ουσία του νομοσχεδίου επί της αρχής, διότι έχουμε ήδη καθυστερήσει περίπου τρία τέταρτα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Νομίζω ότι καταλήξαμε, θα ήθελα να ξεκινήσουμε τη διαδικασία και στην πορεία θα ανακοινωθεί και η τελική λίστα των φορέων που θα κληθούν. Το λόγο έχει ο κ. Δημαράς.

ΓΙΩΡΓΟΣ ΔΗΜΑΡΑΣ (Εισηγητής του ΣΥΡΙΖΑ): Κυρίες και κύριοι συνάδελφοι, συζητάμε το σχέδιο νόμου για την τροποποίηση του ν.2939/2001, για την εναλλακτική διαχείριση των συσκευασιών και άλλων προϊόντων, προσαρμογή στην Οδηγία 2015/720/ΕΕ «Ρύθμιση θεμάτων του Ελληνικού Οργανισμού Ανακύκλωσης και άλλες διατάξεις».

Η κατάσταση στον πλανήτη, στην Ευρώπη και στην Ελλάδα έχει αλλάξει πολύ κατά τον τελευταίο αιώνα. Η ζωή στον πλανήτη γη και το διάγραμμα βιωσιμότητας βρίσκεται σε μια επικίνδυνη καμπή. Ο πλανήτης το 1950 είχε περίπου 2,5 δις πληθυσμό, τώρα έχει πληθυσμό 7,4 δις. Το 2,5 δις έγινε 7,4 δις στα δικά μας χρόνια, δηλαδή τριπλασιάστηκε και τώρα αυξάνεται κατά 1 δις κάθε 13 χρόνια. Παράλληλα, αυξήθηκε η μέση κατανάλωση σε κάθε επίπεδο. Υλικά - ξύλο, μέταλλο, πετρέλαιο - τρόφιμα - κρέατα, ψάρια - νερό και βέβαια αύξηση κατανάλωσης σε όλα τα είδη ενέργειας. Το παγκόσμιο κατά κεφαλήν Α.Ε.Π. του 1970 ήταν περίπου 4.700 δολάρια, το 2015 περίπου 7000 δολάρια, στην Ελλάδα 18.000 δολάρια. Το 1990 η παγκόσμια κατανάλωση ενέργειας, κυρίως σε ορυκτά και καύσιμα, ήταν 8.100 μονάδες, εκατομμύρια τόνοι ισοδύναμου πετρελαίου. Το 2015 η παγκόσμια κατανάλωση αυξήθηκε κατά 12.500 μονάδες.

Στη χώρα μας δεν έχουμε πληθυσμιακή αύξηση, αλλά, παρά την κρίση, έχουμε αύξηση της μέσης κατανάλωσης παραπάνω από το μέσο όρο της παγκόσμιας κατανάλωσης και όλα τα άλλα προβλήματα. Στα νερά άρδευσης σε πολλές περιοχές, π.χ. Θεσσαλία, έχουν υποβαθμιστεί οι υδροφόροι ορίζοντες σε τέτοιες στάθμες με επικίνδυνες συνέπειες. Τα εδάφη μας χάνουν την παραγωγική τους ικανότητα με το χρόνο, οι λίμνες, θάλασσα και τα ποτάμια ρυπαίνονται και χάνουν τα αποθέματα ψαριών. Τα αποθέματα λιγνίτη και άλλων ορυκτών - πεπερασμένοι πόροι - λιγοστεύουν. Πολλές φορές, οι παρεμβάσεις στη φύση και το υπέδαφος είναι πολύ βίαιες, βλ. χρυσός στη Χαλκιδική.

Τα προβλήματα, όμως, σήμερα ξεπερνούν τα κρατικά σύνορα. Οι κλιματικές αλλαγές, η μείωση των ιχθυοαποθεμάτων, η μείωση της απόδοσης των γαιών, αφορούν όλους τους ανθρώπους του πλανήτη. Στην Ελλάδα εισάγουμε το σιτάρι και τα κρέατα, με αποτέλεσμα να μας ενδιαφέρει τι γίνεται και στους σιτοβολώνες της Ουκρανίας και της Ρωσίας. Ακόμα και το πετρέλαιο, που με την καύση του καταστρέφουμε το κλίμα, είναι πεπερασμένος πόρος και το χρειάζεται η ανθρωπότητα, όχι για να το κάψει, αλλά για άλλες χρήσεις. Είναι υπολογισμένο, ότι με το μοντέλο παραγωγής - κατανάλωσης, αλλά και διαχείρισης των φυσικών πόρων που έχουμε υπονομεύουμε τη ζωή των παιδιών μας και των εγγονιών μας. Υπονομεύουμε την ίδια τη ζωή των επόμενων γενεών, των ανθρώπων, αλλά γενικά τη ζωή και των άλλων όντων στον πλανήτη. Αργά, αλλά πολύ αργά, συνειδητοποιείται η κατάσταση κινδύνου.

Για τούτο, είναι αναγκαίο να διαμορφωθεί ένα παγκόσμιο σχέδιο επιβίωσης και το σχέδιο αυτό να εξειδικεύεται σε κάθε ενότητα κρατών, π.χ. Ε.Ε. και σε κάθε χώρα, κάτι ανάλογο με τους στόχους που βάζουμε για τον περιορισμό των αερίων του Θερμοκηπίου. Ένα τέτοιο σχέδιο δεν πρέπει να περιορίζεται μόνο στις κλιματικές αλλαγές, αλλά και σε ένα άλλο μοντέλο κατανάλωσης και στον τρόπο παραγωγής και την προστασία της φύσης. Στον ανταγωνισμό για μεγάλα κέρδη, σε επίπεδο πολυεθνικών επιχειρήσεων, δεν χωράει τέτοιος σχεδιασμός. Αυτό το σχέδιο δεν μπορούν να το κάνουν οι αγορές, θα το κάνουν οι κοινωνίες και εκείνες οι κυβερνήσεις, που το κατανοούν και νοιάζονται για όλους τους ανθρώπους και όχι για τα κέρδη των πολυεθνικών.

Στη χώρα μας η Κυβέρνηση περιλαμβάνει, εκτός των δύο κομμάτων ΣΥΡΙΖΑ - ΑΝΕΛ και τους Οικολόγους Πράσινους, που συνεισφέρουν σε αυτή την κατεύθυνση. Στην Ελλάδα μείναμε πίσω από το μέσο όρο της Ευρώπης στους περιορισμούς, στους περισσότερους δείκτες ορθής διαχείρισης. Πρέπει να επιταχύνουμε τις διαδικασίες εξοικονόμησης και ορθής διαχείρισης των φυσικών πόρων, πρέπει να μπούμε στη λογική της αειφορίας, να οικοδομήσουμε την κυκλική οικονομία, να μην πετάμε τίποτα. Αυτός είναι ο στόχος.

Η κυκλική οικονομία είναι σημαντικός συντελεστής για τη βιώσιμη οικονομία, που συζητάμε, αλλά δεν την κάνουμε. Να ανακτήσουμε τα μέταλλα, το χαρτί, το γυαλί και άλλα υλικά από τα απορρίμματα. Να εξοικονομήσουμε νερό, ενέργεια, αλλά και εκπομπές αερίων ρύπων, μέσα από τη χρήση των ανακυκλωμένων πρώτων υλών, στη βιομηχανία. Τα οργανικά απόβλητα, με τη διαδικασία της κομποστοποίησης, να γίνονται λίπασμα, βελτιωτικό για τα εδάφη μας, που χάνονται από τη διάβρωση. Τα κλαδέματα να μην καίγονται στα χωράφια, να επιστρέφουν στη γη με την κομποστοποίηση, σαν λίπασμα ή να αξιοποιούνται ενεργειακά.

Αυτή είναι η λογική της οικολογίας και της αειφορίας. Αυτή είναι η λογική της επιβίωσης.

Με αυτό το σκεπτικό έρχεται και το παρόν νομοσχέδιο, για την τροποποίηση του ν.2939/2001, για την εναλλακτική διαχείριση των συσκευασιών και άλλων προϊόντων, προσαρμογή στην Οδηγία 2015/720/ΕΕ «Ρύθμιση θεμάτων του Ελληνικού Οργανισμού Ανακύκλωσης και άλλες διατάξεις». Με το νομοσχέδιο αυτό ρυθμίζονται και τροποποιείται το βασικό θεσμικό πλαίσιο για την οργάνωση της διαλογής στην πηγή και της ανακύκλωσης στη χώρα, δηλαδή ο ν.2939/2001.

Α. Οργάνωση της ανακύκλωσης μέχρι σήμερα στην Ελλάδα και αναγκαιότητα του νομοσχεδίου. Το 2001 ψηφίστηκε στην Ελλάδα ο πρώτος νόμος για την ανακύκλωση και αφορούσε τόσο τις συσκευασίες, που απορρίπτονται, όσο και άλλα προϊόντα, που χρησιμοποιούμε στη σύγχρονη ζωή και μπορούν να ανακυκλωθούν. Με βάση και την ευρωπαϊκή εμπειρία και νομοθεσία, ο νόμος του 2001 έδωσε έμφαση και βάση στην ανακύκλωση στην αρχή της ευθύνης του παραγωγού για το προϊόν που παράγει. Με βάση την αρχή αυτή, οι παραγωγοί και οι εισαγωγείς καθίστανται υπεύθυνοι για το κόστος της διαχείρισης των προϊόντων, όταν αυτά καταστούν απόβλητα.

Όλοι οι διαχειριστές, παραγωγοί και εισαγωγείς, είναι υποχρεωμένοι είτε να οργανώσουν είτε να συμμετέχουν σε συστήματα εναλλακτικής διαχείρισης ΣΕΔ, ιδιωτικές εταιρείες διαφόρων νομικών προσώπων, κυρίως Α.Ε., οι οποίες δεν διανέμουν, όμως, κέρδος στους μετόχους. Τα συστήματα μπορεί να είναι είτε ατομικά είτε συλλογικά. Τα ατομικά είναι τα ΑΣΕΔ, όπως χαρακτηρίζονται και στο νομοσχέδιο και τα συλλογικά τα ΣΣΕΔ. Για την αξιολόγηση, έγκριση, παρακολούθηση και έλεγχο των συστημάτων, ο νόμος προέβλεψε να δημιουργηθεί ο ΕΟΑΝ, Ελληνικός Οργανισμός Ανακύκλωσης.

Με βάση τις προβλέψεις αυτές, σήμερα στην Ελλάδα υπάρχουν 22 εγκεκριμένα συστήματα εναλλακτικής διαχείρισης, που καλύπτουν τις συσκευασίες, τις φορητές στήλες, μπαταρίες, τους συσσωρευτές, τα απόβλητα ηλεκτρικού και ηλεκτρονικού εξοπλισμού, τα μεταχειρισμένα ελαστικά, τα απόβλητα λιπαντικών ελαίων, τα οχήματα τέλους κύκλου ζωής και τα αυτοκίνητα και τα απόβλητα των εκσκαφών κατασκευών και κατεδαφίσεων.

Η οργάνωση, όμως, της ανακύκλωσης στην Ευρώπη και διεθνώς βασίζεται εξίσου στην υπευθυνότητα του πολίτη για το διαχωρισμό των αποβλήτων και την παράδοση στους αντίστοιχους κάδους αποδέκτες, ανάλογα με το είδος τους. Η υπευθυνότητα αυτή εκφράζεται τόσο μέσα από την ατομική συμπεριφορά του καθενός, όσο και τη συλλογική οργάνωση της κοινωνίας με βασικό φορέα την Τοπική Αυτοδιοίκηση. Στην κατεύθυνση αυτή, ο νόμος του 2001 δεν έδωσε σαφείς κανόνες οργάνωσης, ούτε τα απαραίτητα κίνητρα. Έτσι μέχρι τώρα, η πορεία της ανακύκλωσης ανέδειξε σειρά αδυναμιών στη λειτουργία και απόδοσή τους. Δεν πέτυχε υψηλά ποσοστά ανακύκλωσης. Σε αρκετές κατηγορίες ρευμάτων δεν επιτυγχάνονται οι ευρωπαϊκοί και εθνικοί στόχοι, οι οποίοι μάλιστα αναπροσαρμόζονται συνεχώς, προς τα πάνω με βάση την Οδηγία 2008/98/ΕΕ, περί αποβλήτων. Τις προβλέψεις για την κυκλική οικονομία και το αναθεωρημένο εθνικό σχέδιο διαχείρισης αποβλήτων ΕΣΔΑ του 2015. Δεν ενεργοποιήθηκαν ικανοποιητικά οι δήμοι και οι πολίτες στον τομέα της ανακύκλωσης. Το μεγαλύτερο μέρος των δημοτικών αποβλήτων της Ελλάδας καταλήγει, σε χώρους υγειονομικής ταφής είτε ποσοστό 81%. Στην Ε.Ε. το ποσοστό είναι 31% κατά μέσο όρο.

Στην Ελλάδα λιπασματοποιείται μόνο το 3%, ενώ το αντίστοιχο στην Ε.Ε. ποσοστό είναι 15%, ανακυκλώνεται μόλις το 16%, ενώ στην Ε.Ε. ανακυκλώνεται το 27%. Η δε ανακύκλωση σε επίπεδο δημοτικών απορριμμάτων, δηλαδή, οι μπλε κάδοι, οι μικρές μπαταρίες και οι οικιακές ηλεκτρικές συσκευές είναι μόνο κοντά στο 4,7%, ενώ στην Ελλάδα το 2016 ανακυκλώθηκαν 15,8 κιλά ανά κάτοικο, όταν ο ευρωπαϊκός μέσος όρος είναι 110 κιλά, ανά κάτοικο. Ο υφιστάμενα νόμος δεν εξασφάλισε, επίσης την καλή ποιότητα ανακυκλώσιμων υλικών που χρειάζεται, για να τροφοδοτείται η επιχειρηματική δραστηριότητα στον τομέα της ανακύκλωσης, αλλά και την επανάχρηση επισκευές νέες, χρήσεις προϊόντων κ.λπ.. Παράλληλα, υπήρξε σοβαρή απουσία εργαλείων καταγραφής για την παραγωγή ασφαλών στοιχείων για την ανακύκλωση και την παραγωγή στερεών αποβλήτων.

Επιπλέον, η μέχρι τώρα πορεία της ανακύκλωσης, ανέδειξε σειρά δυσλειτουργιών των συστημάτων, εναλλακτικής διαχείρισης ΣΕΔ, που συστάθηκαν από τους υπόχρεους παραγωγούς αποβλήτων συσκευασιών και άλλων προϊόντων. Παρατηρήθηκε υπέρμετρη συσσώρευση οικονομικών πόρων, στα αποθεματικά των συστημάτων εναλλακτικής διαχείρισης. Οι πόροι αυτοί προέρχονται από τις χρηματικές εισφορές, που καταβάλουν οι παραγωγοί στα συστήματα εναλλακτικής διαχείρισης και που τελικά έχουν μετακυλιστεί στην τιμή των προϊόντων και άρα, στον ίδιο τον καταναλωτή.

Άρα, θα πρέπει να διατίθεται άμεσα για τις κρίσιμες ανάγκες της διαχείρισης των αποβλήτων, κυρίως προς ΟΤΑ Α’ βαθμού, ώστε να προκύπτει ανταποδοτικό όφελος, προς τον πολίτη και την κοινωνία και όχι να παραμένουν σε τραπεζικά αποθεματικά. Και σήμερα έχουμε ένα μεγάλο ποσό στα τραπεζικά αποθεματικά.

Επίσης, στα συστήματα εναλλακτικής διαχείρισης που δεν είναι, όπως προέβλεψε ο νόμος, κερδοσκοπικές επιχειρήσεις, θα πρέπει να ελέγχονται ως προς το είδος των δαπανών που κάνουν και την αποτελεσματική διάθεση των δημόσιων πόρων, που λαμβάνουν μέσα από τα τέλη ανακύκλωσης. Αναπτύχθηκαν ακόμη φαινόμενα μη εύρυθμης λειτουργίας της αγοράς στο χώρο της ανακύκλωσης, παραοικονομία και αθέμιτος ανταγωνισμός, δημιουργία μονοπωλίων ή ολιγοπωλίων, στα οποία ζητείται παρέμβαση από την Πολιτεία.

Τέλος, ο Ελληνικός Οργανισμός Ανακύκλωσης, άργησε να συσταθεί και να στελεχωθεί και δεν μπόρεσε να αναπτύξει την απαραίτητη δομή και διάρθρωση, ώστε να ανταποκριθεί αποτελεσματικά στο σχεδιασμό της ανακύκλωσης, στην εκπαίδευση, την ενημέρωση των πολιτών, αλλά και στον έλεγχο και παρακολούθηση της λειτουργίας των συστημάτων εναλλακτικής διαχείρισης.

Με λίγα λόγια, ο υφιστάμενος εδώ και 16 χρόνια νόμος, του 2939/2001, που μάλιστα εφαρμόστηκε καθυστερημένα και ελλιπώς, είναι με τα σημερινά δεδομένα αναχρονιστικός. Ο προτεινόμενος νόμος, έρχεται να δώσει απαντήσεις σε προβλήματα και ανάγκες. Στοχεύει στη σταδιακή επίτευξη των νέων εθνικών και ευρωπαϊκών στόχων, για μείωση των αποβλήτων που καταλήγουν στην υγειονομική ταφή. Ανακυκλώσιμα υλικά, γενικά στόχος του εθνικού σχεδιασμού του 2020, ανακύκλωση γυαλιού 65%, χαρτιού και χαρτονιού, μετάλλου 65%, πλαστικού 65% και ειδικότερα για τα απόβλητα συσκευασίας, ανακυκλώνεται επί του συνόλου το 80,2%. Ανακύκλωση γυαλιού 70%, χαρτιού, χαρτονιού 92%, μετάλλου 70%, πλαστικού 70%, ξύλου 80%.

Στην ποιοτική αναβάθμιση της ανακύκλωσης, με υποχρέωση χωριστής συλλογής σε 4 τουλάχιστον ρεύματα για τις συσκευασίες, αλλά και με την καθιέρωση υποχρέωσης για διαλογή στην πηγή, σε χώρο συνάθροισης κοινού και δημόσιας επιχείρησης. Στη βελτιστοποίηση της λειτουργίας των ΟΤΑ, Α’ βαθμού ως κυττάρου της διαλογής στην πηγή. Είναι οι δήμοι πλέον που αποφασίζουν για την οργάνωση της ανακύκλωσης στην περιοχή τους σύμφωνα με τοπικό σχέδιο διαχείρισης. Με κίνητρα και αντικίνητρα που θεσπίζονται μέσω του κανονισμού τιμολόγησης για την επεξεργασία των σύμμεικτων απορριμμάτων, από τους περιφερειακούς φορείς διαχείρισης ΦοΔΣΑ, αλλά και την καθιέρωση σαφέστερου πλαισίου συμβάσεων των ΟΤΑ με τα ΣΕΔ και πρόβλεψη για χρηματικό αντίτιμο για πρώτη φορά.

 Τις προβλέψεις για εξασφάλιση πόρων από την ενεργοποίηση των αποθεματικών των συστημάτων εναλλακτικής διαχείρισης, μέσα από την καθιέρωση πλαφόν ετήσιου αποθεματικού, το 35% των ετήσιων εσόδων. Σε παρέμβαση στη λειτουργία των ΣΕΔ, θέτοντας όρους που αποσκοπούν στη διαφάνεια, τις σωστές σχέσεις με τους παραγωγούς που συνεισφέρουν σε αυτά, για τον καλύτερο έλεγχο και τον εξορθολογισμό του κόστους των υπηρεσιών. Δημιουργία κινήτρων για τους πολίτες να συμμετάσχουν στην ανακύκλωση και να έχουν μια ανταπόδοση, από τη συμμετοχή τους.

Στην ενθάρρυνση πρωτοβουλιών, στην ανακύκλωση από την κοινωνική και αλληλέγγυα οικονομία. Στην πάταξη της εισφοροδιαφυγής των παραγωγών, σε σχέση με το τέλος ανακύκλωσης. Με απαγόρευση διακίνησης προϊόντων παραγωγών που δεν έχουν τηρήσει την υποχρέωση συμμετοχής σε ΣΕΔ και δεν έχουν εγγραφεί στο Εθνικό Μητρώο Παραγωγών, το λεγόμενο ΕΜΠΑ. Στην εντατικοποίηση των ελέγχων, την πρόβλεψη αυστηρών προστίμων για ΟΤΑ, παραγωγούς ή διαχειριστές ανακυκλώσιμων υλικών και συστήματα εναλλακτικής διαχείρισης και την ενίσχυση των κοινοτικών μηχανισμών.

Την πρόβλεψη για εθνικό σύστημα πληροφόρησης του κοινού, την πρόβλεψη ειδικών μέτρων για τη μείωση της χρήσης της πλαστικής σακούλας, στην ενίσχυση του Ελληνικού Οργανισμού Ανακύκλωσης ΕΟΑΝ, σε ανθρώπινο δυναμικό και οργανωτική διάρθρωση, ώστε να μπορέσει να ανταποκριθεί πλήρως στον πολύ σημαντικό ρόλο, που καλείται να διαδραματίσει.

Τρίτον, το νομοσχέδιο που συζητάμε τις επόμενες μέρες, είναι μόνο η αρχή. Υπάρχουν πολλά να γίνουν και μετά την ψήφισή του. Απαιτείται μια συντονισμένη συνέχιση και εντατικοποίηση της προσπάθειας, ώστε να εφαρμοστούν στην πράξη όλα τα προβλεπόμενα με τη γρήγορη έκδοση των εφαρμοστικών ΚΥΑ και τη διάθεση ή πρόσληψης προσωπικού στον ΕΟΑΝ. Να προχωρήσει η πρόσληψη, επανάχρηση, ανακύκλωση και στους υπόλοιπους τομείς, που προβλέπονται από τον εθνικό σχεδιασμό διαχείρισης απορριμμάτων (ΕΣΔΑ) και συμμετέχουν με σημαντικό τμήμα, των παραγόμενων αποβλήτων. Ενδεικτικά αναφέρουμε ιδιαίτερα οργανική ανακύκλωση οικιακή, γειτονιάς ή δημοτική και τη ρύθμιση των κανόνων που αφορούν την αξιοποίηση και την ανακύκλωση των μπάζων, με στόχο και την αποκατάσταση χώρων και την προστασία από την ερημοποίηση, εγκύκλιος για τις δημόσιες συμβάσεις.

Με αυτά τα θεσμικά μέτρα, αν υλοποιηθούν και αν έχουμε την ενημέρωση του πολίτη με ενίσχυση της περιβαλλοντικής εκπαίδευσης, που πρέπει να είναι εκπαίδευση για την αειφορία, μπορούμε να πετύχουμε τους στόχους του εθνικού σχεδιασμού. Να εξοικονομήσουμε πόρους, να μειώσουμε την απόρριψη απορριμμάτων στο περιβάλλον, να τονώσουμε τον κλάδο της ανακύκλωσης, την κοινωνική οικονομία και την απασχόληση. Με αυτά κυρία Πρόεδρε, θέλω πραγματικά, να δούμε πώς και η Αντιπολίτευση θα συνεισφέρει, ώστε να βελτιωθεί αυτό το νομοσχέδιο και να γίνει ένας νόμος του κράτους τέτοιος, που θα αλλάξει πραγματικά την εικόνα, στο χώρο της ανακύκλωσης. Το χρειαζόμαστε, θέλουμε τη στήριξη όλων σας και ελπίζω να ψηφιστεί από όλους τους συναδέλφους. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής) : Το λόγο έχει ο κ. Μπουκώρος.

ΧΡΗΣΤΟΣ ΜΠΟΥΚΩΡΟΣ (Εισηγητής της Νέας Δημοκρατίας): Ευχαριστώ κυρία Πρόεδρε. Θα επιχειρήσω κάποιες γενικές παρατηρήσεις, αρχικά στο νομοσχέδιο. Ασφαλώς, συζητάμε για την ανακύκλωση, ένα σπουδαίο ζήτημα με περιβαλλοντικές, οικονομικές και κοινωνικές διαστάσεις. Αν δούμε ποιο είναι το περιβάλλον της ανακύκλωσης σήμερα στη χώρα μας, θα απογοητευθούμε με την έννοια ότι, είμαστε 22η χώρα σε σύνολο 28 ευρωπαϊκών κρατών. Επίσης, παρά το γεγονός ότι οι Ευρωπαϊκές Οδηγίες θέτουν, ως ευρωπαϊκό στόχο την ανακύκλωση του 50% των παραγόμενων υλικών ανακύκλωσης μέχρι το 2020, είμαστε μία από τις επτά χώρες που έχουμε ζητήσει την παράταση για την επίτευξη του στόχου το 2025, αρκεί να σημειώσω ότι μέσα σε αυτές τις επτά χώρες, δεν είναι καμία από τις παλιές ευρωπαϊκές χώρες, τα 15 πρώτα μέλη της Ε.Ε..

Επίσης, υπάρχουν κάποια άλλα στοιχεία τα οποία έχουν δει το φως της δημοσιότητας και σύμφωνα με αυτά, συμπεράνουμε ότι οι Δήμοι ανακυκλώνουν μόνον το 4,7% των ανακυκλώσιμων υλικών και τα συστήματα εναλλακτικής διαχείρισης μόλις στο 16%, με αποτέλεσμα το 80% - και αν προστεθεί στους Δήμους, βεβαίως, και το 3% της κομποστοποίησης, μόλις που υπερβαίνουν το 7%. Αυτό έχει ως συνέπεια, το 80% - των συγκεκριμένων υλικών να οδηγούνται στους ΧΥΤΑ. Αυτό, όμως, έχει αποτελέσματα σημαντικά και για την οικονομία, αλλά και για τον χρόνο ζωής των ΧΥΤΑ, όπου θα απαιτήσουν νέες επενδύσεις σε συντομότερο χρονικό διάστημα. Από την πλευρά της ανακύκλωσης, είμαστε πολύ χαμηλά σε επιδόσεις, άρα απαιτείται ένας καλύτερος σχεδιασμός, για να βελτιώσουμε αυτές τις επιδόσεις και να προσεγγίσουμε τον ευρωπαϊκό μέσο όρο και αυτό αισιοδοξεί να κάνει το συγκεκριμένο νομοσχέδιο.

Μιλάμε, ουσιαστικά - για να πούμε και το νομικό πλαίσιο και μετά από τα στοιχεία τα οποία σχολίασα, - για την τροποποίηση του νόμου 2939/2001, ο οποίος είχε ενσωματώσει την Οδηγία της Ευρωπαϊκής Κοινότητας 62/1994. Αυτό τον νόμο τον χαρακτηρίζει η Κυβέρνηση, αλλά και στην συνέντευξη τύπου και ο κ. Υπουργός, για τις διατάξεις του νομοσχεδίου, αναχρονιστικό ως νόμο. Πράγματι 16 χρόνια μετά και όταν έχουν έρθει τόσες μεταβολές, όταν έχει παραχθεί ευρωπαϊκή νομοθεσία με την μορφή Οδηγιών, ίσως είναι αναχρονιστικός αυτός ο νόμος. Πολύ φοβάμαι, όμως, κύριε Υπουργέ, ότι και ο σημερινός νόμος δεν λαμβάνει υπ' όψιν του την επερχόμενη ευρωπαϊκή νομοθεσία και θα βρεθούμε στο σημείο μετά από 1 ή και 2 χρόνια, ένας καινούργιος νόμος να χαρακτηρίζεται και αυτός αναχρονιστικός. Είχε ακολουθήσει το νόμο του 2001, ο ν.4042/2012, που ενσωμάτωσε η Οδηγία 98/2008, με μια πολύ κρίσιμη Οδηγία και βεβαίως, ο νόμος τον οποίο συζητάμε, ο οποίος ενσωματώνει την Οδηγία 720/2015, που έχει να κάνει κυρίως με τον περιορισμό της χρήσης της πλαστικής σακούλας, που είναι ένα επίσης πολύ σημαντικό ζήτημα στο οποίο η Ελλάδα έχει καθυστερήσει.

Βεβαίως, η Κυβέρνηση, έχει εκδώσει την ΚΥΑ του Αυγούστου του 2017, γιατί δεν είχε κατορθώσει να ενσωματώσει αυτή την Οδηγία στην εθνική νομοθεσία και το κάνει με το παρόν νομοθέτημα, το οποίο θα πρέπει να το συζητήσουμε σε ό,τι αφορά τους στόχους που θέτει η ενσωμάτωση αυτής της Οδηγίας, διότι πιστεύουμε, ότι πρέπει να γίνουν πιο φιλόδοξοι οι στόχοι της, για να μπορέσουμε να καλύψουμε το χαμένο έδαφος. Είμαστε πίσω στην ανακύκλωση και έρχεται το συγκεκριμένο νομοσχέδιο, το οποίο σε ό,τι αφορά τους στόχους και τις γενικές αρχές, δεν μπορεί να μας βρίσκει αντίθετους, εφόσον στοχεύει στην αύξηση των επιδόσεων της ανακύκλωσης.

Η αλλαγή στο θεσμικό πλαίσιο για την σύσταση συλλογικών συστημάτων εναλλακτικής διαχείρισης για την συμμετοχή των Δήμων, προαιρετικά και της ΚΕΔΕ, και όλα αυτά τα συστήματα, χαρακτηρίζονται από μια υπέρ-ρύθμιση - επιτρέψτε μου να πω - και οι προβλέψεις για τη διατήρηση αποθεματικού της τάξης του 35%, όπως λένε οι ίδιοι παράγοντες της αγοράς, κύριε Υπουργέ, σε κατάσταση capital control και έλλειψη ρευστότητας, ενδεχομένως να δημιουργήσει προβλήματα, άλλωστε δεν είναι του ίδιου αντικειμένου όλα τα συστήματα ώστε να προβλέπουμε 10% διαχειριστικά έξοδα. Γνωρίζετε πολύ καλά ό,τι από το αντικείμενο τροποποιούνται και τα έξοδα, δηλαδή, τροποποιείται ο τζίρος, τροποποιούνται και τα έξοδα των συγκεκριμένων συστημάτων.

Τώρα, θα ήθελα να σχολιάσω ό,τι αφορά τους Ο.Τ.Α., εφόσον έχουν προηγηθεί, βεβαίως, τα 13 επιχειρησιακά σχέδια σε επίπεδο Περιφέρειας, των οποίων ο ρόλος με το παρόν νομοσχέδιο καθίσταται εξαιρετικά κρίσιμος. Βεβαίως, οι Ο.Τ.Α. είναι αυτοί που διαχειρίζονται τη μεγαλύτερη ποσότητα ανακυκλώσιμων υλικών και συμφωνούμε απολύτως στην αύξηση του ρόλου. Πλην, όμως, κύριε Υπουργέ, ήδη εκφράζονται κάποιες αντιρρήσεις που έχουν να κάνουν με χωροταξικά ζητήματα, αλλά και με ζητήματα αύξησης του κόστους ανακύκλωσης από πλευράς των Οργανισμών Τοπικής Αυτοδιοίκησης. Για τα χωροταξικά και εφόσον εισάγεται τη φιλοσοφία των τεσσάρων ρευμάτων που αποτελεί ευρωπαϊκή εμπειρία εδώ και πολλές δεκαετίες σε αρκετές χώρες της Ευρωπαϊκής Ένωσης, όπως Αυστρία, Γερμανία, Ιταλία, Δανία και ούτω καθεξής. Είναι κάποιες βάσιμες φοβίες που εκφράζονται από Οργανισμούς Τοπικής Αυτοδιοίκησης και πρέπει να δούμε πώς θα ενισχυθεί, όχι μόνον ο θεσμικός τους ρόλος, αλλά και πώς θα ενισχυθούν οι ίδιοι οι Ο.Τ.Α. ώστε να ανταπεξέλθουν στην νέα φιλοσοφία που βάζει το νομοσχέδιο, με τελικό στόχο, βεβαίως, την βελτίωση των επιδόσεων και την αποφυγή παθογενειών. Γιατί, ξέρετε, πολλά συστήματα ανακύκλωσης σήμερα σε επίπεδο Ο.Τ.Α. αντιμετωπίζουν τόσο τεχνικά προβλήματα, όσο και οικονομικά προβλήματα.

Στη φιλοσοφία και στο πλαίσιο της κυκλικής οικονομίας, το σύστημα της ανακύκλωσης για να μπορέσει να αυξήσει τις επιδόσεις του, πρέπει να καταστεί εάν όχι κερδοφόρο, σίγουρα μη ζημιογόνο, για να μπορέσει να υπηρετήσει το ρόλο του. Βεβαίως, θα τοποθετηθούν επάνω σε αυτό το θέμα και οι εκπρόσωποι των Οργανισμών Τοπικής Αυτοδιοίκησης. Στο θεσμικό πλαίσιο ορισμένες από τις αλλαγές, όπως τα ασυμβίβαστα ή η πρόβλεψη για την διαχείριση του αποθεματικού, πολύ φοβάμαι, κύριε Υπουργέ, ότι θα αντιμετωπίσουν πρόσφυγες και ορισμένες από αυτές, ενδεχομένως, στο Συμβούλιο της Επικρατείας, να καταπέσουν.

Από κει και πέρα έχουμε την αναβάθμιση του ρόλου του ΕΟΑΝ. Δύο χρόνια, κύριε Υπουργέ, ο ΕΟΑΝ, απογυμνώθηκε από προσωπικό. Το σημερινό οργανόγραμμά του, προβλέπει 31 θέσεις εργασίας στελεχών και εργαζομένων. Σύμφωνα με δικές μου πληροφορίες, αυτή την ώρα καλύπτονται μόνον οι 7 θέσεις. Τώρα, έρχεται το νομοσχέδιο και προβλέπει νέο οργανόγραμμα, με 51 θέσεις εργασίας.

Πρώτον, πιστεύω στόχος του νομοσχεδίου, θα έπρεπε να είναι η πλήρωση των θέσεων που προβλέπει το σημερινό οργανόγραμμα, δηλαδή, από την απαξίωση οδεύουμε στον γιγαντισμό και όταν έχετε κάνει μια υπέρ-ρύθμιση στα συστήματα εναλλακτικής διαχείρισης και λέτε, ότι τα διοικητικά έξοδα δεν μπορούν να υπερβαίνουν το 10% του τζίρου, έρχεστε στον προϊστάμενο στον ελεγκτικό Οργανισμό και τριπλασιάζεται τα διοικητικά έξοδα. Αυτό, είναι μία αντίφαση. Η εξοικονόμηση πόρων και η χρήση τους για δράσεις ανακύκλωσης, πρέπει να είναι σε όλες τις βαθμίδες και σε όλα τα επίπεδα. Βεβαίως, μέσα από το νομοσχέδιο προκύπτει η αναβάθμιση του ρόλου του ΕΟΑΝ, αλλά το πρώτο που κοιτάμε, δεν πρέπει να είναι η αύξηση των στελεχών και του προσωπικού του ΕΟΑΝ, αλλά η κάλυψη του σημερινού οργανογράμματος.

Οι προβλέψεις του νομοσχεδίου του δίνουν την ευκαιρία, πλέον, συνεργασίας με συναρμόδιους Φορείς, από την Αστυνομία και το ΣΔΟΕ μέχρι την Ανεξάρτητη Αρχή Είσπραξης Δημοσίων Εσόδων, που θα εισπράττει για λογαριασμό του ΕΟΑΝ, δηλαδή, ενισχύεται θεσμικά ο Οργανισμός. Αλλά εν πάση περιπτώσει, αν ψηφιστεί ο νέος Οργανισμός που προβλέπεται από το νομοσχέδιο, θα πρέπει να εξυπηρετήσει και λίγο την φιλοσοφία του ΕΟΑΝ, κύριε Υπουργέ. Ο ΕΟΑΝ, είναι ο προϊστάμενος Οργανισμός που «θα τρέξει» το σύστημα της ανακύκλωσης από την πλευρά ελέγχου επιβολής διοικητικών προστίμων και τα λοιπά.

Κύριε Υπουργέ, θα πρέπει να υπηρετεί την φιλοσοφία γενικά και σας προτείνω, να εξαντληθούν όλες οι δυνατότητες που δίνει ο νόμος περί κινητικότητας για την στελέχωση του ΕΟΑΝ, είτε να μιλάμε για το παλιό, είτε μιλάμε για το οργανόγραμμα. Το λέω αυτό, κύριε Υπουργέ, γιατί - πράγματι - τα στελέχη θα πληρώνονται από πόρους του Φορέα υποδοχής, δηλαδή, του ΕΟΑΝ, αλλά το να συντελέσει σε εξοικονόμηση ανθρώπινων πόρων από τον ευρύτερο δημόσιο τομέα, οπωσδήποτε θα είναι ένα θετικό επίτευγμα. Από κει και πέρα υπάρχουν και άλλοι Οργανισμοί του δημοσίου, όπως είναι το Κέντρο Ανανεώσιμων Πηγών Ενέργειας, του οποίου ο κύκλος εργασιών έχει περιοριστεί και εκεί υπάρχουν έμπειρα στελέχη και μπορεί πραγματικά ο ΕΟΑΝ, να αντλήσει στελέχη από το συγκεκριμένο Οργανισμό στο πλαίσιο της κινητικότητας.

Είναι πολλά αυτά που θέλω να σημειώσω, συγκεκριμένα όμως για τον ΕΟΑΝ, μιας και αναβαθμίζεται τόσο ο ρόλος του, αξίζει να σημειώσουμε, ότι ο προσδιορισμός του ύψους των προστίμων που θα παραμετροποιεί το Δ.Σ. του ΕΟΑΝ για κάθε μία από τις προβλεπόμενες παραβάσεις, του δίνει ένα τεράστιο περιθώριο κινήσεων, εφόσον δεν θα επιβάλλονται τα ίδια πρόστιμα για ίδιες παραβάσεις. Τα πρόστιμα που επιβάλλονται με απόφαση της διοίκησης του ΕΟΑΝ, όπως προ είπαμε, θα εισπράττονται από την ανεξάρτητη αρχή δημοσίων εσόδων και την εφορία, σύμφωνα με τον κώδικα είσπραξης δημοσίων εσόδων. Έτσι διασφαλίζεται πλέον - ισχυρίζεται ο νομοθέτης - ότι όλοι θα πληρώνουν και θα αποδίδονται τα χρήματα αυτά στον ΕΟΑΝ για την ενοποίηση των σκοπών του. Αυτή ειδικά η πρόβλεψη - το αν θα αποδίδονται όλα τα χρήματα στον ΕΟΑΝ κύριε Υπουργέ - μένει να επιβεβαιωθεί, γιατί προσκρούει σε διαφορετικές γενικές διατάξεις του μεσοπρόθεσμου πλαισίου δημοσιονομικής πολιτικής.

Παράλληλα πρέπει να σας επισημάνω το εξής: Εντυπωσιάζει ήδη τους παράγοντες της αγοράς. Παρότι ο ΕΟΑΝ πριν επιβάλει το πρόστιμο οφείλει να καλέσει σε απολογία, πουθενά από το νόμο δεν προβλέπεται στάδιο προσφυγής κατά της απόφανσης επιβολής προστίμου ,γεγονός πρωτόγνωρο για το δημόσιο τομέα. Από τις διατάξεις προκύπτει, ότι το Υπουργείο Περιβάλλοντος και ο εποπτεύουν Υπουργός, μάλλον θέλουν να βγάλουν από πάνω τους τη δυσάρεστη αυτή διοικητική πράξη που αφορά στα συστήματα ανακύκλωσης και τα οποία έχουν ταλαιπωρήσει, θα έλεγα το Υπουργείο, καθώς δεν προβλέπεται η εμπλοκή του υπουργείου σε καμία διαδικασία. Τα δίνετε όλα στον ελληνικό οργανισμό ανακύκλωσης, αλλά ένας παραβάτης ουσιαστικά ,δεν έχει τη δυνατότητα της ενδικοφανούς προσφυγής σε αυτό τον οργανισμό που είναι ο ΕΟΑΝ. Για τις ποινικές κυρώσεις βεβαίως υπάρχουν οι γενικές διατάξεις.

Κλείνω, λέγοντας, ότι επί της αρχής, κ. Υπουργέ, δεν μπορεί να μας βρίσκει αντίθετους ένα νομοσχέδιο, το οποίο στοχεύει στην αύξηση των επιδόσεων σε αυτό το ζήτημα. Είναι περιβαλλοντολογικό, οικονομικό, κοινωνικό. Πολύ φοβάμαι όμως τα τέσσερα ρεύματα δεν αρχίζουν από την πηγή, δεν τα εισάγουμε στην οικία, όλα αυτά αφήνονται στα επιχειρησιακά σχέδια των δήμων που δεν γνωρίζουμε σε ποιο βαθμό θα ανταπεξέλθουν. Έχω την πεποίθηση, ότι το νομοσχέδιο θα έπρεπε να δίνει ή να περιγράφει κάποιες γενικές κατευθύνσεις και όλα βεβαίως θα εξαρτηθούν από τις υποδομές που θα αποκτήσουν οι δήμοι. Θεωρητικά τα ζητήματα αντιμετωπίζονται, δίνονται δυνατότητες. Αλλά, από τη θεωρία στην πράξη, ξέρετε ότι η απόσταση είναι μεγαλύτερη απ' αυτή που μας χωρίζει από τα υπόλοιπα ευρωπαϊκά κράτη στο ζήτημα της ανακύκλωσης. Θα πούμε περισσότερα και επί των άρθρων. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής) : Το λόγο έχει ο κ .Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής Δημοκρατικής Συμπαράταξης ΠΑ.ΣΟΚ-ΔΗΜ.ΑΡ) : Κυρία Πρόεδρε, κύριε Υπουργέ, κυρίες και κύριοι συνάδελφοι, συζητάμε σήμερα την τροποποίηση του άρθρου 29/ 39/ 2001, καθώς επίσης και την προσαρμογή μας στην Οδηγία του 2015/720 της Ε.Ε. και ρυθμίζουμε θέματα του ελληνικού οργανισμού ανακύκλωση και άλλες διατάξεις. Το θεσμικό πλαίσιο, που έβαλε την ανακύκλωση στη ζωή μας και ήδη έχουμε κάνει ένα πρώτο κύκλο πάνω από 15 χρόνια, είναι ένα νομοσχέδιο που έχει τη σφραγίδα του δικού μου πολιτικού χώρου, όπως και όλες βέβαια οι μεγάλες τομές οι οποίες έχουν γίνει σε αυτή τη χώρα. Από το 2001 που ξεκίνησε αυτή η προσπάθεια μέχρι και σήμερα, έχουν γίνει σημαντικά βήματα. Η κοινωνία ωρίμασε, οι επιχειρήσεις προσαρμόζονται και ήρθε η ώρα βέβαια να πάμε να δούμε μπροστά.

Αν θέλουμε να ακολουθήσουμε τις αλλαγές που γίνονται καθημερινά στον τομέα της ανακύκλωσης, πρέπει να καταλάβουμε ότι μόνο μια νομοθετική ρύθμιση δεν είναι αρκετή και δεν λύνει προβλήματα. Η ανακύκλωση, είναι ένα θέμα, το οποίο κατά τη γνώμη μου, δεν ρυθμίζεται αποκλειστικά με νόμους. Ο νόμος βάζει τον πήχη, βάζει του πλαίσιο. Το αν θα καταφέρουμε ως κοινωνία να διαχειριστούμε με σύνεση τους περιορισμένους πόρους που διαθέτουμε, αυτό είναι ένα θέμα κυρίας κουλτούρας αντίληψη των πραγμάτων, είναι τελικά ένας τρόπος ζωής.

Πιστεύετε αλήθεια, κύριε Υπουργέ, ότι αν βάλουμε πρόστιμο σε ένα πολίτη που δεν διαχειρίζεται σωστά τα οικιακά του απόβλητα θα έχουμε κανένα αποτέλεσμα; Αυτό που θα καταφέρουμε ,ίσως είναι να τον κάνουμε να ακολουθήσει πιθανόν τον νόμο από φόβο και όχι από επιλογή. Είδαμε τα αποτελέσματα στον αντικαπνιστικό νόμο. Έναν νόμο που δεν εφαρμόζεται, γιατί είναι αδύνατον να έχουμε έναν ελεγκτή, έναν ελεγκτικό μηχανισμό σε κάθε χώρο όπου υπάρχει παράβαση. Όπως, είναι αδύνατον να έχουμε έναν ελεγκτή πάνω από κάθε κάδο μέσα σε κάθε παραγωγική μονάδα. Αυτό λοιπόν, για το οποίο πρωτίστως πρέπει να μας πείσετε σ' αυτή την αίθουσα, είναι η αποδοτικότητα των κινήτρων που προτείνετε, όχι βραχυχρόνια και ευκαιριακά, αλλά ουσιαστικά και μακροχρόνια.

Από την αρχή ο ρυπαίνων πληρώνει, ίσως πρέπει να περάσουμε στην αρχική που λέει ο μη ρυπαίνων ωφελείται και πως αυτό μετριέται. Οφείλετε να παρουσιάσετε ένα σχέδιο που θα δημιουργήσει σημαντικά κίνητρα ανακύκλωσης στον πολίτη. Κίνητρα για να υιοθετήσει μια διαφορετική συμπεριφορά στο τρόπο με τον οποίο διαχειρίζεστε τα απόβλητα, ως άτομο και ως μέλος της κοινωνίας. Ξέρετε ακόμα ούτε οι δήμαρχοι, ούτε οι δήμοι αντιλαμβάνονται το τι τους προσφέρει η ανακύκλωση και ο πολίτης βέβαια, αν δε δει τη μείωση των δημοτικών του τελών μέσα από τη δράση της ανακύκλωσης, πολύ λίγο θα αντιληφθεί τι αφορά αυτό στη ζωή του.

Θα μου επιτρέψετε να σας πω πως το νομοσχέδιο που προτείνετε, έχει σοβαρές ελλείψεις στο κομμάτι αυτό. Διαβάζω για παράδειγμα στο άρθρο 5, ότι ο εθνικός οργανισμός ανακύκλωσης εκπονεί και εφαρμόζει προγράμματα πρόληψης, δημιουργίας αποβλήτων και στα πλαίσια αυτά δίνεται κίνητρα. Μέχρι εδώ καλά πάει ο νόμος, τα υπόλοιπα που είναι και η ουσία, λέτε βέβαια ότι θα καθοριστούν με υπουργική απόφαση. Είναι λογικό ως ένα βαθμό να έχουμε όμως συνείδηση, ότι αυτή τη στιγμή ψηφίζουμε κατά βάση προθέσεις και όχι αποτελέσματα. Και για να έχουμε επίσης συνείδηση, ότι η σημαντική δουλειά της Βουλής θα βρίσκεται στην ετήσια έκθεση που θα παρουσιάζει κάθε χρόνο ο εθνικός οργανισμός ανακύκλωσης, ώστε να βλέπουμε πως πάμε με τους στόχους. Επιτέλους, αυτή η πολιτεία πρέπει να μετρά το αποτέλεσμα των ενεργειών της, δηλαδή, αν τα κίνητρα λειτούργησαν δημιουργικά στους πολίτες, την αυτοδιοίκηση και τις επιχειρήσεις, η αν τελικά έγιναν ένας ακόμα μπαμπούλας συμμόρφωσης απέναντι στον νόμο.

Η επιλογή λοιπόν να παραπέμψετε κύριε Υπουργέ, το μεγαλύτερο μέρος της ουσίας του νομοσχεδίου σε υπουργικές αποφάσεις, είναι μια πολιτική επιλογή, γιατί στην πραγματικότητα δεν είστε έτοιμοι να εξελίξετε το πολιτικό πλαίσιο πάνω στο οποίο θα βηματίσει χώρα στον τομέα της ανακύκλωσης. Η δουλειά που κάνετε είναι τεχνικού επιπέδου, γι' αυτό και οι ρυθμίσεις που φέρετε είναι σαφείς και συγκεκριμένες μόνο σε αυτό τον τομέα.

Στο άρθρο 4 για, για παράδειγμα είστε έτοιμοι να κοστολογήσετε με ακρίβεια τις άδειες. Λέτε δηλαδή, ότι μια άδεια ΑΣΕΠ πανελλαδικής κλίμακας κοστίζει 19μισυ χιλιάδες ευρώ. Για τα υπόλοιπα, για τα κίνητρα που θα έπρεπε να αποτελέσουν την ατμομηχανή του νομοσχεδίου, μόνο προθέσεις και ευχές. Δεν αναφέρομαι τόσο στα άμεσα οικονομικά κίνητρα. Αυτά αντιλαμβάνομαι, ότι είναι λογικό να εξειδικεύονται στο εθνικό σχέδιο και να προσαρμόζονται ανάλογα με τους εκάστοτε στόχους. Αναφέρομαι κυρίως, στο ευρύτερο πλαίσιο, πάνω στο οποίο θέλουμε να κινηθούμε για να πετύχουμε οικονομία, νέες θέσεις εργασίας και να μειώσουμε το περιβαλλοντολογικό αποτύπωμα.

Λέμε και λέτε και εσείς ότι, ο στόχος είναι να πάμε σε μια κοινωνία πλήρους απασχόλησης . Κάνει κάτι το νομοσχέδιο προς αυτή την κατεύθυνση; Δείχνει το δρόμο για το πώς συνδέονται οι δυο αυτοί στόχοι; Η απάντηση για μένα είναι όχι, ή τουλάχιστον όχι σε ικανοποιητικό βαθμό. Βάζουμε νέες ιδέες κοινωνικής οικονομίας που αναφέρθηκε ο εισηγητής του ΣΥΡΙΖΑ;

 Αν ρίχναμε εκεί το βάρος θα δίναμε το μεγαλύτερο κίνητρο σε μια κοινωνία με 1 εκατ. άνεργους να δουν την ανακύκλωση με μια διαφορετική οπτική γωνία να ανακαλύψουν νέες ευκαιρίες απασχόλησης. Αν ρίχνατε εκεί το βάρος, θα αναγκάζατε τις επιχειρήσεις να δώσουν μάχη για να πείσουν τους καταναλωτές να συμπεριφέρονται με απόλυτο σεβασμό στο περιβάλλον. Έτσι καταπολεμάς της εισφοροδιαφυγής την ανακύκλωση, έτσι αποκτάς νέους πόρους για να πας τα πράγματα μπροστά. Τα πρόστιμα και οι έλεγχοι είναι απόλυτα χρήσιμα εργαλεία πρέπει να έρχονται όμως σε δεύτερο χρόνο συμπληρωματικά. Αυτή τη στιγμή, εφόσον γνωρίζω η εισφοροδιαφυγή στην περίπτωση των συσκευασιών φτάνει το ποσοστό 40% - 45%. Με απλά λόγια σχεδόν, ένας στους δύο υπόχρεους στη διαδικασία των συσκευασιών των επιχειρήσεων διαφεύγει και φυσικά το βάρος του το επωμίζονται πάντα όπως και τα φορολογικά βάρη οι σύννομες επιχειρήσεις. Το πρόβλημα λοιπόν, δεν λύνεται μόνο με πρόστιμα, όπως ακριβώς σας είπα το παράδειγμα της φορολογίας που βάζουμε παραπάνω φόρους, αλλά τελικά, έχουμε μικρότερη αποδοτικότητα.

Όταν οι πολίτες πληρώνουν πολλά, και παίρνουν υπηρεσίες που δεν ανταποκρίνονται σε αυτά τα οποία καταβάλλουν, τότε αξιοποιούν την κάθε δυνατότητα να μην πληρώνουν φόρους. Μόνο με κλιμάκια ελέγχου, δεν φτάνεις να οδηγήσει στην κοινωνία σε μια κατεύθυνση. Λέμε επίσης, και το λέτε και εσείς, ότι πιστεύουμε στην αυτοδιοίκηση και στηρίζουμε το ρόλο της στον τομέα αυτό. Διαβάζω όμως στο άρθρο 8, ότι οι Δήμοι θα οργανώνουν την εναλλακτική διαχείριση των δημοτικών αποβλήτων συσκευασίας και θα φροντίζουν για την χωριστή συλλογή του κάθε υλικού. Τι να πω; Ο Δήμος Παύλου Μελά, στη Θεσσαλονίκη μόλις πριν από κάποιους μήνες, έχει βάλει μπλε κάδο και η ανάπτυξη του μπλε κάδου στο δήμο Θεσσαλονίκης, βρίσκεται πολύ χαμηλά από τις δυνατότητες τις οποίες έχει. Ποιος θα χρηματοδοτήσει αυτές τις νέες αλλαγές και θα εγκαταστήσει το πρώτο αυτό κύμα της νέας προσπάθειας; Ποιος θα βάλει το αρχικό κεφάλαιο ώστε να μπορούν, στη συνέχεια οι δήμοι να αξιοποιήσουν τα κίνητρα της παραγράφου 5, με βάση τα οποία θα εισπράττουν αντάλλαγμα σε εξοπλισμό ή χρήμα από τα ΣΕΔ; Είναι έτοιμοι οι Δήμοι; Έχετε πάρει, το πράσινο φως από την ΚΕΔΕ;

Έρχομαι τώρα στους στόχους. Το νομοσχέδιο λέει, ότι οι στόχοι αποτυπώνονται στο εθνικό σχέδιο διαχείρισης αποβλήτων του 2015. Σήμερα βρισκόμαστε προς το τέλος του 2017. Αν τα στοιχεία έδειχναν ότι είμαστε πίσω από τους τόπους, δεν υπήρχε λόγος να περιμένετε δύο χρόνια. Και δεν το λέω, κύριε Υπουργέ, για εσάς, γνωρίζω και την ευαισθησία σας και τις προσπάθειές σας, όσο για τους προκατόχους σας. Θέλω επίσης να τονίσω ότι δεν μιλάμε για οριζόντια επιτυχία ή αποτυχία, αφού του θεσμικού πλαισίου μας έφερε ως εδώ. Υπάρχουν σημεία που πήγαν καλά και άλλα σημεία που θα μπορούσαν να έχουν πάει καλύτερα. Θα σας πω για παράδειγμα, ότι με το νόμο του 2001 πετύχαμε αρκετούς στόχους. Σύμφωνα με την έκθεση που υπέβαλε το Υπουργείο Περιβάλλοντος το 2015, προς την Ε.Ε., η χώρα πέτυχε τον εθνικό στόχο του 80% για το σύνολο των αποβλήτων συσκευασίας, με ποσοστό ανακύκλωσης συσκευασιών που έφτασε στο 81%.

Επίσης, σύμφωνα με την ετήσια έκθεση του Εθνικού Οργανισμού Ανακύκλωσης για το 2014, η χώρα πέτυχε τους στόχους της και σε άλλα προϊόντα όπως οι φορητές ηλεκτρικές στήλες, τα απόβλητα λιπαντικών ελαίων, οι ηλεκτρονικές συσκευασίες, οι ηλεκτρικές συσκευασίες και τα ελαστικά των οχημάτων. Άρα λοιπόν, εάν θέλετε να μιλήσουμε για τεχνικά θέματα και μόνο, θα πάμε στα συγκεκριμένα και όχι στη γενική συζήτηση. Και εξηγούμαι. Στο εθνικό σχέδιο του 2015, οι στόχοι έχουν αποτυπωθεί με ακρίβεια. Λέμε π.χ., ότι μέχρι το 2020, πρέπει να μειώσουμε κατά 35% τα βιοαποδομήσιμα αστικά απόβλητα που πηγαίνουν για ταφή.

Σε πρακτικό επίπεδο, αυτό μεταφράζεται σε 910.000 τόνους λιγότερων αποβλήτων, σε σχέση με την παραγόμενη ποσότητα του 1997, πού είναι το έτος βάσης. Επειδή, όπως γνωρίζετε, κύριε Υπουργέ, εγώ προσπαθώ να είμαι πρακτικός άνθρωπος, μπορείτε να μας πείτε, πως ο στόχος αυτός θα επιτευχθεί μέσα στα επόμενα τρία χρόνια; Πώς θα επιτευχθεί ανά γεωγραφική περιοχή; Ανά διανομή υλικού; Ανά παραγωγική δραστηριότητα; Και δεν εννοώ γενικά. Πείτε μας ότι η ρύθμιση του άρθρου τάδε, λύνει το τάδε πρόβλημα και θα προσδοκούμε και έχουμε στόχο να έχουμε αυτά τα αποτελέσματα. Με αυτόν τον τρόπο, θα βοηθήσετε να κάνουμε τη συζήτηση συγκεκριμένη και ουσιαστική. Να πούμε δηλαδή, με χαρτί και μολύβι, τι δούλεψε καλά με το υφιστάμενο θεσμικό πλαίσιο, που είμαστε κοντά στους στόχους, που χρειάζεται περισσότερη προσπάθεια, που αποτύχαμε για να το βελτιώσουμε.

Κλείνω με ορισμένους προβληματισμούς που συνάντησα εγώ, κυρίως στη διαβούλευση, με κάποιους φορείς του κλάδου. Η κριτική που ασκείται στο νομοσχέδιο, είναι ότι προσπαθείτε να δημιουργήσετε ένα υπερτροφικό και κρατικίστικο εθνικό σύστημα ανακύκλωσης, ο οποίος στη συνέχεια θα ελέγχει, ως μακρύ χέρι του Υπουργείου Περιβάλλοντος, τα συστήματα εναλλακτικής διαχείρισης, περιορίζοντας σημαντικά τα όρια μέσα στα οποία μπορούν να λειτουργήσουν. Θα ήθελα να τοποθετηθείτε, κύριε Υπουργέ, στο θέμα αυτό, γιατί νομίζω ότι το ζήτημα είναι υπαρκτό και υπάρχει η άποψη ότι θα δημιουργηθούν σοβαρά προβλήματα, ειδικά στη λειτουργία των ΣΣΕΔ. Θα ήθελα επίσης να μας πείτε, ποια άρθρα του νομοσχεδίου ευθυγραμμίζουν την ελληνική νομοθεσία με το ευρωπαϊκό δίκαιο ή αν πρόκειται για διάσπαρτες ρυθμίσεις σε όλα τα άρθρα.

Αυτά προς το παρόν. Ως Δημοκρατική Συμπαράταξη είμαστε προφανώς υπέρ κάθε προσπάθειας που βελτιώνει τις επιδόσεις της χώρας για ανακύκλωση. Θα δηλώσουμε όμως προς το παρόν επιφύλαξη, μέχρι να ακούσουμε εσάς κύριε Υπουργέ, αλλά και τους φορείς για να δούμε εάν τελικά το νομοσχέδιο κινείται προς τη σωστή κατεύθυνση. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Αρβανιτίδη. Πριν δώσω το λόγο στον επόμενο Ειδικό Αγορητή κ. Παναγιώταρο, επειδή είναι όλοι οι Εισηγητές εδώ, θέλω να διαβάσω την λίστα των φορέων που θα καλέσουμε. Και εάν δεν υπάρχει κάτι, μπορείτε να κάνετε προσθήκη. Διότι, δεσμευτήκαμε σε συγκεκριμένο αριθμό.

Σας διαβάζω τη λίστα και αν θέλετε προσθέτετε κάτι, με κάποια φειδώ και θα πω και τη λογική.

1. Δίκτυο φορέων διαχείρισης στερεών αποβλήτων ΦΟΔΣΑ
2. Κεντρική Ένωση Δήμων Ελλάδας (ΚΕΔΕ)
3. Ενιαίος σύνδεσμος διαχείρισης Νόμου Αττικής
4. Δήμος Παλαιού Φαλήρου και Δήμος Χαλανδρίου, πρώτοι και δεύτεροι στην ανακύκλωση
5. ΓΣΕΒΕΕ
6. Σύνδεσμος Βιομηχανιών και Επιχειρήσεων Ανακύκλωσης και Ενεργειακής Αξιοποίησης Αποβλήτων ΣΕΠΑΝ
7. ΕΣΕΕ
8. ΣΕΒ
9. Σύνδεσμος Βιομηχανιών Βόρειας Ελλάδας
10. Κεντρική Ένωση Επιμελητηρίων
11. ΣΒΠΕ
12. Σύνδεσμος ανακύκλωσης φορητών ηλεκτρικών στηλών αφής ΑΕ
13. Συλλογικό σύστημα εναλλακτικής διαχείρισης συσσωρευτών ΣΕΔ
14. Σύλλογος Ανακυκλωτών Ελλάδας
15. Δήμος Φυλής
16. ένωση ιδιωτικών υπαλλήλων περιφερειακής ενότητας νομού Ηρακλείου
17. ΦΟΔΣΑ κεντρικής Μακεδονίας
18. ΕΔΟΕ, αφορά απόσυρση αυτοκινήτων
19. ΚΟΙΝΣΕΠ Καλλονής Τήνου
20. ΚΟΙΝΣΕΠ Πάτρας
21. Συλλογικό σύστημα εναλλακτικής διαχείρισης συσκευασιών
22. Ανταποδοτική ανακύκλωση ΑΕ
23. Συλλογικό σύστημα εναλλακτικής διαχείρισης συσσωρευτών πανελλαδικής εμβέλειας
24. Συλλογικό σύστημα εναλλακτικής διαχείρισης αποβλήτων φωτιστικών λαμπτήρων και μικροσυσκευών Φωτοκύκλωση ΑΕ
25. Συλλογικό σύστημα εναλλακτικής διαχείρισης αποβλήτων λιπαντικών ελαίων ΑΕ
26. Συλλογικό σύστημα εναλλακτικής διαχείρισης συσσωρευτών ΣΥΔΕΣΥΣ
27. Συλλογικό σύστημα εναλλακτικής διαχείρισης ελαστικών οχημάτων Eco Elastika
28. Συλλογικό σύστημα εναλλακτικής διαχείρισης συσκευασιών ορυκτελαίων

 Και εγώ προτείνω να καλέσουμε και τους εργαζόμενους στους δήμους, την ΠΟΕ-ΟΤΑ.

ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου Χρυσή Αυγή): Κυρία Πρόεδρε την ΕΟΑΝ και ΠΕΔΑ, που είναι βασικοί για το νομοσχέδιο;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συμφωνώ. Και φυσικά, την Ελληνική Εταιρία Ανακύκλωσης.

ΧΡΗΣΤΟΣ ΜΠΟΥΚΩΡΟΣ (Εισηγητής της ΝΔ): Κυρία πρόεδρε, δεν ξέρω εάν άκουσα σωστά. Σας πρότεινα 8 φορείς, ως αξιωματική αντιπολίτευση εκ των οποίων, ο ένας ήταν κοινός με τη συμπολίτευση και ήταν η ΦΟΣΔΑ και δεν άκουσα κανέναν από τους φορείς που πρότεινα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ότι ζητήσατε το προτείναμε. Μόνο έναν δήμο νησιού που ζητήσατε γιατί απλά, είπαμε να μην καλέσουμε πολλούς δήμους.

ΧΡΗΣΤΟΣ ΜΠΟΥΚΩΡΟΣ (Εισηγητής της ΝΔ): Για την Αλόννησο όμως το αιτιολόγησα. Μιλάμε για την ενσωμάτωση της οδηγίας που έχει να κάνει με τον περιορισμό της χρήσης πλαστικής σακούλας και είναι ο μοναδικός δήμος και πρώτος πανευρωπαϊκά, που έχει εφαρμόσει το μέτρο. Αλλά, εν πάση περιπτώσει, είναι πολλοί οι φορείς.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Συρμαλένιος.

ΝΙΚΟΛΑΟΣ ΣΥΡΜΑΛΕΝΙΟΣ: Δεν ακούστηκε για την εταιρία της Τήνου. Θα κληθεί;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ναι το είπαμε, το διαβάσαμε. Είμαστε εντάξει. Θα ξαναδούν και οι εισηγητές άλλη μια φορά τη λίστα. Συνεχίζουμε κανονικά με τη διαδικασία, το λόγο έχει ο κ. Παναγιώταρος, Ειδικός Αγορητής του Λαϊκού Συνδέσμου – Χρυσή Αυγή.

ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ κυρία Πρόεδρε. Μετά από δυόμισι έτη Διακυβέρνησης ΣΥΡΙΖΑ και τρεισήμισι έτη Διοίκησης της κυρίας Δούρου στην Περιφέρεια Αττικής, η οποία και εξελέγη κατηγορώντας τον απερχόμενο -τον τότε Περιφερειάρχη- και έχοντας ως σημαία της το νέο τρόπο αποκομιδής απορριμμάτων –μη ξεχνάμε άλλωστε το σχόλιο της- που είχε κάνει, ότι η αριστερά μαζεύει τα απορρίμματα από τα σκουπίδια αλλιώς, αν και τελικά τα μαζεύει όπως και οι προκάτοχοί της με την κλασική μέθοδο, όπως επίσης και με το copy paste της κυρίας Δούρου και του ΣΥΡΙΖΑ, σε σχέση με το πρόγραμμα της αποκομιδής των απορριμμάτων, σε ορισμένα σημεία του μάλιστα είναι στην κυριολεξία αντιγραφή, δεν έχει αλλάξει ούτε ένα κόμμα.

Βέβαια, όλο αυτό ήταν σε επίπεδο προγράμματος, γιατί τρία χρόνια που κυβερνάτε, δεν έχετε κάνει τίποτα επί της ουσίας, γι' αυτό το σοβαρότατο ζήτημα, ότι τα σκουπίδια είναι χρυσός, όπως λέγατε προεκλογικά. Γνωρίζατε περί τίνος πρόκειται και παρόλα αυτά φοβούμεθα, ότι το εν λόγω νομοσχέδιο είναι αποσπασματικό, διαπλεκόμενο και δεν δίνει λύσεις και απαντήσεις σε χρόνια καίρια προβλήματα και ερωτήματα τα οποία απασχολούν τους πολίτες σχετικά με τα απορρίμματα και την ανακύκλωση.

Ένα νομοσχέδιο όπου ήδη δαιδαλώδης, σκοτεινή διαδικασία αποκομιδής και διαλογής απορριμμάτων εμπλέκει ακόμα περισσότερους με ό,τι αυτό συνεπάγεται σε ζητήματα γραφειοκρατίας, αποτελεσματικότητας και διαφάνειας. Ο πολίτης θα συνεχίσει να πληρώνει την ανακύκλωση και μάλιστα διπλά, μέσω του κόστους συσκευασιών, το όποιο αυτό κόστος οι εταιρίες το μετακινούν στον καταναλωτή, αλλά και στο εργατικό κόστος μέσω της ΔΕΗ, των Δημοτικών Τελών τα οποία καλείται, να πληρώσει ο Έλληνας πολίτης, διότι για την αποκομιδή των απορριμμάτων και των ανακυκλώσιμων από τους μπλε κάδους απασχολείται προσωπικό, εργατοώρες και υποδομές, οι οποίες πληρώνονται σε πολύ μεγάλο βαθμό από τους πολίτες. Και δυστυχώς, υπάρχει και προοπτική αύξησης αυτών των τελών, που είτε μέσω των Δήμων με το γενικότερο σχεδιασμό σας – θα μιλήσουμε πιο κάτω - αλλά και με τις συνεχείς αυξήσεις των προϊόντων, που μόνο στην Ελλάδα παρατηρείται αυτό το φαινόμενο, να πληρώνει ο πολίτης αυτό το κόστος. Δεν υπάρχει πρόβλεψη ούτε για τα βασικά, μετά από τρία έτη Διακυβέρνησης ΣΥΡΙΖΑ, πολλών ετών της ΕΑΑ, η οποία διαχειρίζεται δεκάδες εκατομμύρια ευρώ, ούτε για καφέ κάδους, ούτε για περισσότερους μπλε κάδους που υπάρχουν ελλείψεις σε πολλά μέρη και όχι μόνο της Αττικής, αλλά ολοκλήρου της Ελλάδος, αλλά ούτε για να τους βάλει σε περιοχές όπου δεν υπάρχουν, ούτε για κάδους αποκομιδής χαρτιού, ούτε τίποτα απολύτως.

Το σημαντικότερο όμως είναι ότι «ο Γιάννης κερνάει, Γιάννης πίνει». Ο ρόλος της ΕΑΑ είναι πολύ μυστήριος, οι καταγγελίες είναι πάμπολλες σχετικά με το ρόλο της και βλέπουμε να έχει έσοδα της τάξεως των 50 εκατομμυρίων ευρώ περίπου, είτε από τους πολίτες, είτε από τις εταιρείες που συμμετέχουν σε αυτή την εταιρεία διαχείρισης εσόδων και παρόλα αυτά να υπάρχει μια ανυπαρξία σχεδιασμού στην κυριολεξία. Κανείς δεν ξέρει πλέον για την ΕΑΑ μέχρι τώρα, είναι εδώ και εκπρόσωπος της ΕΟΑΝ θα ελέγχεται από την υπάρχουσα ΕΟΑΝ ένα απλό Νομικό Πρόσωπο Ιδιωτικού Δικαίου, το οποίο βέβαια και εσείς οι ίδιοι παλαιότερα, κύριε Υπουργέ και κύριοι του ΣΥΡΙΖΑ καταγγέλλατε και την ΕΟΑΝ και την ΕΑΑ, αν ανατρέξει κανείς στο διαδίκτυο θα δει όγκο μεγάλο με άρθρα, δημοσιεύματα, ρεπορτάζ για την ΕΟΑΝ και τα έργα και τις ημέρες της.

Βέβαια, μόνο διαφάνεια δεν ενισχύεται με την αναβάθμιση της ΕΟΑΝ. Υπάγεται στην εποπτεία και στον έλεγχο του Υπουργείου Περιβάλλοντος και Ενέργειας. Είναι Νομικό Πρόσωπο Ιδιωτικού Δικαίου με πλήρη διοικητική, οικονομική αυτοτέλεια και δεν έχει κερδοσκοπικό χαρακτήρα. Αρκεί να αναφέρουμε για το παρελθόν, ότι κατά τη διάρκεια των Διοικητικών Συμβουλίων του φορέα είχαν ληφθεί ιδιαιτέρως προκλητικές αποφάσεις που αφορούσαν την υπέρμετρη και γεωμετρική μελέτη ανά χιλιόμετρο, τις αναθέσεις κοστοβόρων έργων, τις υπέρογκες δαπάνες για εξοπλισμούς και διακόσμηση γραφείων. Το σημαντικότερο όμως όλων είναι, ότι ο ΕΟΑΝ καλείται, να ελέγξει τη λειτουργία των ΣΕΔ και ΑΣΕΔ, δηλαδή των Ανωνύμων Εταιριών στις οποίες έχει εκχωρηθεί η δημόσια εξουσία, ώστε να εισπράττουν το φόρο ανακύκλωσης από τις εταιρίες που διακινούν πουλώντας στην ανοικτή αγορά, όταν σε έλεγχο που είχε πραγματοποιηθεί, είχε διαπιστωθεί αδιαφορία και αδράνεια για τον εν λόγω φορέα.

Ειδικότερα κατά το πόρισμα Ρακιτζή ο ΕΟΑΝ όταν επέβαλαν αναγκαίες κυρώσεις, που καταγγέλλουν για τη λειτουργία συστημάτων διαχείρισης αποβλήτων. Επίσης, άλλα επιχειρησιακά σχέδια τα οποία έπρεπε να έχουν προωθηθεί, παρέμεναν μέχρι και τρία χρόνια στα συρτάρια των υπευθύνων. Ένα ενδεικτικό παράδειγμα έχει να κάνει με το σύστημα εναλλακτικής διαχείρισης σύνδεσης Α.Ε., που ενώ είχαν παρατηρηθεί παρατυπίες, δεν έγινε καμία ενέργεια, ώστε να επιβληθούν οι σχετικές κυρώσεις. Αλήθεια, ποιες ενέργειες έχουν γίνει για τη διαφάνεια και τον εξορθολογισμό του ΕΟΑΝ; Έχει παρατηρηθεί κάποια σχετική υπόθεση στον εισαγγελέα για τον καταμερισμό ευθυνών; Μάλιστα σαν να μην έφταναν όλα αυτά, στο άρθρο 20 του νομοσχεδίου προβλέπεται η αύξηση των θέσεων των εργαζομένων –κάτι μας λέει εδώ- ενώ προβλέπεται και θέση νομικού συμβούλου του ΕΟΑΝ, το κόστος προβλέπεται σε 350.000€. Εντούτοις, πουθενά δεν γίνεται λόγος, σε ποιο φορέα λογοδοτεί ο ΕΟΑΝ. Μάλιστα εφόσον ο Οργανισμός αυτός έχει οικονομική αυτοτέλεια, για ποιο λόγο χρηματοδοτείται από τον κρατικό προϋπολογισμό; Αυτά για τα του ΕΟΑΝ, κύριε Υπουργέ.

Επίσης βλέπουμε ότι δεν υπάρχει κάποια ιδιαίτερη πρόβλεψη για τον οικονομικό επιμερισμό. Γιατί όχι ο έλεγχος, κύριε Υπουργέ, να μη γίνεται από το Υπουργείο όπως και η κατανομή και η διανομή των χρημάτων; Τεράστια ποσά, όπως γίνεται και με τις διαχειριστικές αρχές. Και όλα αυτά γίνονται από κάποια πρόσωπα ιδιωτικού δικαίου από κάποιους ιδιώτες οι οποίοι έχουν συστήσει κάποιες μη κερδοσκοπικούς φορείς, αλλά που έχουν στα ταμεία τους χιλιάδες εκατομμύρια ευρώ με ό,τι αυτό συνεπάγεται. Όλοι γνωρίζουμε, γνωρίζετε και κάποιοι από εμάς, ότι το 94% των απορριμμάτων μπορεί και περισσότερο το ποσοστό να καταλήγει στις χωματερές χωρίς να περνάει από τη διαδικασία ανακύκλωσης. Κάποιος φταίει για αυτό κύριε Υπουργέ, μετά από πάρα πολλά έτη στα οποία υπάρχει με πολλά ερωτηματικά ή όχι ανακύκλωση στην πατρίδα μας.

Με τη μισθοδοσία των στελεχών της ΕΑΑ τι γίνεται; Υπάρχει μια καταγγελία παράξενη. Ναι, ο Πρόεδρος είναι αμισθί, αλλά είκοσι τέσσερις ώρες το 24ωρο, αν πάει κάποιος θα τον βρει να ασχολείται με τα αιτήματα της ΕΑΑ. Πως βιοπορίζεται; Πως ζει; Έχει από κάπου αλλού έσοδα; Έχει από κάπου αλλού εισοδήματα; Για πέστε μου, γιατί όλα αυτά είναι λίγο παράξενα. Πάμε στον έλεγχο των μπλε κάδων. Ποτέ γίνεται; Πρώτον, ένα παράδειγμα στην Μήλο υπάρχουν μπλε κάδοι, αλλά δεν υπάρχουν τα κατάλληλα απορριμματοφόρα μεταφοράς αυτών. Πως τους μεταφέρετε; Μεταφέρονται τα απορρίμματα; ΄Η προκειμένου του να μην κουράζονται, ή ταλαιπωρούνται μπερδεύονται με τα υπόλοιπα απορρίμματα και όλα καλά και ο κόσμος νομίζει πηγαίνοντας τη σακούλα με τα ανακυκλώσιμα στο μπλε κάδο, ότι γίνεται ανακύκλωση. Για τις ευθύνες των Δήμων υπάρχουν ευθύνες; Γίνεται σωστή αποκομιδή; Γιατί είναι πάμπολλες καταγγελίες σε ολόκληρη την Ελλάδα, ότι οι Δήμοι συλλέγουν μαζί τους μπλε με τους υπόλοιπους κάδους και τα πετάνε όλα μέσα και όλα καλά και δεν τρέχει τίποτα.

Με τους τεμαχιστές στους Δήμους τι γίνεται; Γνωρίζετε καλύτερα από εμάς, αφού είσθε και ο αρμόδιος Υπουργός, ότι το μεγαλύτερο ποσοστό των απορριμμάτων, ένα πολύ μεγάλο ποσοστό - δεν μπορώ να σας πω αυτή τη στιγμή ακριβώς- μπορεί, να φτάνει και το 50% των απορριμμάτων έχει να κάνει με τα κλαδιά, με τα φυτά και όλα αυτά. Υπάρχουν τεμαχιστές; Πού υπάρχουν; Γιατί μετά από τόσα χρόνια δεν γίνεται αυτό; Υπάρχουν κάποιοι δήμοι που το εφαρμόζουν κι έχουν και ωραία αποτελέσματα, διότι το προϊόν του τεμαχισμού μπορεί να χρησιμοποιηθεί στο δήμο, στους δημότες ή οπουδήποτε αλλού, με ό,τι αυτό συνεπάγεται στην εξοικονόμηση πόρων που θα χρειάζονταν για να προμηθευτούν αυτά τα υλικά.

Θα θέλαμε να σχολιάσουμε και τις ευθύνες της Περιφερειάρχου κυρίας Δούρου, η οποία, επί της ουσίας, διοικεί τη μισή Ελλάδα στην Περιφέρεια Αττικής. Τα τελευταία τρία έτη δεν έκανε τίποτα σε σχέση με το προεκλογικό της πρόγραμμα και τις υποσχέσεις της. Δεν κατήργησε κωδικούς χρηματοδότησης στη Φυλή, αντιθέτως τους συνέχισε εκεί που έλεγε ότι η Φυλή θα κλείσει την επόμενη μέρα το πρωί και δεν έκλεισε, έβγαλαν νέους κωδικούς για Γραμματικό, για Κερατέα, εκεί που έλεγε ότι δεν θα γίνουν αυτά τα έργα, εξάλλου, στα κάγκελα ήσασταν, προσπαθήσατε τότε να εκμεταλλευθείτε την δικαιολογημένη αγωνία των πολιτών αυτών των περιοχών. Το περίφημο «διαλογή στην πηγή» μέχρι στιγμής έχει πάει στις καλένδες και, όπως δείχνουν όλα τα στοιχεία, θα πάει στις καλένδες και για το επόμενο διάστημα, παρά το γεγονός ότι προσπαθείτε να πείσετε ότι με το εν λόγω νομοσχέδιο θα διορθώσετε κάποια κακώς κείμενα.

Σημαντικότατη ευθύνη όλων των προαναφερομένων, οι οποίοι διαχειρίζονται εκατοντάδες εκατομμύρια ευρώ, είτε μέσω ΕΣΠΑ, είτε μέσω πόρων, είτε μέσω ανταποδοτικών τελών κ.λπ., είναι η ενημέρωση. Είναι το Α και το Ω, διότι στο εν λόγω νομοσχέδιο θα βάλετε πρόστιμα σε όσους δεν ανακυκλώνουν ή οτιδήποτε. Αλήθεια, ξεκίνησε μια σοβαρή ενημέρωση από τα σχολεία, καταρχάς, γιατί τα παιδιά που πήγαιναν κάποτε στο σχολείο τώρα είναι πολίτες και θα μπορούσαν από μόνα τους να κατευθύνουν και να ψάχνονται για να κάνουν σωστή ανακύκλωση; Όχι! Αντιθέτως, το μόνο που βλέπουμε και ο τρόπος με τον οποίο γίνεται είναι κάποια πεταμένα φυλλάδια, ενδεχομένως, κάτω από κάποιες πολυκατοικίες, τα οποία είναι όχι απλώς χρυσοπληρωμένα μέσω διαφόρων προγραμμάτων και όλο αυτό γίνεται για να μπορέσουν να παρθούν τα κονδύλια από διαφόρους, όχι για να υπάρξει ενημέρωση αλλά για τα κονδύλια και τίποτε άλλο.

 Πάμε στη Φυλή, που είναι το μεγαλύτερο όλων των προβλημάτων που έχει να κάνει και με την ανακύκλωση, αλλά και με τα απορρίμματα. Εδώ παίζεται το μεγαλύτερο παιχνίδι κι εμπαίζονται οι κάτοικοι της Φυλής και των όμορων δήμων, αλλά και ολόκληρου του λεκανοπεδίου, πολλοί από τους οποίους σας πίστεψαν προεκλογικά και την κυρία Δούρου κι εσάς για όλα όσα λέγατε, αλλά βλέπουν να λειτουργεί η Φυλή καθημερινά και να μην υπάρχει προοπτική κλεισίματος. Λέγατε ότι τα σκουπίδια είναι χρυσός, αλλά μετεκλογικά οι αλήθειες βγαίνουν στον αέρα. Ένας υπερχρεωμένος δήμος, στην κυριολεξία υπερχρεωμένος, που μάλιστα κάνατε και μια σκανδαλώδη ρύθμιση στον δήμο, ο οποίος θα αποπληρώσει 450 εκατ. € περίπου χρέη σε 2.129 χρόνια. Γιατί δεν κάνατε το ίδιο στους απλούς Έλληνες πολίτες, οι οποίοι δεν μπορούν να πληρώσουν καμία ρύθμισή τους και, αντιθέτως, με την παραμικρή ευκαιρία, τους κόβετε την οποιαδήποτε προσπάθεια να αποπληρώσουν τα όποια χρέη τους;

 Επιπλέον, θα ήθελα να μας ενημερώσει κάποιος για τα 55 εκατ. € που λείπουν από το Ταμείο Παρακαταθηκών και Δανείων του Δήμου Φυλής. Τι γίνεται; Υπάρχει κανένας υπεύθυνος; Όχι! Μιλάμε για έναν δήμο που έχει εισπράξει δισεκατομμύρια ευρώ ανταποδοτικά, αντισταθμιστικά τέλη για τη χρήση της χωματερής και, παρόλα αυτά, μια χωματερή υπερκορεσμένη, η οποία έπρεπε να έχει κλείσει, παραμένει ανοιχτή, ο δήμος είναι υπερχρεωμένος και οι κάτοικοι υποβάλλονται καθημερινά σ’ αυτό το ανθυγιεινό πράγμα, το οποίο ζουν αυτοί και όχι μόνο.

 Στη Φυλή έχουν απομείνει, κύριε Υπουργέ και χρησιμοποιούνται 63 στρέμματα ως υπόλοιπο της δεύτερης φάσης του ΧΥΤΑ Φυλής - τα ανακαλύψατε κι αυτά - γιατί είχε γεμίσει η Φυλή μέχρι πρότινος. Διάρκεια ζωής αυτών των 63 στρεμμάτων; Ένας με ενάμιση χρόνος το πολύ και, μάλιστα, υπάρχουν και πολλές σοβαρές δυσκολίες στον τρόπο με τον οποίο αποθέτουν τα απορρίμματα τα απορριμματοφόρα και λόγω της πολύ μικρής έκτασης του χώρου. Μετά τι; Δεν έχει προβλεφθεί τίποτα απολύτως, κύριε Υπουργέ και οι πληροφορίες λένε ότι υπάρχουν ακόμη 300 στρέμματα εκτός ΟΕΔΑ Φυλής από τον νόμο της Βάσως Παπανδρέου, δίχως περιβαλλοντικές άδειες και τα οποία, εάν βρείτε τη φόρμουλα να τα χρησιμοποιήσετε, θα είναι άντε για άλλε τρία χρόνια το πολύ. Καμία πρόνοια! Φθάνετε πάντα την τελευταία στιγμή και ψάχνεστε κι αυτό το βλέπουμε με τις πάρα πολλές πόλεις σε ολόκληρη την Ελλάδα, όπου τα σκουπίδια τις κατακλύζουν και δε γίνεται τίποτα απολύτως και την τελευταία στιγμή πάει η διαχείριση των απορριμμάτων σ' αυτούς τους οποίους καταριόσασταν, σε διάφορους συγκεκριμένους ιδιώτες.

 Όσο για τους διάφορους φορείς, βλέπουμε είναι και εμπλεκόμενοι διάφοροι, ήδη, με την αποτυχημένη ανακύκλωση, αλλά και διαπλεκόμενοι. Εάν θέλατε αποτελέσματα, θα έπρεπε να έχετε υιοθετήσει, να έχετε απευθυνθεί στο πώς λειτουργούν επιτυχημένα μοντέλα στο εξωτερικό. Εμείς είπαμε, ενδεικτικά, τρεις φορείς από το εξωτερικό, σίγουρα είναι τεχνικώς αδύνατο να έρθουν, αλλά αυτοί θα έπρεπε να σας δώσουν τις λύσεις και όχι αυτά τα δαιδαλώδη γραφειοκρατικά πράγματα τα οποία προσπαθείτε να φέρετε και που, μέσα απ' όλα αυτά, δεν σας ενδιαφέρει καθόλου η ανακύκλωση, σας ενδιαφέρουν αποκλειστικά και μόνο τα τεράστια κονδύλια τα οποία διακινούνται.

 Είδαμε και ότι κάνετε μεγάλη μνεία στις πλαστικές σακούλες. Εάν είσαστε οικολόγοι και θεωρείτε κι έτσι είναι, ότι οι πλαστικές σακούλες βλάπτουν το περιβάλλον, πολύ απλά τις απαγορεύετε, δεν τις κοστολογείτε. Είναι πολύ απλά τα πράγματα! Σακούλες, τσάντες επαναχρησιμοποιούμενες υφασμάτινες ή πλαστικές μεγάλες, κανναβένιες δικτυωτές όπως ήταν τα παλαιότερα χρόνια, καροτσάκια, όπως γίνεται σε πάρα πολλές ευρωπαϊκές χώρες, εάν θέλετε να λέτε ότι είσαστε οικολόγοι. Αυτό που κάνετε θα δείτε ότι δε θα έχει απολύτως κανένα αποτέλεσμα.

 Να μη ξεχνάμε, εξάλλου, ότι στο γενικότερο πλάνο σας δεν είναι η ανακύκλωση, όπως λέτε, έχετε σκοπό να φτιάξετε τέσσερα τεράστια φαραωνικά εργοστάσια καύσης, στα οποία, μάλιστα, θα είναι τεράστια τα κόστη, θα στοιχίσουν εκατοντάδες εκατομμύρια ευρώ από διάφορα προγράμματα, αλλά και από τον ελληνικό λαό, θα τα αξιοποιούν ιδιότες, τα έσοδα θα πηγαίνουν σε ιδιώτες, τα δημοτικά τέλη θ’ ανέβουν κατακόρυφα, το γνωρίζετε πολύ καλά, τα ίδια λέγατε κι εσείς μέχρι πρότινος, θα τριπλασιαστούν και θα τετραπλασιαστούν και το αποτέλεσμα, φυσικά, θα είναι όταν θα υπάρχει εγγυημένη ποσότητα απορριμμάτων 1.350.000 τόνοι, αυτό είναι μέχρι στιγμής το πλάνο. Για ποια ανακύκλωση μιλούμε; Να πληρώνουν οι Έλληνες πολίτες και την ανακύκλωση, αλλά να πληρώνουν και απορρίμματα, ασχέτως εάν αυτά δεν καταλήγουν στα φαραωνικά εργοστάσια καύσης. Θα έπρεπε να κάνετε ή να μάθετε καλύτερα το προεκλογικό σας πρόγραμμα που, δυστυχώς, αποσπασματικά το φέρνετε σήμερα και είμαστε σίγουροι ότι δεν θα μπορέσετε να το επιτύχετε. Για μια ακόμη φορά βάζετε τους λύκους να φυλάνε τα πρόβατα και αναβαθμίζετε τους, αποδεδειγμένα, ανεπαρκείς και στο ζήτημα της ανακύκλωσης.

 Επιφυλασσόμεθα επί της αρχής, κυρία Πρόεδρε. Για τα άρθρα θα συζητήσουμε, γιατί αποσπασματικά υπάρχουν άρθρα που έχουν ενδιαφέρον, τα οποία, όμως, από μόνα τους δεν θα φέρουν ένα καλύτερο αύριο. Ευχαριστώ πάρα πολύ.

 ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Το λόγο έχει ο κ. Συντυχάκης.

 ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Ευχαριστώ, κυρία Πρόεδρε. Κύριε Υπουργέ, κυρίες και κύριοι, με πολύχρονη καθυστέρηση μετά τη δημοσιοποίησή του προς διαβούλευση, κατατέθηκε στη Βουλή το λεγόμενο σχέδιο νόμου για την ανακύκλωση. Διαβούλευση που, όπως τουλάχιστον προκύπτει εκ του αποτελέσματος, διεξάχθηκε ως προς το ουσιαστικό της μέρος μεταξύ κυβέρνησης από τη μια μεριά και του βιομηχανικού και εμπορικού κεφαλαίου, καθώς και των κατασκευαστικών ομίλων από την άλλη. Αντικείμενό της το πώς συγκεκριμένα, σε σχέση με τον τομέα της ανακύκλωσης, θα προσαρμοστούν στην ελληνική νομοθεσία, επί το επικερδέστερο για το κεφάλαιο, οι ευρωενωσιακές φιλομονοπωλιακές κατευθύνσεις που περιλαμβάνονται σε μια σειρά από κοινοτικά έγγραφα, όπως η Στρατηγική Ευρώπη 2020, το 7ο Πρόγραμμα Δράσης για το Περιβάλλον, ο Χάρτης Πορείας για την Ανταποδοτικότητα των Πόρων, η Οδηγία 2008/98 για τα απόβλητα, η Οδηγία 94/62 για την ανακύκλωση αποβλήτων συσκευασίας και μια σειρά ανάλογου βάρους πονήματα, όπως η προχωρημένη διαδικασία για τη νέα Οδηγία για τα απόβλητα και τον νεόκοπο εύρημα περί κυκλικής οικονομίας.

Πιο ειδικά, με επίκληση την κυκλική οικονομία επιχειρείται να καταστεί πιο εύπεπτη στα λαϊκά στρώματα η πάγια επιδίωξη του κεφαλαίου, τα αστικά απόβλητα, δηλαδή και τα απόβλητα ενός παραγωγικού κλάδου, να μετατρέπονται μετά από επεξεργασία σε φθηνή πρώτη ύλη ή καύσιμο για τις ανάγκες βιομηχανικών εγκαταστάσεων, κυρίως στις τσιμεντοβιομηχανίες και τις μονάδες παραγωγής ηλεκτρικής ενέργειας και μεγάλων αγροτικών εκμεταλλεύσεων, παραγωγή εδαφοβελτιωτικού υλικού, κομποστοποίηση, θερμική ενέργεια για θερμοκήπια από μονάδες συμπαραγωγής κατά την καύση αποβλήτων. Ταυτόχρονα ανοίγοντας δρόμους στο κατασκευαστικό, στο τραπεζικό κυρίως μέσω των συμπράξεων δημόσιου και ιδιωτικού τομέα και σε τμήμα του βιομηχανικού κεφαλαίου που ασχολείται με την παραγωγή εξοπλισμού, επεξεργασίας αποβλήτων για την επένδυση με ικανοποιητικό ποσοστό κέρδους των συσσωρευμένων κερδών που πλεονάζουν. Δηλαδή με αυτό τον τρόπο υπηρετείται ο στρατηγικός στόχος των ευρωενωσιακών μονοπωλίων να περιοριστεί η εξάρτησή τους από την εισαγωγή πρώτων υλών και ενέργειας.

Κυρίες και κύριοι συνάδελφοι, παραπάνω επιδιώξεις του μεγάλου κεφαλαίου πρώτον, αποτελούν ένα ακόμη βήμα στην κατεύθυνση πλήρους ιδιωτικοποίησης της διαχείρισης των απορριμμάτων συνολικά, υποτάσσει για μια ακόμη φορά τις σύγχρονες κοινωνικές ανάγκες (το οξυμένο αυτό πρόβλημα) στις ανάγκες της επιχειρηματικής κερδοφορίας και δεύτερον προωθούνται με όρους εργασίας και αμοιβές του 19ου αιώνα και με πόρους που προέρχονται από την παραπέρα αφαίμαξη του καθημαγμένου λαϊκού εισοδήματος, με μια σειρά από οικονομικά εργαλεία, ψευδεπίγραφα και μη. Στα πρώτα περιλαμβάνονται αρχές όπως «ο ρυπαίνων πληρώνει» ή όπως με τα ανταποδοτικά τέλη καθαριότητας και η διευρυμένη ευθύνη του παραγωγού που καταλήγει αποκλειστική ευθύνη των λαϊκών στρωμάτων ως καταναλωτών και στα δεύτερα «το πληρώνω όσο πετάω» και το ειδικό τέλος ταφής.

Οι καταδικασμένες Συμπράξεις Δημόσιου και Ιδιωτικού Τομέα, από τον πάλε ποτέ ΣΥΡΙΖΑ, αποτελούν τώρα τον σκληρό πυρήνα της πολιτικής τους στη διαχείριση των αποβλήτων. Και οι πέντε Συμπράξεις Δημόσιου και Ιδιωτικού Τομέα που πάσχιζαν να προωθήσουν το ΠΑ.ΣΟ.Κ. και η Ν.Δ. προωθούνται, τώρα, από την Κυβέρνηση σταθερά με μικρές μόνο διαφοροποιήσεις σε σχέση με τους αρχικούς όρους δημοπράτησής τους. Θυμούνται όλοι ότι ο ΣΥΡΙΖΑ έβγαινε στα «κεραμίδια» ή μάλλον εδώ μέσα στη Βουλή όταν συζητιόταν το σχέδιο νόμου 4042/12 για τη διαχείριση των αποβλήτων. Τότε το είχε καταψηφίσει ως απαράδεκτο. Και τώρα, βέβαια, το εφαρμόζει με θρησκευτική ευλάβεια. Επίσης, τώρα, όλο και περισσότερο, πληθαίνουν οι εκκλήσεις της Κυβέρνησης προς το ξένο κεφάλαιο για επενδύσεις στη διαχείριση των αποβλήτων.

Ο κ. Υπουργός διατυμπανίζει ότι η πλήρης εφαρμογή της ισχύουσας νομοθεσίας θα μπορούσε να αυξήσει τον ετήσιο κύκλο εργασιών του τομέα των αποβλήτων κατά 1.675.000 ευρώ. Επίσης, πέρα από τις τακτικές συναντήσεις του κ. Υπουργού με τον κ. Φούχτελ της Ελληνογερμανικής Συνέλευσης στο πλαίσιο Ημερίδας της Ισπανικής Πρεσβείας στην Αθήνα, ο κ. Φάμελλος κάλεσε σε προσέγγιση ισπανικές και ελληνικές επιχειρήσεις, ώστε να υποστηριχτούν στη χώρα μας δράσεις και ενέργειες αναβάθμισης και εκσυγχρονισμού της διαχείρισης αποβλήτων. Το ίδιο επανέλαβε λίγες ημέρες αργότερα στις αρχές Ιουνίου 2017, στο Ελληνοκορεατικό Φόρουμ Συνεργασίας 2017, με την γνωστή ανέξοδη καραμέλα της προτροπής να διασφαλίσουμε – έλεγε- ότι ο τελικός αποδέκτης των θετικών αποτελεσμάτων ενός ορθολογικού βιώσιμου συστήματος διαχείρισης αποβλήτων θα είναι ο κάθε πολίτης, αλλά και η οικονομική παραγωγή. Που, τελικά, αυτός είναι και ο πραγματικός στόχος. Πρόσφατη ήταν και η Ημερίδα που διοργάνωσε το Ελληνογερμανικό Εμπορικό και Βιομηχανικό Επιμελητήριο στη Θεσσαλονίκη για λογαριασμό 8 γερμανικών εταιρειών, με αντικείμενο τη διαχείριση απορριμμάτων και λυμάτων.

Οι παραπάνω κατευθύνσεις και πολιτικές έχουν ενσωματωθεί με συγκεκριμένες διατάξεις το σχέδιο νόμου για την ανακύκλωση. Σε αυτό το σημείο επιτρέψτε μου να δώσω μια πρώτη εικόνα. Πρώτον, οι σκοποί και οι επιδιώξεις, όπως αυτές διατυπώνονται με πολλές περιβαλλοντικές κορώνες ομολογουμένως όπου, εμμέσως πλην σαφώς, ανοίγουν το δρόμο στην καύση των απορριμμάτων, αναφέροντας ότι η ανάκτηση ενέργειας αποτελεί δευτερεύουσα επιλογή και μόνο εφόσον έχει τηρηθεί αυστηρά η ιεράρχηση των εργασιών διαχείρισης αποβλήτων. Όμως ανάκτηση ενέργειας σημαίνει θερμική επεξεργασία απορριμμάτων, η οποία από το νομοσχέδιο χαρακτηρίζεται δευτερεύουσα, αλλά, πλέον, τίθεται ξεκάθαρα ως επιλογή. Είναι γνωστή η επιθυμία μεγάλων παιχτών του χώρου της ενέργειας να αποκτήσουν μια ακόμα δυνατότητα παραγωγής, με χαμηλό κόστος προ της ύλης και υψηλή απόδοση.

Επίσης, γίνεται λόγος για την προώθηση οικονομικά και περιβαλλοντικά βιώσιμων επενδύσεων, ώστε να προκύπτει ανταποδοτικό όφελος, προς τον πολίτη, από την ανακύκλωση. Σε αυτή τη φράση, βέβαια, κρύβεται μια μεγάλη αλήθειας και ένα πολύ μεγαλύτερο ψέμα. Η αλήθεια αφορά στην πραγματική επιδίωξη του σχεδίου νόμου να εξασφαλιστεί ένα πολύ υψηλό ποσοστό κέρδους για τα κεφάλαια που θα επενδυθούν. Άλλωστε αυτό ακριβώς σημαίνει στον καπιταλισμό βιώσιμη επένδυση, η δίκαιη ανάπτυξη που εσείς λέτε. Προς αυτή την κατεύθυνση η Κυβέρνηση του ΣΥΡΙΖΑ θα κάνει ότι περνάει από το χέρι της. Το μεγάλο ψέμα αφορά στον ανυπόστατο ισχυρισμό ότι με βάση τις διατάξεις του σχεδίου νόμου και σε συνθήκες καπιταλιστικής παραγωγής θα υπάρξει οικονομικό και περιβαλλοντικό όφελος στον πολίτη, στο λαϊκό νοικοκυριό -όπως λέμε εμείς- από την ανακύκλωση. Είναι ψέμα που επαναλαμβάνεται σχετικά με την οικονομική τους διάσταση και σε συνοδευτικά έγγραφα του σχεδίου νόμου.

Το αντίθετό συμβαίνει, όμως, και σε προ κρίση ημέρες, των «παχιών αγελάδων», για το σύστημα της Ελληνικής Εταιρείας Αξιοποίησης Ανακύκλωσης Α.Ε. - σύμφωνα με τα επίσημα στοιχεία - σε χρονιές που οι στόχοι του υπερκαλύπτονταν, τα έσοδα από την πώληση των ανακυκλωμένων υλικών δεν κάλυπταν ούτε το κόστος λειτουργίας των Κέντρων Διαλογής Ανακυκλώσιμων Υλικών (ΚΔΑΥ) του περιεχομένου των μπλε κάδων, ιδιωτικών στην πλειονότητά τους, παρά τους ληστρικούς όρους εκμετάλλευσης της εργατικής δύναμης, όπως, άλλωστε, έχουμε γνωρίσει κατά το παρελθόν και που δόθηκαν και που δημοσιοποιήθηκαν μέσα από τους πολύμηνους αγώνες των εργαζομένων στην ανακύκλωση στο Ηράκλειο, στα Ιωάννινα κ.ο.κ.. Πόσο μάλλον όταν τα λαϊκά στρώματα θα κληθούν, σύμφωνα με το σχέδιο νόμου, τις γενικότερες ευρωενωσιακές και εθνικές κατευθύνσεις να πληρώσουν επιπλέον, πρώτον το αυξημένο ανά τόνο κόστος από την επεξεργασία των υπολειμματικών απόβλητων, όπου κατά μέσο όρο από 10 ευρώ ο τόνος θα πάει στα 50 ευρώ ανά τόνο. Βέβαια, στην Αττική το κόστος προβλέπεται να υπερδεκαπλασιαστεί, μιας και το κόστος σήμερα είναι στα 6 ευρώ, λόγω οικονομία κλίμακας.

Δεύτερον, το υψηλό επιπλέον κόστος αποκομιδής.

Τρίτον, το εξοντωτικό χαράτσι ταφής, δηλαδή το ειδικό τέλος ταφής για τα ανεπεξέργαστα, τα σύμμεικτα απορρίμματα που οδηγούνται σε ΧΥΤΑ από 35 ευρώ ο τόνος το 2018, για να φτάσει τα 60 ευρώ ο τόνος το 2023.

Τέταρτον, τα πρόστιμα που πληρώνουν οι Δήμοι από 50.000 έως και 100.000 ευρώ. Επίσης τα υπέρογκα κεφαλικά που προβλέπονται στο συγκεκριμένο άρθρο 18 του σχεδίου νόμου.

Πέμπτον, τα υπέρογκα κεφαλικά πρόστιμα από 200 έως 500 ευρώ, που θα θεσμοθετηθούν μελλοντικά και θα επιβάλλονται από τον οικείο Δήμο, αφού εφαρμόσουν έναν κανονισμό καθαριότητας, σύμφωνα με τον οποίο θα γίνεται η διαλογή των απορριμμάτων. Εάν οι δημότες δεν συμμορφώνονται προς αυτόν τον κανονισμό τότε θα έχουν οι Δήμοι τη δυνατότητα επιβολής αυτού του προστίμου στους δημότες τους. Ο Αναπληρωτής Υπουργός σε συνέντευξη που έδωσε για το σχέδιο νόμου ανέφερε χαρακτηριστικά ότι είναι δίκαιο για να μπορέσουμε να υποχρεώσουμε τον πολίτη να συμμετέχει σε ένα πρόγραμμα που κάνει ο ίδιος ο Δήμος.

Έκτον, επιδίωξη είναι η εμπλοκή επιχειρηματικών σχημάτων της λεγόμενης κοινωνικής οικονομίας ΚοινΣΕΠ, Μ.Κ.Ο. και όποιες άλλες μορφές εναλλακτικής ιδιωτικοποίησης, τα οποία θα κληθούν να διαδραματίσουν ενεργό ρόλο στη διαχείριση των απορριμμάτων, με σκοπό την κοινωνική συμμετοχή, τον κοινωνικό έλεγχο και την επίτευξη κοινωνικών συναινέσεων - όπως αναφέρει - αλλά ο πραγματικός στόχος θα είναι ο παραπέρα εκμαυλισμός συνειδήσεων για μια αποδοτική για το κεφάλαιο ταξική συνεργασία.

Έβδομον, βελτιστοποίηση της λειτουργίας των συστημάτων εναλλακτικής διαχείρισης, των ιδιωτικών συστημάτων που έχουν οργανώσει οι βιομηχανικοί και εμπορικοί κολοσσοί παραγωγής και διακινητές καταναλωτικών προϊόντων. Μεταξύ αυτών, βέβαια, και η Ελληνική Εταιρεία Αξιοποίησης Ανακύκλωσης Α.Ε., σύστημα των μπλε κάδων με επικεφαλής την Coca Cola ΑΕ που παρεμβαίνει στην οργάνωση της αποκομιδής και της επεξεργασίας των αποβλήτων συσκευασίας, δηλαδή στο 25% έως 30% των δημοτικών απορριμμάτων. Αυτήν, δηλαδή, που υποτίθεται θα καταργούσε ο ΣΥ.ΡΙΖ.Α.. Μια ακόμα ένεση αναζωογόνησης της ιδιωτικοποίησης στη διαχείριση των δημοτικών αποβλήτων.

Ταυτόχρονα μέσα από συνδυασμό διατάξεων αναβαθμίζεται και θωρακίζεται θεσμικά η παρέμβαση της Ελληνικής Εταιρείας Αξιοποίησης Ανακύκλωσης Α.Ε. στη διαχείριση των δημοτικών αποβλήτων συσκευασίας, για την οποία, βέβαια, έχουμε «πολλά ράμματα για τη γούνα της», ενώ εξαναγκάζεται στην πράξη να ενταχθούν όλοι οι Δήμοι στο σύστημα της Ελληνικής Εταιρείας Αξιοποίησης Ανακύκλωσης Α.Ε. απειλούμενοι σε αντίθετη περίπτωση με πρόστιμο έως 100.000 ευρώ, χωρίς να διευκρινίζεται η συχνότητα επιβολής τους, δηλαδή αν θα είναι εφάπαξ ή κάθε χρόνο. Τέταρτον, προβλέπονται απαιτούμενοι πόροι της τάξεως του 1.1 δις ευρώ, για την προμήθεια του πρόσθετου εξοπλισμού αποκομιδής, που σχετίζεται πρώτον με την χωριστή συλλογή των διαφόρων ρευμάτων, χαρτιά, γυαλιά, πλαστικά, μέταλλα και τα λοιπά, πλέον των σύμμεικτων και δεύτερον για τις υπόλοιπες δημοτικές εγκαταστάσεις και δράσεις, στο πλαίσιο υλοποίησης του τοπικού σχεδίου του οικείου δήμου, πράσινα σημεία, δημοτική κομποστοποίηση κ.λπ..

Από τα ποσά αυτά οι δήμοι θα πάρουν «ψίχουλα», μόλις 142 εκατομμύρια ευρώ και το κεφάλαιο θα πάρει τη μερίδα του λέοντος. Συστηματικές, άλλωστε, ήταν οι παρεμβάσεις και για το θέμα της χρηματοδότησης, από δημόσιους πόρους των συστημάτων ανακύκλωσης, της Ελληνικής Εταιρείας Αξιοποίησης Ανακύκλωσης, μη κερδοσκοπικού χαρακτήρα κατά τα άλλα, κατά το καταστατικό της, αλλά που στο μετοχικό της κεφάλαιο συμμετέχουν πολυεθνικοί κολοσσοί, όπως η COCA COLA, η NESTLE, η ΠΑΠΑΣΤΡΑΤΟΣ, PROCTER & GAMBLE και άλλοι βέβαια. Άρα μόνο ως απόπειρα ωμής εξαπάτησης των λαϊκών στρωμάτων, ηχούν οι προκλητικές διαβεβαιώσεις, σε συνοδευτικά κείμενα τα οποία αναφέρουν, ότι με την αναγόρευση δήμων ως βασικού μοχλού της αναβάθμισης της διαχείρισης αποβλήτων, θα υπάρξει παράλληλη μείωση κόστους διαχείρισης και ανταποδοτικών τελών.

Σε σχέση με το επιχείρημα, ότι οι πρωτοπόροι δήμοι στην ανακύκλωση με διαλογή στην πηγή θα επιβραβεύονται με χαμηλότερη εισφορά προς τον οικείο ΦοΔΣΑ, χάρη στο Σύστημα « πληρώνω όσο πετάω», προβάλλεται επίσης η μισή αλήθεια. Η άλλη μισή, είναι ότι όσα ποσά θα εξοικονομούν οι πρωτοπόροι δήμοι στην ανακύκλωση, αυτοί δηλαδή των οποίων τα έσοδα και η ταξική διαστρωμάτωση επιτρέπουν την ταχύτερη και πιο αποδοτική εφαρμογή των σχετικών προγραμμάτων - και όλοι ξέρουμε ποιοι είναι αυτοί οι δήμοι - θα τα επιβαρύνονται τα λαϊκά στρώματα των δήμων, που υστερούν στα πιο πάνω συγκριτικά πλεονεκτήματα και όλοι ξέρουμε, επίσης, ποιοι θα είναι αυτοί οι δήμοι. Συν το γεγονός ότι θα επιβαρύνονται επιπλέον και οι δύο, με την αυξημένη εισφορά προς τον ΦοΔΣΑ, λόγω των αυξημένων δαπανών επεξεργασίας των απορριμμάτων.

Όσο για το περιβαλλοντικό όφελος, που δήθεν θα ωφεληθούν οι πολίτες, η «νεκρανάσταση» από τη μια μεριά της καύσης, μέσω των νομοθετημάτων που ήδη υπάρχουν - του ΠΑ.ΣΟ.Κ., της Ν.Δ., του ΛΑ.Ο.Σ. αν θυμόμαστε και τώρα βέβαια των ΣΥ.ΡΙΖ.Α.- ΑΝ.ΕΛ.- και η καθολική από την άλλη εκχώρηση στο κεφάλαιο της επεξεργασίας των σύμμεικτων και όχι μόνο αποβλήτων, αποκαλύπτει εν τέλει το πραγματικό περιεχόμενο του σχετικού ισχυρισμού. Αυτή είναι η πολιτική της Κυβέρνησης ΣΥ.ΡΙΖ.Α.- ΑΝ.ΕΛ. στον τομέα της ανακύκλωσης, τομέας στενά δεμένος με την ποιότητα ζωής, τους όρους αναπαραγωγής εργατικής τάξης των λαϊκών στρωμάτων. Πολιτική που κατά τη γνώμη μας, δηλαδή του Κ.Κ.Ε., είναι «κομμένη και ραμμένη», όπως και οι ευρωενωσιακές κατευθύνσεις που υπηρετεί, στα μέτρα του κεφαλαίου, που έρχεται να παρατείνει παραπέρα, την καταστροφική για το περιβάλλον δράση του, να φορτώσει νέα βάρη στις πλάτες της λαϊκής οικογένειας.

 Εμείς ως Κ.Κ.Ε., βέβαια, θα συνεχίσουμε να αποκαλύπτουμε και να διεκδικούμε λύσεις που να ανταποκρίνονται στις σύγχρονες λαϊκές ανάγκες. Ουσιαστικά, όμως, αποτελέσματα μπορούν να υπάρξουν, μόνο αν το οργανωμένο εργατικό λαϊκό κίνημα, εντάξει στις διεκδικήσεις του, στην καθημερινή του πάλη, τα ζητήματα της ποιότητας ζωής, της εργατικής τάξης των λαϊκών στρωμάτων, απαιτώντας λύση και από την κεντρική εξουσία, την Κυβέρνηση, την Περιφέρεια, τους δήμους, που να υπηρετούν πραγματικά τα λαϊκά συμφέροντα, στον δρόμο ενδυνάμωσης της κοινωνικής συμμαχίας, της ρήξης και της ανατροπής του εκμεταλλευτικού συστήματος. Ευχαριστώ πάρα πολύ.

 ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Γεώργιος Λαζαρίδης, Ειδικός Αγορητής των Ανεξάρτητων Ελλήνων.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Κυρίες και κύριοι συνάδελφοι, συζητάμε σήμερα για την τροποποίηση του βασικού θεσμικού πλαισίου, για την εναλλακτική διαχείριση στη χώρα μας, όπως αυτό θεσπίστηκε με τον ν. 2939/2001, με βασικές διατάξεις για την εναλλακτική διαχείριση συσκευασιών, αλλά και ρύθμιση θεμάτων του Ελληνικού Οργανισμού Ανακύκλωσης. Είναι ένα νομοσχέδιο για τη διευρυμένη ευθύνη του παραγωγού σε αντιστοιχία Ευρωπαϊκών Οδηγιών, ένα βασικό εργαλείο για την οργάνωση της ανακύκλωσης, όπου παρατηρούμε να καθορίζονται εκ νέου οι όροι και προϋποθέσεις για την εναλλακτική διαχείριση των δημοτικών αποβλήτων - συσκευασιών και να εισάγεται, επιτέλους, πρόβλεψη για την μείωση χρήσης της πλαστικής σακούλας.

Κατά τις ευρωπαϊκές οδηγίες, τους νόμους και τον Εθνικό Σχεδιασμό Διαχείρισης Αποβλήτων ΕΣΔΑ, ανακύκλωση είναι η χωριστή συλλογή συσκευασιών και άλλων προϊόντων μετά το τέλος της ζωής τους, για να επανέλθουν ως υλικά, ξανά στον κύκλο παραγωγής. Το ίδιο ισχύει και για την οργανική ανακύκλωση - κομποστοποίηση και η συλλογή υλικών με μηχανικό τρόπο από σύμμεικτα απορρίμματα, σύμφωνα με τις Ευρωπαϊκές Οδηγίες και τον ΕΣΔΑ, θεωρείται ανάκτηση καθώς η ποιότητα των ανακτώμενων υλικών είναι υποβαθμισμένη, είναι υλικά δεύτερης ποιότητας. Το ίδιο ισχύει και για την οργανική ανακύκλωση από σύμμεικτα.

Σε όλη την χώρα σχεδιάζονται από τους φορείς διαχείρισης στερεών αποβλήτων ΦοΔΣΑ, Μονάδες Επεξεργασίας Απορριμμάτων ΜΕΑ, για την επεξεργασία των σύμμεικτων, που σύμφωνα με τον ΕΣΔΑ το 2020, δεν θα πρέπει να ξεπερνούν το 50% των αστικών αποβλήτων. Οι περισσότερες εκτός Αττικής και κάποιων ακόμα Περιφερειών, με Συμπράξεις Ιδιωτικού και Δημόσιου Τομέα ΣΔΙΤ, με μηχανικό τρόπο θα επεξεργάζονται τα σύμμεικτα απορρίμματα. Σύμφωνα με τον ΕΣΔΑ, θα πρέπει με την πρόληψη, την προετοιμασία επαναχρησιμοποίησης, τη διαλογή στην πηγή, την ανακύκλωση στους δήμους, να εκτρέπονται πριν από τις ΜΕΑ, τα μισά αστικά στερεά απόβλητα, μέχρι το 2020. Οι εισφορές των υπόχρεων, τα τέλη ανακύκλωσης, είναι σχεδιασμένα ακριβώς, για να στηρίζουν αυτή την διαδικασία, σε επίπεδο δήμων.

Το συμπέρασμα είναι ότι η ανάκτηση δεν είναι ανακύκλωση. Τι είναι σύστημα εναλλακτικής διαχείρισης ΣΕΔ και τι οι εισφορές των υπόχρεων; Σύμφωνα και πάλι με τις Οδηγίες και τους νόμους, κάθε παραγωγός ή εισαγωγέας, που εισάγει στην αγορά ένα προϊόν, που είτε ως προς την συσκευασία του είτε αυτό καθ’ εαυτό το προϊόν, υπάγεται στον νόμο για υποχρεωτική ανακύκλωση του, είναι υποχρεωμένος στην τιμή του προϊόντος, να υπολογίσει και το κόστος ανακύκλωσης του. Αυτό το κόστος το πληρώνει ο καταναλωτής και υποχρεωτικά γίνεται Μηχανισμός - Σύστημα για την ανακύκλωση του προϊόντος. Είναι, λοιπόν, χρήματα των καταναλωτών, της κοινωνίας, δημόσιος πόρος και πρέπει να υπόκεινται σε αυστηρούς ελέγχους, ότι δηλαδή χρηματοδοτούν τον σκοπό για τον οποίο εισπράχτηκαν. Ο υπόχρεος, που για δικό του μόνο προϊόν ή συσκευασία, στήνει τον Μηχανισμό Ανακύκλωσης, φτιάχνει Ατομικό Σύστημα Εναλλακτικής Διαχείρισης ΑΣΕΔ, ενώ όταν συμμετέχουν παραπάνω από ένας υπόχρεος, τότε το Σύστημα γίνεται Συλλογικό ΣΣΕΔ.

Τα Συστήματα, ανεξάρτητα της εταιρικής μορφής που έχουν Α.Ε., Ε.Π.Ε. και τα λοιπά, δεν μοιράζουν κέρδη στους εταίρους, εξαιτίας του ότι διαχειρίζονται δημόσιο χρήμα και υπόκεινται ή τουλάχιστον πρέπει να υπόκεινται σε συνεχή έλεγχο, ότι δηλαδή αυτό το χρήμα πάει στην ανακύκλωση. Για τον λόγο αυτόν, υποβάλλουν κάθε έξι χρόνια επιχειρησιακό σχέδιο, για το πώς θα διαχειριστούν τα χρήματα που τους καταβάλλουν οι υπόχρεοι και αυτό εγκρίνεται και ελέγχεται, από τον Ελληνικό Οργανισμό Ανακύκλωσης ΕΟΑΝ του Υπουργείου Περιβάλλοντος και Ενέργειας. Στην κατ’ άρθρον συζήτηση, θα κάνουμε και κάποιες προτάσεις επ’ αυτού κύριε Υπουργέ, όπως για παράδειγμα, το να μειωθεί το χρονικό διάστημα της εξαετίας, προκειμένου άλλοι ενδιαφερόμενοι, να μην καταστούν ανενεργοί από την αναμονή. Είναι κάτι που ζητούν οι υπόχρεοι, προκειμένου κάποιοι ανταγωνιστές τους, να μην φοροδιαφεύγουν και κάτι που θέλουν οι δήμοι, καθώς θα μπορούν με τα χρήματα της ανακύκλωσης, να χρηματοδοτούν τις δράσεις τους, που περιλαμβάνονται στο τοπικό τους σχέδιο διαχείρισης αποβλήτων και με μεγάλη προσμονή θα τους ακούσουμε να τοποθετούνται στην επόμενη Συνεδρίαση της Επιτροπής.

Σε άλλες χώρες, τις εισφορές των υπόχρεων εισπράττει δημόσιος φορέας και τις μεταβιβάζει στα συστήματα, σύμφωνα με τα αποτελέσματα ανακύκλωσης που επιτυγχάνουν. Αυτό, προς το παρόν, στη χώρα μας είναι ανέφικτο καθώς ο ΕΟΑΝ είναι υποστελεχομένος, αν και με το νομοσχέδιο που εισάγεται βλέπουμε να υπάρχει πρόβλεψη ως προς αυτό και εν συνεχεία του ελεγκτικού του ρόλου. Με το νομοσχέδιο που τώρα εισάγεται γίνεται προσπάθεια αυτό να επιτευχθεί. Δίνεται, επίσης, η δυνατότητα στους δήμους, στο πλαίσιο πάντα του τοπικού τους σχεδίου, να στήνουν οι ίδιοι συστήματα και να μπορούν να εκποιούν τα υλικά που συλλέγουν, για να έχουν οι ίδιοι έσοδα, να στηρίζουν το σχέδιο τους και να οργανώνουν αυτοτελώς τη διαχείριση των δημοτικών τους αποβλήτων.

Με κίνητρα και αντικίνητρα, με σύνδεση της τιμολογιακής πολιτικής των ΦΟΔΣΑ, με τις επιδόσεις των δήμων στην ανακύκλωση, καθώς και με άλλους τρόπους θα γίνεται προσπάθεια ενημέρωσης, εκ πρώτης και προσέλκυσης του ενδιαφέροντος των πολιτών, αφετέρου, προκειμένου να αλλάξει και να αναπτυχθεί περαιτέρω το σύστημα που κινείται γύρω από την ανακύκλωση. Το σχέδιο νόμου καλείται να μειώσει τους μη παραγωγικούς πόρους και να εξορθολογίσει το κόστος λειτουργίας των ΣΕΔ, συστήματα εναλλακτικής διαχείρισης και να ρυθμίσει το ζήτημα της εισφοροδιαφυγής αλλά και το ελλιπές ποσοστό ανακύκλωσης που παρουσιάζει η χώρα μας.

Ως προς το τελευταίο, το 81% των απορριμμάτων καταλήγει σε χώρους υγειονομικής ταφής, αν και ο μέσος όρος της Ευρώπης είναι 31%, ενώ μόνο το 16% ανακυκλώνεται. Στόχοι λοιπόν όπως προείπαμε, αποτελούν μέχρι το 2020 η ανάκτηση, η ανακύκλωση και η επαναχρησιμοποίηση σε τοπικό επίπεδο να φτάσει σε ποσοστό το 50%. Ενώ κρίνεται ως ιδιαίτερα σημαντικό το κομμάτι της διαλογής στην πηγή και η ανάκτηση του βιοαποδομήσιμου υλικού στον κάδο. Η σημερινή εικόνα της ανακύκλωσης δεν είναι ικανοποιητική και ο στόχος του νομοσχεδίου είναι να ενισχυθεί η ανακύκλωση. Εδώ, όμως, να επισημάνουμε ότι ναι μεν πρέπει στηριχθεί η λειτουργία της οικονομίας στον τομέα αυτό, στην ανακύκλωση και διαχείριση των αποβλήτων, με δράσεις όπως η μείωση της ταφής, ενίσχυση του ρόλου των δήμων, ορθολογική χρήση των πόρων κ.λπ. και εργαλεία, όπως ενίσχυση και εκσυγχρονισμό του Οργανισμού Ανακύκλωσης, εντατικοποίηση των ελέγχων και τα ειδικά μέτρα για τη μείωση της πλαστικής σακούλας, αλλά να λυθούν και τα όποια προβλήματα αδιαφάνειας και εκμετάλλευσης προνομιακής θέσης στην αγορά που εμφανίζονται στην εναλλακτική διαχείριση με πρόστιμα, όπου αυτά χρειάζονται.

Οι Ανεξάρτητοι Έλληνες θεωρούμε θετικό το νομοσχέδιο και στηρίζουμε επί της αρχής. Ευχαριστώ.

ΑΙΚΑΤΕΡΙΝΗ ΙΓΓΛΕΖΗ (Προεδρεύουσα της Επιτροπής): Κι εμείς ευχαριστούμε. Ο κ. Σαρίδης, έχει το λόγο.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, η Ένωση Κεντρώων μπαίνει σε αυτή τη συζήτηση περί ανακύκλωσης πιστεύοντας, να το πούμε με απλά λόγια, πώς στα σκουπίδια κρύβονται θέσεις εργασίας και πως οι σκουπιδοτενεκέδες είναι μικρά χρυσορυχεία. Ταυτόχρονα, εκφράζουμε την ισχυρή μας πεποίθηση πως το κράτος έχει τη διπλή υποχρέωση, αφενός να προστατεύσει το περιβάλλον από τον άνθρωπο και αφετέρου, να βρει τρόπο να αξιοποιήσει τα σκουπίδια προς όφελος, τόσο του περιβάλλοντος όσο και του ανθρώπου. Το ερώτημα, λοιπόν, που, κατά τη γνώμη μου, οφείλει και πρέπει να απαντήσει σήμερα η Κυβέρνηση, κατά την παρουσίαση της νομοθετικής της πρωτοβουλίας εδώ στην Επιτροπή Παραγωγής και Εμπορίου, πριν αυτή φτάσει στην Ολομέλεια και προτού επιβληθεί στην καθημερινότητα των Ελλήνων, είναι ένα και είναι ξεκάθαρο.

Πώς και με ποιον τρόπο ακριβώς πιστεύει ότι θα καταφέρει να δημιουργήσει βιώσιμες θέσεις εργασίας, αξιοποιώντας τα σκουπίδια; Αυτό θα πρέπει να είναι η απάντηση της Ελληνικής Κυβέρνησης. Έπειτα θα πρέπει να μας προτείνει και τον τρόπο εκείνον με τον οποίο θα επιχειρήσει να εξηγήσει στους συμπολίτες μας την πραγματική αξία της λέξης «σκουπίδια», ώστε είτε να την χρησιμοποιήσουμε από δω και πέρα όλοι με τον σεβασμό που της αρμόζει είτε να πάψουμε πια να αναφερόμαστε στα ανακυκλώσιμα ως σκουπίδια.

Κυρίες και κύριοι συνάδελφοι, ο ν. 2939/2001 απέτυχε. Δεν εφαρμόστηκε ποτέ σωστά και ολοκληρωμένα. Απέτυχε να ενσωματώσει με επιτυχία, έστω και μετά από πολυετή καθυστέρηση, την ευρωπαϊκή οδηγία 62/1994. Στη συνέχεια, όλες οι ελληνικές κυβερνήσεις, από το 2001 έως το 2015, απέτυχαν να εφαρμόσουν τον νόμο και συνέπεια της δικής τους αποτυχίας είναι το γεγονός πως η Ελλάδα δεν κατάφερε να πετύχει απολύτως κανέναν από τους στόχους της. Όπως ήταν, λοιπόν, φυσικό και επόμενο, αναγκαζόμαστε σήμερα να κάνουμε λόγο δήθεν της ανάγκης προσαρμογών της ελληνικής νομοθεσίας, όπως αναφέρεται και στην Αιτιολογική Έκθεση, ενώ η αλήθεια είναι πως στην ουσία καλούμαστε να νομοθετήσουμε πάνω σε ερείπια μνημείων αδιαφορίας, ασυνέπειας και ανικανότητας. Αδιαφορία από την κατά το Σύνταγμα υπεύθυνη για την προστασία του περιβάλλοντος Βουλή, ασυνέπεια από το γραφειοκρατικό και νωχελικό δημόσιο και ανικανότητα από τις εκάστοτε κυβερνήσεις και την τοπική αυτοδιοίκηση. Αυτή είναι η πραγματικότητα.

Εύλογα, λοιπόν, αναρωτιέται κανείς αν αυτή η αδιαφορία που όλοι εντοπίζουμε υπήρξε ηθελημένη, αν αυτή η ασυνέπεια που όλους μας προβληματίζει είναι παράνομη και αν αυτή η διαχρονική ανικανότητα των ελληνικών κυβερνήσεων ήταν εκούσια και άρα θα μπορούσε να χαρακτηριστεί και εγκληματική. Ποιος αμφισβητεί πως η ανακύκλωση στην Ελλάδα απέτυχε; Ποιος μπορεί να αρνηθεί πως η ανακύκλωση έχει αργήσει τριάντα χρόνια; Η καθυστέρηση αυτή δεν μπορεί να είναι τυχαία, ούτε βέβαια αποτελεί αποκλειστικό ελληνικό φαινόμενο. Όπως γνωρίζετε, υπάρχουν μέρη στον κόσμο όπου οι πολίτες βρήκαν τρόπους να κάνουν τα σκουπίδια τους πρώτη ύλη για πεζοδρόμια. Υπάρχουν, όμως, δυστυχώς, από την άλλη, πολλά περισσότερα μέρη όπου οι πολίτες, λόγω φτώχειας, κάνουν άλλα πράγματα. Χώρες ολόκληρες της Αφρικής ανέχονται να τις χρησιμοποιούμε ως τις χωματερές της Ευρώπης, επειδή τις πληρώνουμε, κυρίως σε είδος και καμιά φορά και με όπλα.

Η ευθύνη μας, λοιπόν, είναι ισάξια της πρόκλησης που καλούμαστε να αντιμετωπίσουμε. Για να σταθούμε στο ύψος που απαιτούν οι περιστάσεις οφείλουμε να φροντίσουμε να νομοθετήσουμε με τρόπο τέτοιο που να πείθει τους συμπολίτες μας με επιχειρήματα πώς μπορούμε, πράγματι, να προστατεύσουμε αποτελεσματικά το περιβάλλον και ως οργανωμένη πολιτεία και ως, κυρίως, πολιτικό σύστημα. Πρέπει να αποδείξουμε με πράξεις πως αναγνωρίζουμε τη σημασία που έχει να υπάρχει ομοφωνία εδώ στη Βουλή γι' αυτό το θέμα και που δεν πρέπει να αφήσει χώρο για μικροκομματικές πρακτικές. Ταυτόχρονα, οφείλουμε να νομοθετήσουμε ανταποκρινόμενοι όχι μόνο στις στενά γεωγραφικές ευθύνες μας, αλλά κατανοώντας παράλληλα και το αδιαμφησβήτητο επιστημονικό δεδομένο, ότι οπουδήποτε μολύνεται ο πλανήτης μας, σε οποιοδήποτε μέρος της γης και αν κάνουν κακό στη φύση, όσο μακριά κι αν είναι, τα αποτελέσματα θα φτάσουν σίγουρα σε εμάς και θα επηρεάσουν με βεβαιότητα εμάς, τα παιδιά μας και τα εγγόνια μας.

Έχω πει πάρα πολλές φορές από το βήμα της Βουλής, επιχειρηματολογώντας υπέρ των διακομματικών συναινέσεων και της πολιτικής συνεννόησης, πως η αλήθεια είναι εκείνο το στοιχείο που μπορεί να αποτελέσει την κοινή συνισταμένη γύρω από την οποία και πάνω στην οποία θα μπορούσε να επιτευχθεί αυτή η συναίνεση. Με λίγα λόγια, αυτό που πιστεύω είναι πως οι αλήθειες ενώνουν. Μιλώντας, λοιπόν, για αλήθειες θα πρέπει να παραδεχθούμε πως ο ν. 2939/2001, που προσπάθησε με καθυστέρηση δέκα ετών, ήδη από τότε, να εισάγει την έννοια της ανακύκλωσης στην ελληνική πραγματικότητα απέτυχε και μάλιστα δεν εφαρμόζεται από τότε, δηλαδή πάνω από 15 χρόνια. Αν υπολογίσουμε και τη δεκαετή καθυστέρηση, μιλάμε για 25 χρόνια απραξίας. Αυτό είναι το πλαίσιο εντός των ορίων του οποίου καλούμαστε να εξετάσουμε αυτή την πολύ σημαντική νομοθετική πρωτοβουλία της Κυβέρνησης.

Κυρίαρχο ρόλο σε αυτή την προσπάθεια θα κριθεί να παίξει, σύμφωνα με το νομοσχέδιο, ο Ελληνικός Οργανισμός Ανακύκλωσης, ο περίφημος ΕΟΑΝ, που για κάποιο λόγο δεν του επετράπη ποτέ να λειτουργήσει κανονικά. Το θέμα της υποστελέχωσης του ΕΟΑΝ, αλλά και όλα τα άλλα εμπόδια που αντιμετωπίζουν καθημερινά τόσο το φιλότιμο και ικανό ανθρώπινο δυναμικό του Οργανισμού όσο φυσικά και ο Πρόεδρός του τα γνωρίζω πάρα πολύ καλά και τα παρακολουθώ στενά ήδη από τότε που χωρίς καλά - καλά να είμαι ένα μήνα βουλευτής, το Νοέμβριο του 2015, τον επισκέφτηκα για πρώτη φορά στα γραφεία του, στην οδό Πατησίων.

Κυρίες και κύριοι συνάδελφοι, η αναφορά στον ορισμό των ΣΕΔ, των Συστημάτων Εναλλακτικής Διαχείρισης, που λειτουργούν προς εξυπηρέτηση του δημοσίου συμφέροντος η προσθήκη του ορισμού του παραγωγού συσκευασιών καθώς και η εισαγωγή της έννοιας και του ορισμού των ατομικών συστημάτων εναλλακτικής διαχείρισης, που καλούνται ως φορείς δικαιωμάτων και υποχρεώσεων να οργανώνουν και να λειτουργούν σε ατομική βάση κάποιο σύστημα εναλλακτικής διαχείρισης, είναι βήματα προς την απολύτως σωστή κατεύθυνση.

Σχετικά δε με τις πλαστικές σακούλες όχι μόνο συμφωνούμε, αλλά θα υποστηρίζαμε και πολύ αυστηρότερα μέτρα με σκοπό την απόλυτη κατάργηση της χρήσης της. Η αρχή της διευρυμένης ευθύνης του παραγωγού έτσι όπως αυτή εισάγεται με το άρθρο 3 του παρόντος σε συμφωνία και με το άρθρο 25 του ν.4042/2012 θα πρέπει να γίνει και κατά την άποψή μας αντικείμενο σοβαρής συζήτησης ανάμεσά μας και να φροντίσουμε τα συμπεράσματά μας να είναι σαφή, ώστε να μπορούν να γίνουν και εύκολα κατανοητά προς όλους, γιατί μόνο έτσι θα μπορέσουν να μετατραπούν σε πράξεις.

Σχετικά με το άρθρο 4 θα ήθελα να κάνω μία σημαντική επισήμανση. Είναι ευθύνη της κυβέρνησης διά μέσου των αρμοδίων μελών της, δηλαδή όλων των συνυπογραφόντων Υπουργών και Αναπληρωτών Υπουργών, οι οποίοι δεν είναι λίγοι, να εξηγήσει τεκμηριωμένα και επαρκώς τους λόγους που προτείνει τόσο αυστηρές διατάξεις και με τόσο αυστηρή διατύπωση. Πρέπει να αποδείξει δηλαδή η κυβέρνηση για το αν πράγματι η αυστηρότητά της αυτή έχει συγκεκριμένη στόχευση και επιδιώκει να βάλει όντως ένα τέλος στην ανομία που επικρατεί στο χώρο της ανακύκλωσης και αφού το κάνει αυτό, αφού δηλαδή μας εξηγήσει πρώτα το γιατί πιστεύει πως θα πρέπει να είναι αυστηρή τότε στη συνέχεια θα πρέπει να μας αποδείξει πως από τη μια η αυστηρότητα που προτείνεται είναι πράγματι ικανή και αρκετή και πως η εφαρμογή της από την άλλη θα έχει εγγυημένα και μετρημένα αποτελέσματα.

Θα περιμένουμε να ακούσουμε με μεγάλη προσοχή τα όσα θα μας πουν οι φορείς κατά την ακρόασή τους. Όλα αυτά θα έχουν αποτέλεσμα πριν εμείς καθορίσουμε τη στάση μας. Με ενδιαφέρον περιμένουμε και τις τοποθετήσεις γενικότερα της πλειοψηφίας για το αν το υπό εξέταση νομοσχέδιο δίνει πράγματι την βαρύτητα που πρέπει στην έννοια της πρόληψης. Ό,τι και να μελετήσει κανείς, όπου και να ψάξει κανείς για λύσεις το πρώτο πράγμα που θα βρει θα είναι η έννοια της πρόληψης. Συνεπώς, αφού η κυβέρνηση ισχυρίζεται πως επιδιώκει να ενισχύσει την ανακύκλωση, θα θέλαμε να ακούσουμε τις εκτιμήσεις όλων των Υπουργών για το πώς αυτό το νομοσχέδιο θα ενισχύσει την πρόληψη. Πολλά από τα κρίσιμα σημεία εφαρμογής του νομοσχεδίου αφήνονται σε Υπουργικές Αποφάσεις και σε Κοινές Υπουργικές Αποφάσεις. Αυτό το σημείο από μόνο του θα μπορούσε να θεωρηθεί λόγος για να αμφισβητήσουμε την αποτελεσματικότητα του νομοσχεδίου ή ακόμα και την διάθεση του Υπουργείου να μπορέσει να πετύχει διακομματική συναίνεση.

Σε τουλάχιστον 7 σημεία το υπό εξέταση νομοσχέδιο προβλέπει την έκδοση Υπουργικών Αποφάσεων. Στο άρθρο 2 στις παραγράφους 18 και 19, στο άρθρο 5 στην παράγραφο 4, στο άρθρο 6 στην παράγραφο 2, στο άρθρο 9 στην παράγραφο 3 και τέλος στα άρθρα 17 και 21. Στο τελευταίο μάλιστα το 21 κάνει λόγο για Προεδρικό Διάταγμα που δίνει ανατρεπτική ισχύ στον Υπουργό. Για ένα - ένα από αυτά τα σημεία περιμένουμε εμείς, στην Ένωση Κεντρώων, διευκρινίσεις.

Κυρίες και κύριοι συνάδελφοι, η Ένωση Κεντρώων μπαίνει στη συζήτηση έχοντας από την μια την πολιτική βούληση να στηρίξει ένα ριζοσπαστικό βήμα προς την κατεύθυνση της αλλαγής της επικρατούσας κατάστασης, αλλά και την καλή διάθεση να ακούσει, να αξιολογήσει και να προτείνει. Προσωπικά έχω εμπιστοσύνη, να είμαστε και ειλικρινείς, στον κύριο Υπουργό, τον οποίο έχω ενοχλήσει πάρα πολλές φορές για το συγκεκριμένο θέμα και για θέματα προστασίας του περιβάλλοντος και δεν το λέω επειδή ουσιαστικά εκλεγόμαστε σε κοντινές περιφέρειες και μένουμε στην ίδια πόλη, αλλά η αλήθεια είναι αυτή. Ένας από τους λόγους που έχω συζητήσει με τον Υπουργό είναι και η ιδέα του να κάνουμε πράξη το οικολογικό εισιτήριο και όπως γνωρίζει και ο κ. Υπουργός είναι μια πρωτοβουλία συμπολιτών μας, οι οποίοι περιμένουν με αγωνία το παρόν νομοσχέδιο για να μάθουν τι κίνητρα τους δίνει η πολιτεία για να κάνουν πράξη την ιδέα τους.

Η ιδέα τους είναι πάρα πολύ απλή και πιστεύουν ότι μπορεί να πείσουν σε ένα πολύ μικρό χρονικό διάστημα εκατοντάδες συμπολίτες μας να ανακυκλώνουν. Θέλουν να φτιάξουν ουσιαστικά μια ΚοινΣΕΠ αποκλειστικά από μακροχρόνια ανέργους, οι οποίοι θα μαζεύουν τα ανακυκλώσιμα από τα σπίτια των συμπολιτών μας, διαχωρισμένα ήδη από τους ίδιους τους πολίτες και ως αντάλλαγμα θα τους προσφέρουν εισιτήρια κάθε είδους που θα φροντίζουν να εξασφαλίζουν, εισιτήρια για θέατρα, για μουσεία, για εκδρομές, για συνομιλίες, αλλά ακόμη και για εκπαιδευτικές εκδηλώσεις, για σεμινάρια, μέσω μιας απλής ηλεκτρονικής εφαρμογής στο κινητό τους τηλέφωνο.

Τι έχει να πει αυτό το νομοσχέδιο στους δεκάδες ανέργους της Θεσσαλονίκης που πιστεύουν στην οικολογία και στην κοινωνική οικονομία; Πώς θα βοηθήσει αυτούς που πιστεύουν πως στα σκουπίδια κρύβονται βιώσιμες θέσεις εργασίας; Θα το δούμε αυτό στην πράξη. Προς το παρόν θα διατηρήσουμε την επιφύλαξή μας και θα τοποθετηθούμε απευθείας μόλις ακούσουμε τους φορείς για το συγκεκριμένο νομοσχέδιο επί της αρχής. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς, Ειδικός Αγορητής από το Ποτάμι.

ΓΕΩΡΓΙΟΣ ΑΜΥΡΑΣ (Ειδικός Αγορητής του Ποταμιού): Κυρίες και κύριοι συνάδελφοι, ο χρυσός κανόνας της αειφορίας ή αν προτιμάτε της βιώσιμης ανάπτυξης είναι η εξής φράση: Να μην πάει τίποτα χαμένο, να εξοικονομούμε πόρους, να εξοικονομούμε νερό, ενέργεια, τα οργανικά απόβλητα να πηγαίνουν σε κομποστοποίηση, διαλογή στην πηγή. Η εναλλακτική διαχείριση, δηλαδή, θα έπρεπε να είναι όχι εναλλακτική, αλλά η κύρια διαχείριση, η βασική οδός. Εκπαίδευση παιδιών, σημαντικότατο, επίσης. Όσο τα νέα παιδιά γίνονται πραγματικά κήρυκες της ανακύκλωσης και εν πάση περιπτώσει μιας πιο φιλικής προς το περιβάλλον αντιμετώπισης της ζωής τους, τόσο μεγαλύτερες προοπτικές έχει οποιοδήποτε σχέδιο να πετύχει.

Η οργάνωση της ανακύκλωσης είναι υπέρ αναγκαία στην Ελλάδα. Σήμερα έχουμε χώρους υγειονομικής ταφής, στην πλειονότητά τους, δηλαδή, ανεξέλεγκτες χωματερές ακόμη δίπλα σε δάση, μέσα σε δάση, κοντά σε αρχαιολογικούς χώρους. Η κομποστοποίηση σε ποσοστά είναι εξαιρετικά χαμηλή στην Ελλάδα ανά κάτοικο σε σχέση με το αντίστοιχο μέσο όρο της Ε.Ε.. Συνεπώς και μόνο αν αναλογιστούμε ότι το 80% των υλικών καταλήγει σε χώρο υγειονομικής ταφής, τότε καταλαβαίνουμε πόσο πίσω είναι τα πράγματα στην Ελλάδα. Ο ν. 2939/2001, που ήδη θα έλεγα είναι ξεπερασμένος, ενσωμάτωνε μια άλλη Οδηγία του 1994 την Οδηγία 62, ωστόσο ήταν ένα πρώτο βήμα. Θα έλεγα ότι πριν από αυτόν το νόμο η ανακύκλωση ήταν ένα «εξωτικό φρούτο» στην καθημερινότητα των πολιτών, αλλά δεν έφτανε αυτό. Χρειάζεται οπωσδήποτε επικαιροποίηση και άρα η ενσωμάτωση της Οδηγίας 720/2015 σήμερα στο εθνικό δίκαιο μέσω αυτού του νομοσχεδίου είναι ένα σαφές βήμα προς τα εμπρός.

Γεγονός είναι ,επίσης, ότι οι εθνικοί μας στόχοι σύμφωνα με την Ευρωπαϊκή Οδηγία 98/2008 περί αποβλήτων, οι εθνικοί στόχοι που θα έπρεπε να έχουμε πιάσει ως το 2025, φαίνονται άπιαστοι. Άρα θα έλεγα ότι αυτό το σχέδιο νόμου έρχεται να ρυθμίσει με καλό τρόπο σε πολλά σημεία - σε κάποια βέβαια θέλει διευκρινίσεις- την ανάγκη της ελληνικής κοινωνίας και οικονομίας για ενίσχυση των μηχανισμών της διαχείρισης αποβλήτων της χώρας μας, όπως επίσης και να εντάξει στην καθημερινότητα, έστω και έμμεσα, του πολίτη της έννοιας της κυκλικής οικονομίας. Σημαντικό, επίσης, είναι ότι παραμένει και διευρύνεται η αρχή της ευθύνης του παραγωγού, αλλά δεν βλέπω να ισχύει το ίδιο και για τους διαχειριστές των αποβλήτων.

Σε γενικές γραμμές το σχέδιο νόμου είναι καλό. Εμείς το βλέπουμε θετικά. Έχουμε βέβαια κάποια ερωτήματα που θέλουμε να θέσουμε. Πρώτα απ' όλα, έχουμε βεβαίως αυτόν τον διογκωμένο Ε.Ο.ΑΝ., τον Ελληνικό Οργανισμό Ανακύκλωσης, με πρόβλεψη 46 οργανικών θέσεων και ετήσια δαπάνη μισθοδοσίας 450.000 €. Δεν έχουμε βέβαια οργανόγραμμα ή ένα σχέδιο οργανογράμματος και μια κατανομή των νέων θέσεων εντός του Οργανισμού. Ένας από τους λόγους που δεν λειτούργησε όπως θα έπρεπε η ανακύκλωση τα προηγούμενα χρόνια ήταν διότι ο Οργανισμός δεν είχε πραγματικά στελεχωθεί ούτε με επιστήμονες ούτε με ανθρώπους στο πεδίο. Άκουσα με προσοχή και ενδιαφέρον την πρόταση που έκανε ο κ. ΜΠουκώρος, που μίλησε για την κάλυψη αυτών τω θέσεων μέσω της κινητικότητας. Θα έλεγα ότι είναι μια καλή ιδέα και θα πρότεινα στον Υπουργό να τη σκεφτεί.

Σε ένα σημείο που έχω μια αντίρρηση είναι ότι τα επτά από τα ένδεκα μέλη του Δ.Σ. διορίζονται από τον Υπουργό Περιβάλλοντος. Το λέω σε κάθε σχέδιο νόμου που έρχεται και προβλέπει τέτοιου είδους διατάξεις, ότι θα έπρεπε να έχουν πρόσβαση σε αυτές τις θέσεις άπαντες οι Έλληνες και οι Ελληνίδες με προσόντα και αξία, είτε μέσω ενός διαγωνισμού εξπρές του ΑΣΕΠ είτε κάποιων άλλων open gov διαδικασιών, αυτό θα ήταν το πιο σημαντικό και ενθαρρυντικό σημάδι προς την ελληνική κοινωνία για την στελέχωση τέτοιων θέσεων. Επίσης επειδή βλέπω ότι υπάρχει η πρόβλεψη «να έχουν γνώση και εμπειρία σε θέματα περιβάλλοντος και εναλλακτικής διαχείρισης», αυτό θα έλεγα ότι από μόνο του δεν φτάνει, μου φαίνεται πολύ γενικό και πολύ μικρό.

Σημαντικό είναι ότι ναι περνάνε στους ΟΤΑ Α’ Βαθμού οι Συμβάσεις και η διαχείριση με τα συστήματα εναλλακτικής διαχείρισης για την συνέχιση του έργου. Θέλω να ρωτήσω αν οι ΟΤΑ έχουν τις υποδομές, είναι έτοιμοι και με ποιον τρόπο αν δεν είναι στελεχωμένοι, γιατί ξέρουμε πάρα πολλούς Δήμους Α’ Βαθμού που δεν έχουν ούτε τη στελέχωση, ούτε την εμπειρία ούτε και την ικανότητα αν θέλετε, θα βοηθηθούν από το Υπουργείο ούτως ώστε να μπούνε επί ίσοις όροις σε κάποιο βαθμό σε αυτού του είδους τις Συμβάσεις; Η μείωση της πλαστικής σακούλας, σημαντικότατο θέμα. Τα παλαιά τα χρόνια οι γιαγιάδες και οι παππούδες χρησιμοποιούσαν το «διχτάκι». Ήταν μια σοφή λύση που δεν ρύπαινε, δεν κόστιζε. Είμαστε υπέρ της μείωσης της πλαστικής σακούλας. Θα ήθελα βέβαια και κάποιες διευκρινίσεις σχετικά με την διαδικασία απόδοσης αυτού του περιβαλλοντικού τέλους, τις χρηματοδοτούμενες δράσεις ανταποδοτικού χαρακτήρα και βεβαίως τον τρόπο ελέγχου της εφαρμογής και αν χρειάζεται τις επιβαλλόμενες κυρώσεις εάν δεν εφαρμοστούν σωστά οι διατάξεις αυτές.

Η Αλόννησος και η Σίφνος μας έδειξαν τον δρόμο για τον περιορισμό και σχεδόν την απουσία από την καθημερινότητα των κατοίκων της πλαστικής σακούλας. Είναι σημαντικά παραδείγματα. Κλείνοντας λέω ότι τα ζητήματα διαχείρισης αποβλήτων και ανακύκλωσης πρέπει να αντιμετωπίζονται με μια ολιστική προσέγγιση και όχι επί μέρους, όχι με ειδικότητες. Όλοι οι εμπλεκόμενοι φορείς σαφέστατα θα πρέπει να φέρνουν το βέλτιστο δυνατό αποτέλεσμα, γι’ αυτό στην ουσία θα πληρώνονται. Αυτά θα τα παρουσιάσουμε και στις επόμενες συνεδριάσεις της Επιτροπής. Θα έλεγα ότι μας δίνουν πολλά παραδείγματα και καλά με αποτελεσματικό τρόπο οι Σκανδιναβικές Χώρες και ιδιαίτερα η Σουηδία και θα ήταν καλό να δούμε το παράδειγμά της. Αυτά θα σας τα αναφέρω και στις επόμενες συνεδριάσεις.

Επί της αρχής λοιπόν επιφυλασσόμεθα εμείς. Είμαστε θετικοί βεβαίως σε πάρα πολλά, αλλά κρατώ την επιφύλαξη για να διευκρινιστούν κάποια πράγματα και έτσι να μας λύσετε τα χέρια για να προχωρήσουμε στο επόμενο βήμα. Ευχαριστώ πολύ.

Στο σημείο αυτό η Πρόεδρος της Επιτροπής, προχώρησε στην β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Ζεϊμπέκ Χουσεΐν, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κωνσταντινέας Πέτρος, Καφαντάρη Χαρά, Θηβαίος Νίκος, Ξυδάκης Νίκος, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Δήμας Χρίστος, Τασούλας Κωνσταντίνος, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Σκανδαλίδης Κωνσταντίνος, Κεγκέρογλου Βασίλειος, Ζαρούλια Ελένη, Παναγιώταρος Ηλίας, Σαχινίδης Ιωάννης, Συντυχάκης Εμμανουήλ, Μανωλάκου Διαμάντω, Κατσώτης Χρήστος, Κατσίκης Κωνσταντίνος, Λαζαρίδης Γεώργιος, Σαρίδης Ιωάννης και Αμυράς Γεώργιος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Αμυρά και για τον χρόνο. Πηγαίνουμε τώρα στον Κατάλογο των Ομιλητών. Το λόγο έχει η κυρία Ιγγλέζη.

ΑΙΚΑΤΕΡΙΝΗ ΙΓΓΛΕΖΗ: Ευχαριστώ κυρία Πρόεδρε. Θα προσπαθήσω να είμαι όσο το δυνατόν συντομότερη και να επανέλθω μετά στην συζήτηση επί των άρθρων. Έχουμε 16 χρόνια από το ν. 2939/2001 και η σημερινή εικόνα της ανακύκλωσης είναι το λιγότερο που θα μπορούσαμε να πούμε απογοητευτική. Το 81% σύμφωνα με τα στοιχεία των απορριμμάτων καταλήγουν στους χώρους υγειονομικής ταφής και μόλις το 16% ανακυκλώνεται και πολύ λιγότερο το 3% λιπασματοποιείται. Τα οφέλη της ανακύκλωσης είναι πάρα πολλά, συμβάλλει καταρχήν στη βιώσιμη ανάπτυξη από οικονομική, περιβαλλοντική και κοινωνική σκοπιά, αποτελεί την πιο ολοκληρωμένη προσέγγιση για τη διαχείριση των αποβλήτων, διότι επιτυγχάνει οικονομικά οφέλη, συμβάλει στην αντιμετώπιση των περιβαλλοντικών προβλημάτων και δημιουργεί νέες θέσεις εργασίας. Η ανακύκλωση αποτελεί ένα βασικό κλειδί για μετάβαση σε μια οικονομία η οποία αξιοποιεί αποδοτικότερα τους φυσικούς της πόρους. Σήμερα βρισκόμαστε σε μια νέα περίοδο για τη διαχείριση των στερεών αποβλήτων στη χώρα μας, έχουμε από το 2015 το νέο εθνικό σχεδιασμό, ο οποίος είναι ποιοτικά διαφορετικός και σε πλήρη αντίθεση με τη λογική των παλαιών μεγάλων και ακριβών έργων που θα υποθήκευαν τους ΟΤΑ και τα δημοτικά τέλη για χρόνια και θα πολλαπλασίαζαν τα ευρωπαϊκά πρόστιμα.

Βασική αλλαγή που την προβλέπουν και οι ευρωπαϊκές οδηγίες, είναι η ανακύκλωση σε ποσοστό 50% στους Δήμους της χώρας και στη διαλογή στην πηγή σε επίπεδο ΟΤΑ, μα και στην πολύ υψηλή στόχευση στην ανακύκλωση με χωριστή συλλογή οργανικών και ζυμώσιμων αποβλήτων. Η αλλαγή αυτή αποτελεί αλλαγή του παραγωγικού και του καταναλωτικού μοντέλου στη χώρα μας, είναι ουσιαστική αλλαγή και δεν μπορεί να παραμείνει μόνο σε επίπεδο πολιτικής τοποθέτησης. Μπορεί να αποτελέσει το υπόδειγμα της αλλαγής του οικονομικού και κοινωνικού μοντέλου. Η νέα διαχείριση απορριμμάτων είναι στενά συνδεδεμένη με τη κυκλική οικονομία και την αξιοποίηση και αποδοτικότητα των φυσικών πόρων.

Με το νομοσχέδιο είναι πολύ καθοριστικός ο ρόλος των Δήμων στο έργο της ανακύκλωσης, με τοπικά σχέδια και τους στόχους για κάθε ΟΤΑ. Με κίνητρα και αντικίνητρα, αλλά και σύγχρονους κανονισμούς καθαριότητας και με καθορισμένο πλαίσιο συνεργασίας με την κοινωνική οικονομία. Είναι πάρα πολύ σημαντικά επίσης τα μέτρα που προβλέπονται για την μείωση της χρήσης πλαστικής σακούλας, ένα θέμα το οποίο το αναδείξαμε και στην Επιτροπή Περιβάλλοντος της Βουλής και έτσι προχωράμε πια στην εφαρμογή και με την Κοινή Υπουργική Απόφαση, αλλά και σήμερα με τα μέτρα που προβλέπονται στο νομοσχέδιο, στη μείωση κατανάλωσης της πλαστικής σακούλας, ξέροντας όλοι και γνωρίζοντας πόσο επιβαρυντική είναι για το περιβάλλον και κυρίως για το θαλάσσιο περιβάλλον.

Έχουμε δει στην Επιτροπή μας και μας έχουν προβάλει οι φορείς απίστευτα πράγματα, για το τι προβλήματα δημιουργούν στα κητώδη κυρίως θηλαστικά, οι πλαστική σακούλα. Σημαντικό για την επιτυχία αυτού του νομοσχεδίου, θεωρώ ότι είναι κυρίως η ενημέρωση του κοινού, η περιβαλλοντική εκπαίδευση στα σχολεία, αλλά πολύ περισσότερα απ' όλα είναι η ενίσχυση των Δήμων ώστε έτσι να μπορούν να ανταποκριθούν σε αυτό το επιχείρημα. Είναι χαρακτηριστικό ότι συζητούσα προχθές με έναν Δήμαρχο, ο οποίος μου ανέφερε ότι εάν και είχε κάνει πολλές προσπάθειες και είχε εφαρμόσει προγράμματα στα σχολεία για την ανακύκλωση και υπήρχε μια πολύ μεγάλη ανταπόκριση από τους δημότες του, στην ανακύκλωση, τελικά, τους απογοήτευσε ο Δήμος καθώς δεν είχε τα μέσα να ανταποκριθεί στην ανάγκη των κατοίκων για την ανακύκλωση.

Δηλαδή, δεν είχε τους απαραίτητους κάδους και κυρίως δεν είχε τα απαραίτητα απορριμματοφόρα για να συλλέξει τα ανακυκλώσιμα υλικά, άρα, θα πρέπει κυρίως να φροντίσει η Πολιτεία έτσι ώστε οι Δήμοι να έχουν όλα αυτά τα μέσα έτσι ώστε να ανταποκριθούν στην ανάγκη της ανακύκλωσης. Θα έλεγα επίσης ότι αυτό το νομοσχέδιο είναι ένα πραγματικά ένα νομοσχέδιο το οποίο προσβλέπει στην παραγωγική ανασυγκρότηση της χώρας και της δίκαιης ανάπτυξης, την οποία ευαγγελιζόμαστε, αλλά αυτή η δίκαιη ανάπτυξη δεν θα μπορεί ποτέ -το λέω και το ξαναλέω- να είναι δίκαιη εάν δεν είναι δίκαιη για τις επόμενες γενιές. Και για να είναι δίκαιη για τις επόμενες γενιές, θα πρέπει να εξασφαλίζει την προστασία του περιβάλλοντος και την αειφορία. Θα πρέπει να φροντίζει ώστε οι πόροι να είναι διαθέσιμη και για τις επόμενες γενεές. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε, το λόγο έχει ο κ. Ουρσουζίδης.

ΓΕΩΡΓΙΟΣ ΟΥΡΣΟΥΖΙΔΗΣ: Κυρία Πρόεδρε, θα προσπαθήσω να αποφύγω όσα έχουν ειπωθεί, άλλωστε πολλοί εκπρόσωποι των κομμάτων νομίζω ότι ανταποκρίθηκαν, με ελάχιστες εξαιρέσεις, στο στόχο του νομοθετήματος. Θέλω να πω ότι από το 2015, στα πλαίσια του σχεδιασμού, έχουμε ένα νέο καθεστώς, μια προσπάθεια, η οποία επιχειρείται στη χώρα, σε πλήρη αντίθεση με αυτό που υπήρχε τα προηγούμενα χρόνια. Δηλαδή, τα μεγάλα έργα, τα οποία ήταν διασφαλισμένα από άποψη βιωσιμότητας, με την περιβόητη ελάχιστη εγγυημένη ποσότητα, η οποία έπρεπε να προσκομιστεί προς επεξεργασία, αφορούσε στη λογική, ότι επενδύω, θέλω μια ελάχιστη εγγυημένη ποσότητα ή μου πληρώνεις αντίστοιχα ποσά, που αφορούν σ' αυτή τη συγκεκριμένη ποσότητα. Για το πω πιο απλά και να το καταλάβει ο κόσμος. Αυτό πρακτικά σημαίνει, ότι εάν σχεδιαζόταν μία μονάδα των 60.000 τόνων και ξαφνικά οι πολίτες στρέφονταν στην ανακύκλωση, στην επαναχρησιμοποίηση, αυτό που λογικά θα έπρεπε να κάνουν, και μειωνόταν αυτή η ποσότητα στους 30.000 τόνους, θα έπρεπε να καταβάλουν την ελάχιστη εγγυημένη ποσότητα, η οποία αντιστοιχούσε περίπου στο 75% της προβλεπόμενης στο σχεδιασμό ποσότητας προς διαχείριση απορριμμάτων.

Άρα, αν βάσει της σύμβασης, αναλάμβανε ο δήμος την υποχρέωση να πληρώνει 80 ευρώ τον τόνο ή 100 ευρώ τον τόνο, αντιλαμβάνεστε ότι στην περίπτωση που απομειώνονταν αυτές οι ποσότητες, που προσκομίζονταν στο εργοστάσιο, θα πλήρωνε ακριβώς τα διπλάσια. Δηλαδή, το 80 ευρώ είναι κάτι εντελώς συμβολικό, όμως η πραγματικότητα οι πολίτες, που ήταν κάτω από τη λογική που διέπει τις συμβάσεις, οι οποίες έχουν υπογραφεί μέχρι σήμερα στη χώρα μας, θα ήταν υποχρεωμένοι να πληρώσουν πολλαπλάσια χρήματα, χωρίς να ωφελούνται. Η πραγματικότητα στη χώρα μας έχει ήδη ειπωθεί. Είναι ότι το 81% των απορριμμάτων οδηγούνται σε χώρους υγειονομικής ταφής και μόλις το 19% είναι αυτό, το οποίο ανακυκλούται ή λιπασματοποιείται. Συγκεκριμένα, το 16% ανακυκλούται και στο 3% γίνεται επεξεργασία του οργανικού κλάσματος. Αυτή η κατάσταση, σαφέστατα και θα πρέπει να αντιστραφεί και να πάμε σε μια νέα κατάσταση, η οποία, εάν είναι δυνατόν, να ανατρέψει αυτά τα ποσοστά, δηλαδή το 19% να πηγαίνει προς ταφή και το υπόλοιπο να αξιοποιείται με διάφορους τρόπους.

Ο στόχος του νομοσχεδίου ορίζεται από κάποιες κατευθύνσεις. Θα ήθελα να τις διαβάσω, για να γίνει σαφέστατο ποια είναι η φιλοσοφία αυτού του νομοσχεδίου. Οι βασικοί στόχοι, λοιπόν, είναι οι εξής:

Πρώτον, τη μείωση της ταφής.

Δεύτερον, η ενίσχυση του ρόλου των δήμων, δηλαδή δίνονται νέες αρμοδιότητες στους δήμους.

Τρίτο, η χρήση των πόρων προς όφελος της ανακύκλωσης.

Τέταρτο, η ομαλή λειτουργία της αγοράς.

Πέμπτο, η πάταξη της φοροδιαφυγής και η δίκαιη κατανομή της ευθύνης μεταξύ των πολιτών.

Έκτο, η ενίσχυση και ο εκσυγχρονισμός του Οργανισμού Ανακύκλωσης. Αυτό θα πρέπει πράγματι να το δούμε, με ανθρώπους, οι οποίοι θα κληθούν να υπηρετήσουν σε αυτόν τον Οργανισμό και θα κατέχουν την εξειδικευμένη γνώση, αλλά κυρίως θα προέρχονται από το χώρο, τον οποίο αγαπούν.

Έβδομο, η εντατικοποίηση των ελέγχων και τα ειδικά μέτρα για τη μείωση της πλαστικές σακούλες. Πρόκειται για ένα πρόβλημα, που όπως είπε και η συνάδελφος, το έχουμε αναδείξει την Επιτροπή Περιβάλλοντος. Είναι ένα πολύ σημαντικό πρόβλημα και δεν νομίζω ότι δεν ήρθε ο χρόνος να ανταποκριθούμε σε αυτή την αυτονόητη απαίτηση, δηλαδή να μειωθεί κάτι, το οποίο και ρυπαίνει και το πληρώνουμε.

Θέλω να πω, ότι είναι κάτι, το οποίο δικαιώνει ανθρώπους, που για πάρα πολλά χρόνια έλεγαν αυτονόητα πράγματα, ακαδημαϊκούς, όπως ο κ. Παναγιωτόπουλος του Δημοκρίτειου πανεπιστήμιου της Θράκης, ο οποίος τα ισχυριζόταν, κόντρα στην επικρατούσα λογική της διαπλοκής.

Θα κλείσω, με κάτι που ήδη ακούστηκε, ότι πράγματι τα σκουπίδια είναι χρυσός, όμως, είναι χρυσός για αυτούς, οι οποίοι πετύχαιναν αυτές τις συμβάσεις, τις οποίες περιέγραψα στην αρχή της εισήγησής μου, αλλά σε βάρος των ανθρώπων, οι οποίοι καλούνταν να τις πληρώσουν. Άρα, ναι, τα σκουπίδια ήταν χρυσός για τους λίγους και πρόβλημα για τους πολλούς, σύμφωνα με τη λογική που υπήρχε στον τομέα της διαχείρισης απορριμμάτων.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Συρμαλένιος.

ΝΙΚΟΣ ΣΥΡΜΑΛΕΝΙΟΣ: Ευχαριστώ, κυρία Πρόεδρε. Θα κάνω μια κατ’ αρχήν τοποθέτηση, γιατί θεωρώ το νομοσχέδιο πάρα πολύ σημαντικό στα πλαίσια μιας βιώσιμης αειφόρου ανάπτυξης, που πρέπει σαφώς να είναι κοινωνικά δίκαιη και είναι πολύ σημαντικό, επίσης, ότι σχεδόν όλοι οι συνάδελφοι Εισηγητές των κομμάτων της αντιπολίτευσης που μίλησαν, κρίνουν θετικά αυτό το νομοσχέδιο. Πραγματικά αυτή η κατάσταση την οποία βιώνουμε σήμερα με το 16% ανακύκλωση κ.λπ. δείχνει πόσο στρεβλή ανάπτυξη υπήρχε όλες τις προηγούμενες δεκαετίες και, βεβαίως, τα συγκεκριμένα κόμματα, που εκπροσωπούνται από τους συναδέλφους σήμερα, έχουν ευθύνη για αυτή τη συγκεκριμένη στρεβλή ανάπτυξη. Δεν θέλω να ανοίξω αντιπαραθέσεις, γιατί υπάρχει μια ομόνοια και μια σύμπνοια γύρω από το νομοσχέδιο, αλλά δεν είναι δυνατόν σήμερα να μην επισημαίνουμε και το γεγονός ότι χάθηκαν πάρα πολλές ευκαιρίες, πάρα πολλά χαμένα χρόνια, σε σχέση με το ζήτημα της ανακύκλωσης, που αποτελεί μια πηγή πάρα πολύ σημαντική αειφορίας και βιώσιμης ανάπτυξης.

Υπάρχει τεράστιο έλλειμμα ολοκληρωμένης διαχείρισης των απορριμμάτων. Στα νησιά μας υπάρχουν ζητήματα που έχουν σχέση ότι ακόμα υπάρχουν ΧΑΔΑ -χώροι ανεξέλεγκτης διαχείρισης απορριμμάτων- και πέφτουν πρόστιμα για αυτούς τους ΧΑΔΑ, υπάρχει έλλειμμα χωροθέτησης, υπάρχουν διαφωνίες ακόμα και τώρα που μιλάμε για το πού θα χωροθετηθεί ΧΥΤΑ ή ΧΥΤΥ σε κάποια νησιά και, βεβαίως, υπάρχει ζήτημα χωροθέτησης των κέντρων διαλογής των ανακυκλώσιμων, αλλά ακόμα και πρόβλημα μεταφοράς αυτών των ανακυκλώσιμων. Έχω την αίσθηση ότι το νομοσχέδιο προσπαθεί να δώσει λύσεις και επιχειρεί να δώσει λύσεις σε πολλά από αυτά τα ζητήματα. Μάλιστα, σε κάποιο σημείο σε σχέση με τα νησιά αναφέρεται ότι υπάρχουν ειδικές προβλέψεις, που τουλάχιστον σε ένα κατ’ αρχήν διάβασμα δεν μπόρεσα να τις οριοθετήσω.

Ένα άλλο ζήτημα που θέλω να αναφέρω είναι ότι ακούστηκε ότι υπάρχουν πάρα πολλά συστήματα ανακύκλωσης ορισμένων υπολειμμάτων, όπως λίπη, έλαια κ.λπ., σε σχέση με απόβλητα νοσοκομείων, νοσηλευτηρίων κ.λπ.. Υπάρχει ένα ζήτημα, το οποίο δεν έχει αντιμετωπιστεί μέχρι σήμερα και το έχουμε ζήσει εμείς από τη Σύρο, με τα υπολείμματα βιομηχανικών μεταλλουργικών εγκαταστάσεων και ειδικότερα της ναυπηγοεπισκευής, π.χ. το θέμα της αμμοβολής. Τα απόβλητα της αμμοβολής δεν έχει καθοριστεί ακόμα πώς θα γίνεται η διαχείριση τους, άρα και πιστεύω ότι αυτό δεν αφορά μόνο την ναυπηγοεπισκευή, αλλά πρέπει να αφορά πάρα πολλές μεταλλουργικές βιομηχανίες σε όλη την Ελλάδα.

Επίσης, ένα πολύ σημαντικό ζήτημα, το οποίο μπαίνει είναι το ζήτημα της μείωσης της χρήσης πλαστικής σακούλας. Κάποτε στο νομαρχιακό συμβούλιο πριν από 10-15 χρόνια είχαμε θέσει εμείς ως παράταξη τότε στις Κυκλάδες, την κατάργηση της πλαστικής σακούλας και είχαμε κάνει μια ολοκληρωμένη εισήγηση που ξεκινούσε από διαπαιδαγώγηση μέσα στα σχολεία και από ολόκληρη δουλειά στα σουπερμάρκετ κ.λπ.. Δεν προχώρησε, ήταν μια μεμονωμένη ενέργεια. Ελπίζω τώρα να προχωρήσει και μαζί με την κοινωνική συμμετοχή.

Σημαντικό και κρίσιμο σημείο θα έλεγα είναι ο ρόλος των ΟΤΑ, που τελικά ο ρόλος των ΟΤΑ μέσα από τις διαδικασίες που προβλέπονται, ναι μεν υπάρχουν κίνητρα και υπάρχουν και ποινές, εντός ή εκτός εισαγωγικών, εάν δεν προχωράνε γρήγορα την ανακύκλωση, όμως το κυριότερο είναι θέμα νοοτροπίας και η νοοτροπία αυτή, εάν δεν αλλάξει στους δημάρχους, στους περιφερειάρχες, -σε κάποιους, γιατί υπάρχουν και φωτισμένες εξαιρέσεις- η πλειονότητα των οποίων δεν έδωσε ποτέ βάρος ουσιαστικό, πέρα από το να επαναλαμβάνουμε σε συνέδρια και σε ημερίδες το πόσο καλή μπορεί να είναι η ανακύκλωση και η εναλλακτική διαχείριση.

Άρα εκεί χρειάζεται αλλαγή νοοτροπίας κάτι το οποίο θέλει πολλή δουλειά, και εφαρμογή αυτών που προβλέπονται στον νόμο με χρονοδιαγράμματα, έτσι ώστε να μπορέσει να υλοποιηθεί και να μην είναι και αυτό το νομοσχέδιο απλώς ένα νομοθέτημα. Και τέλος όλη αυτή η ιστορία χρειάζεται μια τεράστια καμπάνια πληροφόρησης. Το Εθνικό Σύστημα Πληροφόρησης το οποίο θεσμοθετείτε, πιστεύω ότι είναι ένα σημαντικό καθοριστικό στοιχείο, όμως χρειάζεται η ενίσχυση και η διαρκής παρακολούθηση του και ο έλεγχος, έτσι ώστε να προχωρήσει μαζί με την υλοποίηση των υπολοίπων δράσεων. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε. Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ: Μπορώ να μιλήσω μετά; Ζήτησα τελευταία κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Έχει ολοκληρωθεί ο κατάλογος των ομιλητών, τελειώσαμε. Μετά θα μιλήσει ο Υπουργός, άμα θέλετε μιλήστε τώρα και έχουμε και άλλες συνεδριάσεις όπου μπορείτε να τοποθετηθείτε και σε αυτά που είπε ο κ. Υπουργός.

ΕΛΕΝΗ ΖΑΡΟΥΛΙΑ: Όχι εγώ δεν να αναφερθώ τόσο πολύ στο νομοσχέδιο, γιατί αναφέρθηκε ο κ. Παναγιώταρος. Θέλω να απευθυνθώ σε σας, κυρία Πρόεδρε. Το Σάββατο το πρωί σας παρακολούθησα σε ένα τηλεπαράθυρο που είχατε μια διένεξη με τον κ. Σταμάτη της Ν.Δ., για τα περιπολικά της αστυνομίας, αν έχουν καύσιμα ή όχι. Κάπου εκεί στη συζήτηση σας ανακατέψατε τη δολοφονία Φύσσα. Ειλικρινά προσπάθησα να καταλάβω, τι σχέση έχουν τα καύσιμα και τα οχήματα της ελληνικής αστυνομίας με τη δολοφονία Φύσσα, ομολογώ δεν τα κατάφερα. Είναι σαν να πάρω εγώ τώρα το λόγο και ενώ θα μιλήσω για το νομοσχέδιο…

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Δεν αφορούν το νομοσχέδιο αυτά που λέτε τώρα….

ΕΛΕΝΗ ΖΑΡΟΥΛΙΑ: Σας είπα ότι δεν θα μιλήσω για το νομοσχέδιο. Θα μιλήσω για κάτι προσωπικό το οποίο συνέβη με εσάς και αφορά το κόμμα μου και αφορά βεβαίως και ολόκληρο τον ελληνικό λαό. Διότι δεν είναι δυνατόν να παρουσιάζεστε ευαίσθητη μονοπλεύρως.

Υπάρχουν και δύο εκτελέσεις δύο νεαρών του Μάνου Καπελώνη και του Γιώργου Φουντούλη που ο ΣΥΡΙΖΑ τις έχει βάλει στο αρχείο. Δεν βλέπω να έχετε την ίδια ευαισθησία. Και επίσης σε ό,τι αφορά αυτό το ότι εσείς είπατε κάτι άσχετο σε μια άσχετη συζήτηση είναι σαν να πω εγώ τώρα ότι «η κυρία Καφαντάρη διόρισε τον άνδρα της σε μια κρατική εταιρεία φάντασμα». Δεν κολλάει πουθενά αυτό. Σας παρακαλώ μην λαϊκίζετε ξέρω ότι προσπαθείτε να σώσετε τα ποσοστά του ΣΥΡΙΖΑ που έχουν κατρακυλήσει. Ο κόσμος σας έχει πάρει χαμπάρι. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Επειδή ήταν επί προσωπικού η τοποθέτηση, καταρχάς δεν ήταν άσχετη η συζήτηση, αφορούσε την επαχθή δολοφονία του δικηγόρου Ζαφειρόπουλου που όλος ο κόσμος καταδικάζει και πάνω σε αυτό έγινε η συγκεκριμένη συζήτηση.

Δεύτερον επειδή αναφερθήκατε σε προσωπικό επίπεδο θέλω από τη θέση αυτή που είμαι – και το έχω ξανακάνει και από την Ολομέλεια - σε σχέση με το σύζυγό μου, ο οποίος δεν έχει διοριστεί πουθενά και εάν έχετε αυτή τη στιγμή ένα ΦΕΚ διορισμού να παρουσιάσετε, παρουσιάστε το κυρία Ζαρούλια. Ωστόσο, το θέμα αυτή τη στιγμή είναι διαφορετικό, είναι το νομοσχέδιο το οποίο συζητάμε σήμερα. Σας ακούσαμε λοιπόν επί προσωπικού και συνεχίζουμε κανονικά με τη διαδικασία. Τον λόγο έχει ο κ. Υπουργός.

ΣΩΚΡΑΤΗΣ ΦΑΜΜΕΛΟΣ (Αναπληρωτής Υπουργός Περιβάλλοντος και Ενέργειας): Ευχαριστώ κυρία Πρόεδρε. Κυρίες και κύριοι βουλευτές, θέλω να σας ευχαριστήσω για την ουσιαστική συζήτηση η οποία ξεκίνησε και γίνεται σήμερα. Θα ήθελα να προβλέψω ότι αυτή η ουσιαστική συζήτηση θα συνεχιστεί και επί των άρθρων και στη διαδικασία της επιτροπής με τους φορείς. Και απ’ ότι ξέρω θα έχουμε και αρκετό χρόνο την Πέμπτη για να κάνουμε τη συζήτηση με τους φορείς, γιατί θέλουμε πραγματικά να καταλήξουμε σε ένα νομοσχέδιο, το οποίο θα εκφράζει όλους τους χώρους του δημοκρατικού πολιτικού φάσματος. Κι αυτό γιατί θέλουμε όλοι να συμφωνήσουμε πραγματικά ότι η ανακύκλωση είναι μονόδρομος. Ως κοινωνία, ως τρόπος ζωής και ως προοπτική για τη χώρα μας, για την κοινωνία, για τη ζωή μας και για τη χώρα μας.

Αν κάποιος με ρωτούσε μετά από χρόνια κυρίες και κύριοι συνάδελφοι, για τον όρο του νομοσχεδίου, θα σας έλεγα ότι είμαι απολύτως αντίθετος με τον τίτλο «εναλλακτική διαχείριση αποβλήτων». Το έχω πει δημόσια και υποχρεούμαι να συνεχίσω για να είμαι συνεπής. Εναλλακτική διαχείριση αποβλήτων σημαίνει ότι υπάρχει ένα σημαντικό μοντέλο, ένα σωστό μοντέλο και υπάρχει και μια άλλη οδός. Όμως η οδός της ανακύκλωσης δεν είναι η εναλλακτική διαχείριση, είναι η μόνη διαχείριση, είναι ο μονόδρομος της διαχείρισης, είναι ο μονόδρομος της κοινωνίας μας. Με αυτή τη λογική λοιπόν, φιλοσοφικά και αξιακά σχολιάζοντας τον παλαιό τίτλο, θέλω να πω ότι κακώς κάποια στιγμή συζητάμε για εναλλακτική διαχείριση στην ανακύκλωση. Η ανακύκλωση είναι το κυρίαρχο μοντέλο σήμερα και πολιτικά, αλλά και οικονομικά και κοινωνικά και περιβαλλοντικά.

Συζητώντας για την ανακύκλωση, κάποιοι μπορεί να θεωρούν ότι συζητάμε για τα αυτονόητα. Είναι όμως έτσι; Η κοινωνία στην εξέλιξη της είχε οικολογικά πρότυπα, στο παρελθόν της και στα πρώτα στάδια της κοινωνικής οργάνωσης και αυτό, γιατί, ήταν πολύ δύσκολο πολλές φορές να εξευρεθούν πόροι για να μπορέσει να είναι βιώσιμη η λειτουργία του ανθρώπου και γιατί οι κοινωνίες είχαν και ένα πάντα ορισμένο χωρικό και περιβαλλοντικό πλαίσιο, στο οποίο λειτουργούσαν. Όμως, είναι γεγονός ότι το κέρδος, η υπεραξία που δημιουργεί η εργασία μαζί με τη βιομηχανική επανάσταση και την καπιταλιστική οργάνωση, χωρίς να υποτιμήσω τα προβλήματα που είχαν και οι σοσιαλιστικές χώρες στα περιβαλλοντικά προβλήματα, δημιούργησαν ένα άλλο καταναλωτικό μοντέλο που μας χαρακτηρίζει μέχρι σήμερα.

Η χώρα μας είναι το χειρότερο παράδειγμα του υπερκαταναλωτικού μοντέλου. Το μοντέλο που καταναλώνει αλόγιστα, δεν λαμβάνει υπόψη τους φυσικούς πόρους, ούτε τη βιωσιμότητα, τη δικιά του και των επόμενων γενεών σε κανένα ποσοστό. Στην Ευρώπη είναι γεγονός ότι μετά τον πόλεμο υπήρχε μια πολύ μεγάλη στροφή, είτε ως αποτέλεσμα του περιβαλλοντικού κινήματος σε όλες τις μορφές του, είτε ως αποτέλεσμα της εισαγωγής της περιβαλλοντικής τεχνολογίας στην οικονομία. Πρέπει να ξέρουμε ότι η Ευρώπη που έχει άλλα περιβαλλοντικά πρότυπα δεν τα έχει μόνο γιατί αποτελεί κοινωνική συνείδηση η ανακύκλωση, αλλά και γιατί, παράγει οικονομία η ανακύκλωση και γιατί, προφανώς, υπάρχει και τέτοιο κίνητρο στην ευρωπαϊκή πολιτική. Δηλαδή, η περιβαλλοντική βιομηχανία της Ευρώπης αντανακλάται στο εποικοδόμημα, που είναι η ευρωπαϊκή πολιτική και το γνωρίζουμε.

Πολλές φορές στα Συμβούλια Υπουργών ερχόμαστε σε συζήτηση με άλλες χώρες, οι οποίες, δεν κινούνται μόνο από αξίες, όπως είναι το περιβάλλον, η ποιότητα ζωής και η βιώσιμη ανάπτυξη, αλλά και από οικονομικά κίνητρα, που είναι η παραγωγή εργασίας Ακαθάριστου Εθνικού Προϊόντος και υπεραξίας και πλούτου για κάποιους κλάδους από την περιβαλλοντική τεχνολογία. Στη χώρα μας, όμως, αυτό δεν το είδαμε και αυτό είναι μια απεικόνιση του ιδιαιτέρως στρεβλού και διαφορετικού δρόμο που επέλεξε η πολιτική ηγεσία διαχρονικά στη χώρα μας για τη λειτουργία της οικονομίας και του περιβάλλοντος. Δεν υπήρχε, προφανώς, κανένα καλό παράδειγμα ανακύκλωσης, αλλά και κανένα καλό παράδειγμα βιώσιμης ανάπτυξης. Κανένα καλό παράδειγμα σοφής και αποτελεσματικής διαχείρισης των πόρων και αυτό, ξέρετε, δεν είναι ανάγκη να το χρεώνουμε μόνο στο παρελθόν. Δυστυχώς, βλέπουμε ότι ακόμα και σήμερα πολιτικοί σχηματισμοί - ακόμα και το κόμμα της αξιωματικής αντιπολίτευσης - ασκεί πολιτική δηλώνοντας ότι δεν σέβεται την βιώσιμη ανάπτυξη, δηλαδή, ότι μπορεί να δίνονται άδειες στις επιχειρήσεις, χωρίς να λαμβάνουμε υπόψη τους κανόνες του περιβάλλοντος. Αυτό ασχέτως αν είναι θεσμικά καταγεγραμμένο, αξιακά θα πρέπει να το συζητήσουμε ξανά για να δούμε τελικά αν η χώρα μας έχει περιθώριο να καταναλώσει πόρους και να έχει ταυτόχρονα βιώσιμη ανάπτυξη, άρα προοπτική στις επόμενες γενιές.

Εάν υποβαθμίζουμε την περιβαλλοντική συνιστώσα στην πολιτική και στη λειτουργία της κοινωνίας, τότε ουσιαστικά υποβαθμίζουμε το τουριστικό προϊόν, το αγροτικό προϊόν, την εργασία, την ποιότητα ζωής, επομένως, δεν είναι μια κατά περίπτωση χρήσιμη αξία το περιβάλλον, είναι και η ταυτότητα, αλλά και η ουσία της ανάπτυξης και της ποιότητας ζωής στη χώρα μας. Δεν μπορεί λοιπόν κάποιος να κάνει πολιτική κατά περίπτωση ωφελώντας κάποιους κλάδους της οικονομίας που νομίζει ότι τον συμφέρουν για να κάνει πολιτική και να υποτιμά τις σταθερές αξίες και τις σταθερές αξίες που υπάρχουν και στο θεσμικό πλαίσιο καταγεγραμμένες. Είναι πρωτοπόρα η Ε.Ε. στη διατύπωση περιβαλλοντικής πολιτικής. Όμως, δεν την εφαρμόζει πάντα.

Για παράδειγμα, οι στόχοι βιώσιμης ανάπτυξης, οι λεγόμενοι SDG είναι απόφαση του ΟΗΕ και της Ε.Ε. μέχρι το 2030 να είναι τα βασικά στοιχεία της πολιτικής μας. Όμως, οι στόχοι της βιώσιμης ανάπτυξης μιλάνε για την πρόσβαση στην υγεία, την πρόσβαση στην παιδεία, μιλάνε για την φτώχεια και την εργασία. Οι εφαρμοζόμενες πολιτικές του Συμφώνου Σταθερότητας πόσο προσεγγίζουν τους στόχους εκ του αποτελέσματος; Στο αποτέλεσμα φαίνεται ότι δηλώνουμε περιβαλλοντικές πολιτικές, δεν υλοποιούμε πολλές περιβαλλοντικές πολιτικές. Στη χώρα μας η καθυστέρηση είναι ακόμα μεγαλύτερη, γιατί, όμως, υπήρξε αυτό το στρεβλό μοντέλο ανάπτυξης, το οποίο, επεσήμανα ότι υπάρχει ακόμα ως ψήγμα στη διατύπωση της πολιτικής από τα κόμματα που άσκησαν ηγεσία τα προηγούμενα χρόνια και αναφέρομαι στη Ν.Δ. και το ΠΑ.ΣΟ.Κ.;

Γιατί πολύ απλά η οικονομία έμενε πίσω σε εκσυγχρονισμό, δεν υπήρχε κυκλική οικονομία, αλλά υπήρχε σπατάλη πόρων. Γιατί; Γιατί, δεν ενδιέφερε η μακροπρόθεσμη επένδυση στην εργασία και στο παραγόμενο προϊόν, δεν ενδιέφερε. Ενδιέφερε, το λεγόμενο, «πάρε τα λεφτά και τρέξε». Αυτό, όμως, το γρήγορο κέρδος, το επιφανειακό, η οικονομία τύπου «φαρ ουέστ», δεν είναι μία οικονομία που έχει περιβαλλοντική συνιστώσα, γιατί δεν την ενδιαφέρει να αξιοποιεί πόρους αειφορικά για να έχει στις επόμενες γενιές και δεν την ενδιαφέρει να επενδύσει εργασία. Επενδύει και ασχολείται με τους λίγους. Αυτό συνέβαινε και στην ανακύκλωση και μην το πάρετε ως αντιπολιτευτική και κομματική διένεξη. Αυτό το οποίο αυτή τη στιγμή διατυπώνω, είναι ένα λάθος μοντέλο της οικονομίας και της πολιτικής, το οποίο, εάν δεν το κατανοήσουμε, δεν μπορούμε να το αλλάξουμε. Δηλαδή, εάν δεν κατανοήσουμε τι σημαίνει αειφορία των πόρων και εάν δεν κατανοήσουμε, ότι αυτό είναι το ουσιαστικό πολιτικό και όχι, αυτό το οποίο γίνεται στα κανάλια τις παραμονές εκλογών, γιατί δεν είναι αυτό το ουσιαστικό πολιτικό.

Το ουσιαστικό πολιτικό, είναι, να δούμε πώς αλλάζει πραγματικά η οικονομία και πως δημιουργεί εργασία μακροπρόθεσμη και ταυτόχρονα, υπεραξίες από την εργασία. Δεν διατυπώνουμε μια άλλη πρόταση, όμως, είναι αυτό προς όφελος όλων ή είναι προς όφελος πολύ-πολύ λίγων; Γιατί, π.χ., η ανακύκλωση μπορεί να τροφοδοτήσει πολλούς μικρούς εγκληματίες και πρέπει να τροφοδοτήσει. Γιατί, ρωτήσατε πολλοί από εσάς, εάν στοχεύει στην εργασία η ανακύκλωση.

Τι είδους, όμως, επαγγελματίες;

Τους επαγγελματίες με υψηλή γνώση και όχι τα παιδιά που φεύγουν στο εξωτερικό. Επίσης, τους επαγγελματίες με μεγάλη υπεραξία στο αποτέλεσμα και όχι μαύρη εργασία, όπως είδαμε μέχρι τώρα, όπως την άτυπη ανακύκλωση που κλέβουν ή που αποσύρουν τα υλικά από τους κάδους και τα διαθέτουν στη μαύρη αγορά.

Πώς λύθηκε αυτό, όμως, το τελευταίο διάστημα; Δηλαδή, τι έκανε μέχρι τώρα η Κυβέρνηση; Γιατί, αυτό θα ρωτήσει κάποιος. Η Κυβέρνηση έκανε κάτι πάρα πολύ απλό που δεν είναι επαναστατικό, έκανε το Ηλεκτρονικό Μητρώο Αποβλήτων. Δηλαδή, όλες οι ροές αποβλήτων, πλέον, καταγράφονται και λειτουργούν και τον τελευταίο 1,5 χρόνο από 2.000 που ήταν, έχουν γίνει 24.000 οι καταγραφές των επαγγελματιών. Δεν είχε εφαρμοστεί, κύριε Μπουκώρο. Εγώ δεν σας διέκοψα, συναδελφικά κάνω τη συζήτηση, αλλά μέσα σ' ένα χρόνο υπέρ δεκαπλασιαστήκαν αυτοί που διαχειρίζονται απόβλητα και μέχρι τώρα πιθανά, ήταν και αυτοί - εάν θέλετε σε έναν βαθμό - στην άτυπη διαχείριση των αποβλήτων.

Όμως, μπαίνει ένα ερώτημα και αυτό το έθεσε ένας συνάδελφός: Η ανακύκλωση ρυθμίζετε με νόμο; Η αλλαγή στάσης ζωής ρυθμίζεται με νόμο; Μπορούμε με πρόστιμα να βελτιώσουμε την απόδοση του πολίτη στην ανακύκλωση; Εγώ, τώρα θα το αντιστρέψω λιγάκι, παρότι συμφωνώ, ότι είναι πολύ πιο μεγάλη η συζήτηση από έναν νόμο η αλλαγή στάση ζωής. Η χώρα μας, όμως, πληρώνει πρόστιμα, γιατί δεν κάνουμε ανακύκλωση. Σε αυτό, ποιος θα απαντήσει; Η χώρα μας εξαιτίας πολιτικών που εφαρμόστηκαν, αλλά και εάν ξεχάσουμε τις πολιτικές, σήμερα πληρώνει πρόστιμα, 50 εκατ. € για τις ανεξέλεγκτες χωματερές. Σε αυτό, προφανώς ο Έλληνας πολίτης μπορεί να ζητήσει από την κυβέρνηση να απολογηθεί.

Αντί, λοιπόν, να απολογηθεί η Κυβέρνηση για τα πρόστιμα που δημιούργησαν προηγούμενες κυβερνήσεις και για αυτά που θα δημιουργηθούν το 2020 εάν δεν είμαστε αποτελεσματικοί στην ανακύκλωση, μήπως πρέπει από τώρα να δομήσουμε ένα πλαίσιο που θα είναι θεσμικό και υπαρξιακό ταυτόχρονα και να έχει κίνητρα και αντικίνητρα, ώστε να μην έχουμε άλλα πρόστιμα; Γιατί θα είμαστε υπόλογοι στον Έλληνα πολίτη, εάν έχουμε πρόστιμα και τότε δεν θα μας ρωτήσετε, αν χρειάζονται κίνητρα αντικίνητρα; Θα μας πείτε, απλά φταίτε για τα πρόστιμα της μη ανακύκλωσης.

Λέω, λοιπόν, ότι πρέπει να ξεκινήσουμε από πολλές παράλληλες συζητήσεις, και αξιακές συζητήσεις, για να αλλάξουν στάση ζωής και να βρούμε λύσεις με εργασία από την ανακύκλωση, αλλά και με κίνητρα και αντικίνητρα. Γιατί υπάρχει και μια κοινωνική αδικία πάρα πολύ απλή: Ο πολίτης ο οποίος κάνει ανακύκλωση σήμερα πληρώνει το ίδιο με αυτόν που δεν κάνει ανακύκλωση. Αυτό δεν είναι μια κοινωνική αδικία; Δεν είναι μια ανισοτιμία στην κοινωνία μας; Δεν πρέπει να αποκαταστήσουμε τον κανόνα της ισότητας; Δεν θα πρέπει να πληρώνουμε με βάση όσα πετάμε; Διότι, εδώ μεταξύ μας και το αναφέρω ως παράδειγμα: Εάν εγώ δεν κάνω ανακύκλωση, θα πληρώσω το ίδιο με τον κ. Δημαρά που μπορεί κάνει ανακύκλωση ή με τον κ. Μπουκώρο που μπορεί να κάνει. Εμείς, λοιπόν, πρέπει να το αλλάξουμε αυτό και να έχουμε ένα πιο δίκαιο σύστημα, μια απλή ισοτιμία. Άρα, λοιπόν, λέω ότι η ανακύκλωση στηρίζεται και με νομό και με πάρα πολλά, απαντώντας στο εάν ρυθμίζεται μόνο με νόμο.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Αυτά τα θέματα στα οποία αναφερθήκατε τώρα, ήταν τα θέματα που σας τα έθεσα εγώ και χαίρομαι που τα σημειώσατε.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Εγώ, δεν νομίζω ότι διαφωνούμε, κ. Αρβανιτίδη, το έθεσα για να συμβάλλω στον διάλογο που ανοίξετε εσείς. Εγώ. Απλά δεν σημείωσα ποιος συνάδελφος τα έθεσε.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Εγώ, απλά θα ήθελα να παρατηρήσω, ότι αντί να εγκαλείτε το παλαιό πολιτικό σύστημα διαρκώς, ας εγκαλέσετε και τον δικό σας πολιτικό χώρο που δεν άφηνε πουθενά να γίνει χώρος υγειονομικής ταφής ή διαχείρισης. Το αναφέρω αυτό για να είμαστε δίκαιοι.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Κατανοητό. Ας προχωρήσουμε λοιπόν τώρα, στο τι χρειαζόμαστε σήμερα και θα απαντήσω εμμέσως σε αυτό.

Εμείς λοιπόν, επειδή ακριβώς χρειάζεται να κάνουμε μια αλλαγή, η οποία θα είναι και θεσμική και κοινωνική, έπρεπε πολύ γρήγορα, μέσα στη δυσκολότερη στιγμή της χώρας- που ήταν το πρώτο εξάμηνο του 2015- να αλλάξουμε και την ουσία της διαχείρισης των στερεών αποβλήτων, δηλαδή μέσα σε μια πολύ δύσκολη πολιτική αλλαγή, να γίνει και η αλλαγή στην διαχείριση των αποβλήτων. Έτσι λοιπόν αλλάξαμε τον Εθνικό σχεδιασμό, μιας και κ. Αρβανιτίδη, τα έργα τα οποία σχεδιάζονταν μέχρι τότε δεν ήταν σύμφωνα με την Οδηγία 98/2008 της Ε.Ε.. Δηλαδή η χώρα, δεν φτάνει την κοινωνική και πολιτική και οικονομική χρεοκοπία που είχε, ταυτόχρονα ζούσε και μια περιβαλλοντική χρεοκοπία. Τότε, θυμάμαι μάλιστα ότι εκείνη την περίοδο στη Θεσσαλονίκη- μιας και ήμασταν τότε ίσως και μαζί, δεν ξέρω αν ήσασταν εσείς στην Αυτοδιοίκηση ή στο Κοινοβούλιο εκείνη την περίοδο- συζητάγαμε για έργα διαχείρισης αποβλήτων 5πλάσια από αυτά που σχεδιάζονται σήμερα. Δηλαδή, θα χρεώναμε στο κράτος και στον πολίτη έργα, άχρηστα και 5πλάσια. Αυτή την αλλαγή κάναμε, αυτό είναι που κατά καιρούς λέγαμε «μη αναγκαία φαραωνικά έργα», γι' αυτό συζητάμε.

Τώρα λοιπόν ερχόμαστε το 2015 και ενσωματώνουμε στη χώρα την οδηγία του 2008- 7 χρόνια μετά, δεν είχε γίνει- και μιλάμε πλέον για την προτεραιότητα που έχει η ανακύκλωση στην ζωή μας. Από το 2015 και μετά το συζητάμε. Το 50% ανακύκλωσης στην πηγή και επαναχρησιμοποίηση και μείωση, από το τέλος του 2015 και μετά είναι θεσμικό πλαίσιο, με πράξεις Υπουργικού Συμβουλίου. Αυτά είναι λοιπόν που ερχόμαστε τώρα να δούμε, πώς συνδυάζουμε την κοινωνική, την οικονομική και την πολιτική αλλαγή στην ανακύκλωση, βάζοντας την προτεραιότητα στην πρόληψη - που συμφωνώ ότι πρέπει να κάνουμε πολλά περισσότερα, γιατί το νομοσχέδιο είναι για την ανακύκλωση, έχει στοιχεία για τα θέματα πρόληψης, δεν στοχεύει όμως εκεί, στοχεύει στην ανακύκλωση - και ταυτόχρονα να ενισχύσουμε μέσα από το νομοσχέδιο αυτό τους δύο βασικούς άξονες της ανακύκλωσης που είναι η επαναχρησιμοποίηση που έχει προτεραιότητα και η ανακύκλωση.

Μέσα λοιπόν σε αυτή την αλλαγή, η οποία γίνεται στη χώρα μας και σε υπόλοιπους τομείς, που αποκαθιστά βασικά δύο μεγάλα υπόβαθρα της ζωής των Ελλήνων, που είναι η εργασία και το δίκαιο- αυτά έλειψαν τα τελευταία χρόνια από τη χώρα- και έρχεται λοιπόν και το νομοσχέδιο της ανακύκλωσης να λύσει θέματα, να έχουμε εργασία και να έχουμε ταυτόχρονα την ισοτιμία, η οποία τι είναι; Ισοτιμία στην αγορά, στην εργασία, αλλά ισοτιμία και στο δικαίωμα ζωής, γιατί η ανακύκλωση είναι και δικαίωμα ζωής, Τι χρειαζόταν η ανακύκλωση για να υπάρξει στη χώρα; Γιατί κάποιος ρώτησε «ποια είναι τα ουσιαστικά διακυβεύματα, ποια είναι η σύλληψη του νομοσχεδίου και αν αυτή εκφράζεται με «ευχή» ή με «διά ταύτα» στο νομοσχέδιο;» - και αυτό το ρώτησε σίγουρα ο Γιώργος ο Αρβανιτίδης και έβαλε ένα ζήτημα υπουργικών αποφάσεων και μετάθεσης στο μέλλον της επίλυσης.

Τρία ήταν τα βασικά προβλήματα:

Πρώτο. Οι πόροι που έπρεπε να διατίθενται για την ανακύκλωση, δεν διατίθενται στην ανακύκλωση. Άρα, έπρεπε να ρυθμιστεί η αγορά ώστε να μην υπάρχει η εισφοροδιαφυγή και να μην υπάρχει κανένα προϊόν στο ράφι, κανένα αυτοκίνητο, καμιά μπαταρία, κανένα υλικό το οποίο να μην έχει πληρώσει τον πόρο ανακύκλωσης. Αυτό λύνεται στο νομοσχέδιο ρητά, δεν πηγαίνει σε υπουργική απόφαση.

Δεύτερο. Ο χώρος ο οποίος διαχειρίζεται τον πόρο της ανακύκλωσης- έναν κοινωνικό δημόσιο πόρο, το είπε ένας συνάδελφος - να μην έχει κανένα «σκοτεινό σημείο», είτε γιατί μπορεί να υπήρχε, είτε γιατί ανησυχούσαμε ότι υπήρχε, γιατί πρέπει να φαίνεται είπαμε και δίκαιος και να είναι ξεκάθαρος ο χώρος αυτός και διαυγής και να είναι και ουσιαστικά. Άρα, να μην υπάρχει ούτε άεργο αποθεματικό- ότι πόροι μπαίνουν από την κοινωνία να διατίθενται- και δεύτερον να μην έχουμε κόστος που δεν είναι για την ανακύκλωση, αλλά διατίθεται σε υψηλό διοικητικό κόστος και σε «golden boys», γιατί και αυτό συζητήθηκε εδώ στην Επιτροπή. Αυτά λύνονται με το νομοσχέδιο επίσης, δεν υπάρχει κάτι κρυφό, ακόμα και οι ίδιοι οι παραγωγοί- οι επαγγελματίες, οι βιοτέχνες, οι βιομήχανοι- έχουν δικαίωμα να ελέγχουν πού πηγαίνει ο πόρος που αποδίδεται από αυτούς στα συστήματα. Και αυτό είναι καινούργιο μέτρο - διάφανο, κοινωνικού ελέγχου - στα συστήματα.

Τρίτο. Αφού οι πόροι λοιπόν, έρχονται πλέον από την κατανάλωση και την παραγωγή, στην ανακύκλωση, πώς θα πιάνουν τόπο, γιατί εξασφαλίσαμε τους δύο πρώτους πυλώνες ανασφάλειας που είχαμε; Θα πιάνουν τόπο με την αναβάθμιση των ΟΤΑ. Το νομοσχέδιο αυτό ζητά την «ενηλικίωση» των Δήμων και πως το ζητάει; Παρ' ότι μπορεί να έχουμε και διαφορετική άποψη και θα θέλαμε να εξασφαλίσουμε μονοσήμαντα το σύστημα ανακύκλωσης- με μια διαδρομή, με ένα είδος κάδων- εμείς κάνουμε μια υποχώρηση σε αυτό και τι λέμε «όχι».

Ό,τι αποφασίζει ο κάθε δήμος θα είναι το Ευαγγέλιο της ανακύκλωσης. Όλα τα συστήματα θα υποκλίνονται σε αυτό, αλλά και ο δήμος θα υπολογίζει την απόδοσή του. Γιατί όλοι πρέπει να μετρηθούν, δεν μπορεί η χώρα να πληρώνει πρόστιμο και να υπολογίζει στην Ε.Ε. την απόδοσή της και οι δήμοι μας, οι εκπρόσωποι των πολιτών κοντύτερα στον πολίτη που έχουν την αποκλειστική αρμοδιότητα χώρων των αποβλήτων να μην την έχουν σαν υποχρέωση. Εμείς σεβόμαστε και αναδεικνύουμε την υποχρέωση και την αρμοδιότητα των ΟΤΑ. Πιστεύουμε ιδιαίτερα στην δημοκρατική κατάκτηση του να έχει ουσιαστική αυτοδιοίκηση ο δημοτικός χώρος διαχείρισης απορριμμάτων. Αλλά να την έχει υπεύθυνα και προς την πολιτεία και προς τον πολίτη. Ιδιαίτερα προς τον πολίτη, γιατί πράγματι κανείς μας δεν θα πει όχι και σ' αυτή την αίθουσα και στην Ολομέλεια. Για να ενισχύσουμε την ανακύκλωση κανείς δεν θα πει όχι, δεν θα μπορούσε κανείς, είτε η συμπολίτευση είτε η αντιπολίτευση και να άλλαζαν οι ρόλοι. Όμως στον πολίτη θα απολογηθούμε, αν θα πετύχουμε τους στόχους αυτούς και θα κάτσουμε να τους εφαρμόσουμε.

Ξέρετε γιατί κινδυνεύουμε; Να είναι ένα ωραίο όμορφο παραμύθι η ανακύκλωση και το περιβάλλον, αλλά να μη γίνεται πράξη. Γιατί παρότι, έγιναν προσπάθειες και παρότι εγώ πρέπει να το πω, υπάρχουν άνθρωποι από το 2011 που βγήκε ο νόμος μέχρι σήμερα που δουλέψαμε για την ανακύκλωση. Και εγώ δούλευα στον τομέα αυτό, δεν μπορώ να υποτιμήσω τη δουλειά των ανθρώπων αυτών, γιατί κάποιοι μπορεί με ένα τίτλο ως προς τον νόμο, ότι πια δε μας καλύπτει νόμος αυτός, να αποδομήσουν και την εργασία πολλών και επιστημόνων. Δε κάνουμε κάτι τέτοιο, αντίθετα καλούμε περισσότερους επιστήμονες και εργαζόμενους στην ανακύκλωση με το νόμο αυτόν. Πιστεύω ότι ο νόμος αυτός, ό,τι είχε να δώσει το έδωσε, δεν εκμεταλλευτήκαμε όλες τις δυνατότητες του, ως διοίκηση και ως κυβερνήσεις δεν εκμεταλλευτήκαμε ως πολιτεία τις δυνατότητες του ν. 2939, αλλά τώρα πια δεν μπορεί να υποστηρίξει το νέο σχέδιο διαχείρισης απορριμμάτων. Αυτό λέμε, χωρίς να υποτιμήσουμε όσους ανθρώπους δούλεψαν, γιατί κάποιοι δούλεψαν και εθελοντικά και σε ΜΚΟ και ξέρω αρκετούς που δραστηριοποιήθηκαν.

Θα μου επιτρέψετε λοιπόν να μην να μην πω γενικά, αλλά να απαντήσω μόνο σε κάποιες ερωτήσεις που νομίζω ότι είναι ουσιαστικές και σας ενδιαφέρουν. Εγώ θα απαντήσω έτσι κι αλλιώς σε αυτές που μπήκαν σήμερα για να εμπλουτίσουν τη συζήτηση και να σας τροφοδοτήσει στο να στηρίξετε το νομοσχέδιο, γιατί εγώ αυτό επιδιώκω. Λέω λοιπόν, ξεκινώντας από τον κ Μπουκώρο, με σειρά θα τις πάρω όπως τοποθετήθηκαν. Λαμβάνουμε απολύτως υπόψη την νομοθεσία της Ε.Ε., δεν υπάρχει κανένας κίνδυνος αλλαγής του νομοσχεδίου, πρώτα απ’ όλα, γιατί συμμετέχουμε τώρα στη διαπραγμάτευση και γνωρίζουμε ποια είναι η διαπραγμάτευση για τη νέα Οδηγία, η οποία εξελίσσεται.

 Πρέπει να σας πω, ότι σε ένα βαθμό το εθνικό σχέδιο διαχείρισης απορριμμάτων του 2015 είναι πιο μπροστά από τα υποχρεωτικά των Οδηγιών, γιατί έχει ψηλότερους στόχους ανακύκλωσης και κομποστοποίησης και ανάκτησης. Αυτό είναι μια πρόκληση για τη χώρα μας. Από την άλλη μεριά, δεν δεσμεύουμε στο νομοσχέδιο με στόχους για να χρειαστεί να τους αλλάξουμε. Το εθνικό σχέδιο ανάπτυξης αναθεωρείται και υπάρχει αυτή η υποχρέωση, άρα, μπορούμε, όσον αφορά τους στόχους να ξαναδούμε πράγματα. Δεν χρειάζεται σε κανένα βαθμό αν θέλετε να καθυστερήσουμε τώρα τη νομοθέτηση, γιατί αν το κάνουμε θα είμαστε αν θέλετε, σίγουρα πιο ευάλωτοι στα πρόστιμα και δεν θα πετυχαίνουμε το βασικό περιβαλλοντολογικό στόχο. Ακόμα και αν δε μας έβαζαν πρόστιμα, θα πρέπει να κάνουμε κάτι για την ανακύκλωση. Συμφωνήσατε όλοι δηλαδή και έτσι πρέπει να κάνουμε. Δεν έχουμε ζητήσει καμία παράταση εμείς, δεν ξέρω αν άκουσα σωστά, δεν υπάρχει κανένα θέμα ότι θέλετε παράταση και λαμβάνουμε απολύτως υπόψη τη νομοθεσία της Ε.Ε. και είμαστε και πιο μπροστά.

Εκεί που καθυστερήσαμε λιγάκι και δέχομαι την κριτική, είναι στην πολιτική για τη πλαστική σακούλα. Θα μπορούσαμε να το έχουμε τελειώσει νωρίτερα. Κάναμε ένα τριπλό διάλογο, τρεις κύκλους διαβούλευσης για τη πλαστική σακούλα. Καταλήξαμε βέβαια στο να έχουμε μια υπουργική απόφαση και τώρα άρθρο στο νόμο, τα οποία έχουν και την επιδοκιμασία του χώρου της παραγωγής. Οι βιοτέχνες και οι βιομήχανοι που παράγουν πλαστικές σακούλες έχουν στείλει θετική εγγραφή γνωμοδότηση και δελτίο τύπου δημόσιο που σημαίνει ότι πετύχαμε κάτι. Ακόμα και αυτοί που πρώτα πλήττονται που θα μειωθεί η θα τροποποιηθεί η παραγωγή τους, έχουν συμφωνήσει απολύτως με το νομοσχέδιο. Υπάρχει τόσο μεγάλη ανάγκη αν θέλετε μείωση διαχειριστικών εξόδων, εγώ το είπα λίγο εισαγωγικά, ότι εμείς επιδιώκουμε να μην έχουμε διαχειριστικά έξοδα στην ανακύκλωση, να έχουμε εφαρμογή της ανακύκλωσης από τον πόρο των πολιτών, όμως υπάρχει η δυνατότητα να τεκμηριωθεί η εξαίρεση αλλά πρέπει να πάει στο συμβούλιο. Αυτό είναι το μόνο διαφορετικό, ότι μπορεί ένα σύστημα να έχει μόνο διαχειριστικό κόστος. Μπορεί να εγκριθεί, δεν απαγορεύεται, αλλά πρέπει να το δικαιολογήσει, αυτό μόνο λέμε. Το κάνουμε λίγο πιο αυστηρό δεν το απαγορεύουμε. Νομίζω ότι σ' αυτό καταλήξαμε με συμφωνία .

 Υπάρχουν τώρα ζητήματα χωροταξικά και θέματα αρμοδιότητας δήμων, πολύ σωστά το βάλετε. Λοιπόν, κάποιος θα έλεγε, ότι στο κέντρο της Αθήνας, ή της Θεσσαλονίκης, ή σε μια ορεινή κοινότητα, είναι δύσκολο να βάλεις όχι 4 είδη κάδων αλλά 7, γιατί πρέπει να βάλουμε και το συμβατικό και το επικίνδυνο τουλάχιστον. Ή να βάλεις 7 διαφορετικά φορτηγά να κατέβουν σε ένα βουνό, ή να μπουν στο κέντρο της Αθήνας. Εμείς λοιπόν, αυτό που ξεκαθαρίζουμε είναι ότι θέλουμε καθαρά υλικά. Δηλαδή, πρέπει τα συστήματα ανακύκλωσης και οι δήμοι να στοχεύουν με τα τοπικά σχέδια ώστε να έχουμε καθαρό υλικό. Το θέλουν όλοι, το καταλαβαίνετε, να έχουμε υλικό το οποίο να δίνεται στην αγορά. Έχουμε βάλει το τοπικό σχέδιο ως ευαγγέλιο, το είπα ήδη, γιατί κάποιος ρώτησε πώς θα ενισχυθούν οι Ο.Τ.Α. και θεσμικά και οικονομικά. Θεσμικά, λοιπόν, ενισχύονται λέγοντας ότι με το τοπικό σχέδιο κρίνονται όλοι και οι Ο.Τ.Α. έχουν την αρμοδιότητα, το θέλαμε χρόνια στην αυτοδιοίκηση αυτό και το κάνουμε.

Οικονομικά όμως, πώς; Με δύο τρόπους. Πρώτον, εμείς θα χρηματοδοτήσουμε φέτος με ειδικό πρόγραμμα από το Πρόγραμμα Δημοσίων Επενδύσεων, από το Π.Δ.Ε. με 10 εκατομμύρια ευρώ τα τοπικά σχέδια των Ο.Τ.Α. για να επικαιροποιηθούν και να μπορούν να ανταποκριθούν, γιατί αλλάζουν τα πράγματα και χρειάζεται να είναι πιο σοφοί και πιο ώριμοι και τεχνικά επαρκείς. Και δεύτερον, για πρώτη φορά σε αυτό το νομοσχέδιο μπαίνει η προοπτική και το κόστος συλλογής να πληρώνεται από τα συστήματα. Άρα, οι δήμοι είναι δίπλα ωφελημένοι. Θα έχουν και οικονομικό εργαλείο από εμάς, την πολιτεία εννοώ, και θα έχουν οικονομικό εργαλείο και από τα συστήματα.

ΧΡΗΣΤΟΣ ΜΠΟΥΚΩΡΟΣ (ΕΚΤΟΣ ΜΙΚΡΟΦΩΝΟΥ): Με τι ποσοστό;

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Τι εννοείτε τι ποσοστό; Θα βάλουμε την κάλυψη και το κόστος συλλογής σιγά σιγά και αυτό το συζητάμε μαζί. Θα σας πω και πως, γιατί έκανε μια πολύ καλή πρόταση ο κ. Αρβανιτίδης μετά, αλλά να τελειώσω με τα πρώτα, γιατί ήδη κάποια πράγματα θα αλλάξουμε με αυτά που είπατε και τα ενσωματώνω. Θα το καταλάβατε.

Το ίδιο, λοιπόν, θα έλεγα για το αποθεματικό, δεν το ξαναλέω. Το είπα για το διαχειριστικό κόστος, είναι το ίδιο. Αν κάποιος το αποθεματικό του έχει ειδικούς λόγους για να το κρατάει, π.χ., ας πούμε ότι τα αυτοκίνητα αποσύρονται μετά από δέκα χρόνια, άρα πρέπει να κρατήσουμε τον πόρο για να τον χρησιμοποιήσουμε μετά από δέκα χρόνια. Συμφωνώ. Αυτό δεν συμβαίνει στη συσκευασία. Άρα, κατά περίπτωση μπορεί να αιτιολογηθεί. Απλά, όπως καταλαβαίνετε, δεν μπορούμε να έχουμε αποθεματικό συστημάτων περισσότερο από τον πόρο ανακύκλωσης. Σήμερα έχουμε περισσότερο. Περισσότερο δηλαδή έχουμε ταμειακό διαθέσιμο αποθεματικό, όχι με όρους επενδύσεων και αποσβέσεων, αλλά ταμειακό διαθέσιμο, από τον ετήσιο εισερχόμενο πόρο ανακύκλωσης. Αυτό προσπαθούμε να λύσουμε, να μπουν στην αυτοδιοίκηση περισσότεροι πόροι. Το καταλαβαίνετε, αυτό ζητήσατε και εσείς.

Τώρα, όσον αφορά για τον ΕΟΑΝ, πράγματι απογυμνώθηκε. Δεν έχει 7 θέσεις, έχει 11, αλλά εγώ δεν θα μείνω στο νούμερο, ούτε θα μείνω στο ποιος έφταιγε, γιατί απογυμνώθηκε ο δημόσιος τομέας από στελέχη. Θα μείνω στο ότι πρέπει να έχει ουσιαστικό ρόλο και αυτό μπορούμε να το συμφωνήσουμε και μαζί. Δηλαδή, θέλουμε έναν ΕΟΑΝ ο οποίος να έχει ειδικό κομμάτι για τους ΟΤΑ. Νομίζω, δεν είχε ειδικό κομμάτι για τους δήμους. Και θέλουμε βοήθεια στους δήμους. Άρα, να είναι δύο τρία στελέχη να λένε στους δήμους πως κάνουν καλύτερα την ανακύκλωση; Δεν λέω παραπάνω.

Δεύτερο ζήτημα. Δεν είχε ελεγκτικό κλάδο, ας το πούμε έτσι, βραχίονα. Να μην το ενισχύσουμε; Γιατί λέμε ότι δεν ελέγχαμε και την αγορά, είχαμε 40% και εισφοροδιαφυγή. Από αυτή την αφετηρία, λοιπόν, προτείνω πράγματι την αύξηση σε αυτούς τους δύο βασικούς άξονες, χωρίς να μεγεθύνουμε τα διοικητικά έξοδα, γιατί πραγματικά εμείς αυτό που θέλουμε είναι να πάει ο πόρος της ανακύκλωσης στους Ο.Τ.Α.. Δεν μειώνουμε δηλαδή τον πόρο όταν τα συστήματα πάνε στους Ό.Τ.Α. επ’ ουδενί με το κόστος του ΕΟΑΝ. Ο ΕΟΑΝ έτσι και αλλιώς έχει έναν προϋπολογισμό αρκετά ψηλό και αυτός σε αποθεματικό, πρέπει να μπει στην ανακύκλωση.

ΧΡΗΣΤΟΣ ΜΠΟΥΚΩΡΟΣ (Εισηγητής της Ν.Δ.): Πως δεν διευρύνονται τα διοικητικά έξοδα;

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Επαναλαμβάνω, λοιπόν, ότι δεν αυξάνεται ο πόρος που πηγαίνει στον ΕΟΑΝ. Γιατί, είχαμε περιθώριο κύριε Μπουκώρο να πληρώσουμε αυτό το κόστος του ελέγχου, γιατί αλλιώς θα διαμαρτυρόμασταν γιατί δεν έχουμε τα έσοδα από την ανακύκλωση.

ΧΡΗΣΤΟΣ ΜΠΟΥΚΩΡΟΣ (Εισηγητής της Ν.Δ.):): Γιατί δεν αφαιρείτε το κατ' εξαίρεση;

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Και λέω, λοιπόν, ότι ο ΕΟΑΝ θα πρέπει να ενισχυθεί γιατί απογυμνώθηκε. Δεν κάνω σχόλια για τις πολιτικές που τον απογυμνώσανε, δεν θέλετε να κάνω. Όμως, πράγματι εμείς θέλουμε να έχουμε ισχυρό ΕΟΑΝ για τους Ο.Τ.Α. και ισχυρό για τον έλεγχο να μην ξεφεύγει κανείς. Αν ήθελα να κάνω συνδικαλισμό, θα σας έλεγα ότι θέλετε έναν αδύναμο ΕΟΑΝ για να ξεφεύγουν κάποιοι. Δεν το θέλετε.

ΧΡΗΣΤΟΣ ΜΠΟΥΚΩΡΟΣ (Εισηγητής της Ν.Δ.): Κι εγώ θα σας απαντούσα ότι θέλετε την υπερδιόγκωση του δημοσίου και του ευρύτερου δημοσίου τομέα.

ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας): Έχουμε την δυνατότητα να είμαστε υποστηρικτικοί προς τους δήμους και αυστηροί έως προς την αγορά για τις εισφορές, με το προσωπικό που συντηρείται από τον ίδιο πόρο χωρίς να αυξήσουμε τον πόρο και με ένα αποθεματικό που είναι ήδη υψηλό στον ΕΟΑΝ και θέλουμε να πιάσει τόπο. Άρα, και το πρόγραμμα δημοσιότητας που το έβαλε και ο κύριος Σαρίδης με έναν ειδικό τρόπο, η ευαισθητοποίηση δηλαδή, αλλά και ο έλεγχος θα γίνεται από τον ΕΟΑΝ με τους ίδιους πόρους και χωρίς κανένα υποκειμενικό πρόστιμο γιατί και αυτό ακούστηκε. Οριζόντια είναι τα πρόστιμα με τα ίδια κριτήρια. Δεν υπάρχει κανένα υποκειμενικό ή κατά περίπτωση πρόστιμο.

Λοιπόν, ως προς το ερώτημα του κ.Αρβανιτίδη. Κύριε Αραβανιτίδη, δεν ξέρω αν το είπατε σαν πρόταση ή σχόλιο. Η ετήσια έκθεση. Είναι κάτι πολύ σημαντικό. Νομίζω ότι πρέπει να γίνει νομοτεχνική βελτίωση και να μπει ως υποχρέωσή μας να συζητείται κάθε χρόνο στη Βουλή η ετήσια έκθεση. Διότι, πρέπει να συγκρίνουμε και να κάνουμε ουσιαστική πολιτική και μέσα στη Βουλή. Αυτά λοιπόν από την Βουλή πολλές φορές. Μάλιστα, επιφυλάσσομαι να σας πω ότι η πρότασή μας θα είναι, στο νέο νομοσχέδιο των ΦΟΔΣΑ να υπάρχει υποχρεωτική συζήτηση του θέματος των απορριμμάτων και στα δημοτικά συμβούλια, που ξέρετε ότι δεν υπήρχε υποχρεωτικά και πολλές φορές, έφευγε από την πίσω πόρτα, ένα ουσιαστικό θέμα.

Όσον αφορά λοιπόν για την σύλληψη, σας την περιέγραψα, ποια είναι τα τρία βασικά ζητήματα. Αύξηση των πόρων, να μην υπάρχει κόστος που δεν φαίνεται και με βάση τη δημοτική απόφαση να καθορίζεται η ανακύκλωση. Και αυτό, νομίζω ότι είναι και η μεγαλύτερη συμβολή του νομοσχεδίου και στην εργασία. Είναι έτοιμοι οι δήμοι; Εμείς είμαστε υποχρεωμένοι είναι να πιέσουμε ώστε να είμαστε όλοι έτοιμοι. Κανείς δεν είμαι έτοιμος για αυτές τις αλλαγές. Η ΚΕΔΕ έχει συμφωνήσει καταρχήν, αλλά εγώ επιφυλάσσομαι. Θα έρθει εδώ και θα μας πει η ίδια η ΚΕΔΕ. Πολλές αλλαγές, τις δουλέψαμε μαζί.

Κάναμε τρεις κύκλους διαβούλευσης. Ο πρώτος, επί κ. Τσιρώνη που αναρτήθηκε και δημόσια τότε το νομοσχέδιο και ωριμάζει εδώ και πολύ καιρό. Ο δεύτερος από τον ΕΟΑΝ, Νοέμβριο, Δεκέμβριο, Ιανουάριο, Φεβρουάριο του 2017, εάν δεν κάνω λάθος, και από τότε και μετά, με δική μου παρουσία, κάναμε επίσης διαβούλευση με την ΚΕΔΕ άνοδο ότι αρκετές φορές και τα συστήματα διαχείρισης και τους φορείς και τους παραγωγούς και την πλαστική σακούλα. Αλλά, θα μας τα πουν εδώ.

Ένα ουσιαστικό ζήτημα που βάλατε: πως είναι δυνατόν οι ετήσιες εκθέσεις να λένε ότι είμαστε καλά ως προς το στόχο και να μην είμαστε καλά. Ναι, αυτό είναι κάτι που πρέπει να λύσουμε γιατί δεν έχουμε αξιόπιστα δεδομένα κ. Αρβανιτίδη. Δηλαδή, ως προς το ποσοστό που εικάζουμε ό,τι είναι η συσκευασία πιάνουμε ένα στόχο. Όταν πάμε λοιπόν στο ετήσιο ισοζύγιο της χώρας, το οποίο επίσης αναφέρουμε στην Ε.Ε., βλέπουμε ότι, η απόδοση του μπλε κάδου στους δήμους, είναι 3% κατά βάρος των συνολικά ετήσια παραγόμενων απορριμμάτων της χώρας. Πως βγαίνουν αυτά; Υπάρχει ένα θέμα. Εάν βάλουμε δε και τις ηλεκτρικές συσκευές και τις στήλες, φτάνουμε στο 4,7%. Και αν βάλουμε την άτυπη ανακύκλωση, την αγορά παλαόχαρτου, όλους τους επαγγελματίες που δουλεύουν στην ανακύκλωση χαρτιού, χαρτονιού, τις εμπορικές δραστηριότητες που ανακυκλώνουν ξέχωρα τις βιομηχανίες και όλα αυτά, φτάνουμε στον κορυφαίο συντελεστή του 16% και αυτό, μπορεί να είναι οριακό.

Ό,τι και να κάνουμε, το ισοζύγιο ταφής της χώρας μας είναι πάνω 81%, 82%. Αυτή είναι η πραγματικότητα. Εγώ, δεν διαφωνώ ότι με τις παραμέτρους που είχαμε, έχουν γίνει άλματα. Γιατί, εάν δεν κάνω λάθος, ή ανακύκλωση συσκευασίας, τα δύο τελευταία χρόνια έχει διψήφιο ποσοστό αύξησης. Δηλαδή, κάνουμε άλματα με αυτό το πλαίσιο, με τη δική μας κυβέρνηση, να το πούμε αυτό, που υπερβαίνουν το 10% αύξηση το χρόνο το 2015 και το 2016. Οι ετήσιες αναφορές αυτό λένε. Όμως δεν μας φτάνει. Είμαστε πολύ χαμηλά. Δηλαδή, είναι ένας μεγάλος συντελεστής αύξησης, σε ένα μικρό αρχικό ποσό ανακύκλωσης. Πρέπει να ανέβουμε όλοι μαζί. Και πράγματι, είναι ένα ερώτημα. Εμείς βάλαμε λοιπόν, για πρώτη φορά τη συζήτηση των αντικινήτρων.

Διότι πρέπει οι δήμοι να πληρώνουν στους ΦΟΔΣΑ, διαφορετική τιμή για τη διαχείριση που κάνουν, άλλο για την ανακύκλωση άλλο για την μεταφόρτωση, άλλον για την ταφή και αυτό, να εξαρτάται από τα απορρίμματα που κρατάνε και όχι από τον προϋπολογισμό των ΚΑΠ που ίσχυε ή με τα τ.μ. των πολιτών. Δεν μπορεί να υπάρχει τέτοια παραμετροποίηση της απόδοσης κόστους στην καθαριότητα. Αυτό λέμε να κάνουμε. Και επειδή, γνωρίζουμε ότι είναι υποχρεωτικά ισοσκελισμένα τα ανταποδοτικά της καθαριότητας στους δήμους, αυτό θα πάει στον πολίτη. Άρα ο πολίτης, θα κρίνει την αυτοδιοίκηση και την δημοτική αρχή, γιατί εγώ δεν είμαι φθηνότερος στα δημοτικά τέλη και είναι ο γείτονας; Θα υπάρχει ένας συναγωνισμός. Πρέπει να τον προκαλέσουμε. Το ξέρει αυτοδιοίκηση αυτό, αλλά πρέπει να βρούμε και τέτοια εργαλεία. Το οποίο, δεν είναι αντικίνητρο, είναι κίνητρο. Όποιος πετάει λιγότερα, θα πληρώνει λιγότερα. Προφανώς, όποιος πετάει περισσότερα θα πληρώνει το ίδιο με όσο πλήρωνε. Εμείς δεν λέμε να μεταφέρουμε σε άλλες λαϊκές τάξεις το κόστος, άκουσα από την τοποθέτηση του Αγορητή του Κ.Κ.Ε. κάτι τέτοιο, εμείς δεν είπαμε ποτέ αυτό. Εικασία μάλλον είναι, αλλά σε κάθε περίπτωση, με την αυτοδιοίκηση θα βγει η τιμολογιακή πολιτική. Γιατί, δεν θα υπάρχει ούτε ένα ευρώ για την πολιτεία. Ρητά. Δεν πρόκειται η πολιτεία να πάρει φόρους, τέλη ή οτιδήποτε άλλο. Με τίποτα. Όλα θα είναι στο επίπεδο της αυτοδιοίκησης.

Μπαίνει βέβαια ένα ερώτημα. Πώς θα πετύχουμε το στόχο για τα βιοαπόβλητα. Εκεί είναι το βασικό μας πρόβλημα. Ο στόχος για τα βιοαπόβλητα, δεν είναι όμως αντικείμενο του νομοσχεδίου, αλλά επειδή το έβαλε ο κ. Αρβανίτιδης, εγώ θέλω να πω ότι αυτή είναι η ουσιαστική αλλαγή που το 2018 θα γίνει υποχρεωτική στους δήμους. Και αν θέλετε τη δική μου πρόθεση, προσωπικά όμως, γιατί με την αυτοδιοίκηση και την ΚΕΔΕ θα το συζητήσουμε, νομίζω ότι ο φόρος ταφής θα πρέπει να συνδεθεί με την εκτροπή βιοαποβλήτων. Δηλαδή, ο δήμος που χωρίζει τα τρόφιμα και τα ζυμώσιμα και τα πετάει σε άλλο κάδο, άρα, δεν έχουμε ούτε στραγγίδια στους ΧΥΤΑ, ούτε βιοαέριο και φαινόμενο θερμοκηπίου από την αποσύνθεση τους και έχουμε και λίπασμα, τρία οφέλη, αυτός ο δήμος πρέπει να ωφελείται. Να μην πληρώνει τέλος ταφής. Να υπάρχει κάτι τέτοιο. Και μάλιστα, εμείς έχουμε σχεδιάσει ένα σύστημα χρηματοδότησης, -γιατί αυτό το βάλατε και έχετε δίκιο-, που καλύπτει, τα πρώτα δύο χρόνια, το 60% των αναγκών σε κάδους και απορριμματοφόρα και είναι μέσα στα ΠΕΠ όλης της χώρας, με πόρους του ΕΣΠΑ, σχεδιασμένο από εμάς και υπάρχει δυνατότητα - και ζητάμε και επιμένουμε- να ενεργοποιηθούν αυτοί οι πόροι, γι' αυτό γυρίζουμε, σε όλες τις περιφέρειες, με ειδικά συνέδρια –όχι τα αναπτυξιακά, αλλά παράλληλες δικές μας δραστηριότητες, του Υπουργείου Περιβάλλοντος, του Υπουργείου Οικονομικών και του Υπουργείου Εσωτερικών. Έχουμε πάει, ήδη, στις μισές περιφέρειες της χώρας με τον Γενικό Γραμματέα Αποβλήτων. Υπάρχουν οι πόροι. Πρέπει, λοιπόν, να μπούνε, ώστε να γίνουν οι μονάδες βιοαποβλήτων και εδώ χτυπάω ένα «καμπανάκι» προς την Αυτοδιοίκηση.

Δυστυχώς, η Αυτοδιοίκηση δεν έχει ωριμάσει μονάδες βιοαποβλήτων. Δεν μιλάμε για τα μεγάλα εργοστάσια, για την κομποστοποίηση μιλάμε, που μπορεί να πάνε τα ζυμώσιμα και έτσι να γλιτώσουν το περιττό κόστος, οι Δήμοι και οι πολίτες. Στην κεντρική Μακεδονία, δεν έχουμε καμιά, κ. Αρβανιτίδη και το έχω πει δημόσια. Πρέπει, πέρα από τα δύο μεγάλα εργοστάσια, να ξεκινήσουν και οι μικρές μονάδες. Είναι εύκολες στη χωροθέτηση, υπάρχουν προδιαγραφές, πρέπει να προχωρήσουμε σε αυτές τις αλλαγές και μας ενδιαφέρουν - πολύ σωστά, το βάλατε το ερώτημα για τα βιο-απόβλητα.

Όσον αφορά, τώρα, αν είναι υπερτροφικός και υπερκρατικιστικός ο Ε.Ο.ΑΝ.. Εγώ θέλω να πω το εξής, παρότι το Κ.Κ.Ε. δεν το ανέφερε, που ήθελε ένα δημόσιο φορέα για τον έλεγχο της διαχείρισης απορριμμάτων. Εμείς λέμε ότι ο έλεγχος της ανακύκλωσης πρέπει να είναι της Πολιτείας, γιατί η Πολιτεία θα κληθεί, μετά, να καλύψει και τα πρόστιμα. Από αυτή τη λογική και χωρίς να θέλουμε κανέναν «υπερτροφικό φορέα», δημιουργούμε μόνο δύο νέες δομές, τις δομές του ελέγχου και των ΟΤΑ και πρέπει να σας πω, ότι ήδη έχουμε στείλει και 30 θέσεις - περιγραφές θέσεων εργασίας- στην Κινητικότητα, διότι, προφανώς και από την Κινητικότητα θέλουμε να πάρουμε στελέχη, γιατί, ίσως, από τον Κανόνα Προσλήψεων, δεν θα μπορούμε να βρούμε, κατ' εξαίρεση και να το ανοίξουμε πολύ γρήγορα. Εμείς, όμως, θα επιδιώξουμε και αυτό. Θέλουμε να το επιδιώξουμε αυτό και αυτό θα εξαρτάται και από τη συνεχή διαπραγμάτευση.

Τώρα, να απαντήσω και σε κάποια, ακόμα. Νομίζω ότι έλυσα το θέμα του κόστους των συστημάτων, γιατί μπήκε και από τη «Χρυσή Αυγή». Όσον αφορά για «πράσινα απόβλητα και τεμαχιστές», δεν είναι το μισό των απορριμμάτων, αλλά είναι στα ΠΕΠ, γιατί «πράσινα απόβλητα και τεμαχιστές», πάνε στις μονάδες βιοαποβλήτων. Επίσης, συμφωνούμε απολύτως για τις αρνητικές επιπτώσεις των ΧΥΤΑ. Γι' αυτό συζητάμε για την ανακύκλωση, σήμερα, για να μην πηγαίνει το 50% στην ταφή και να μην υπάρχουν επιπτώσεις. Και θέλω να διαψεύσω, απολύτως και να πω ότι είναι απολύτως σενάριο επιστημονικής φαντασίας, κάτι που ακούστηκε για 4 εργοστάσια καύσης, ιδιωτικά, στην Αττική, με εγγυημένη ποσότητα 1 εκατ. 350 χιλιάδες τόνους. Δεν υπάρχει κανένα τέτοιο σενάριο, είναι απολύτως ψευδές και δεν μπορώ να καταλάβω από πού βγήκε.

Τώρα, θέλω να κάνω μια συζήτηση και με τον Συντυχάκη, για τα θέματα, που έβαλε. Δεν υπάρχει καμία ενίσχυση της καύσης από το νομοσχέδιο, υπάρχει ακριβώς το αντίθετο. Ενισχύεται, απόλυτα, η ανακύκλωση και επαναχρησιμοποίηση. Αν δεν κάναμε αυτό το νομοσχέδιο, κάποιοι μπορεί να έπαιζαν παιχνίδι και στον τομέα της καύσης του σύμμεικτου. Δεν υπάρχει καμία προοπτική καύσης σύμμεικτου, έτσι και αλλιώς και το δηλώνουμε αυτό. Αντιθέτως, χαρακτηρίζουμε ως δευτερεύουσα την επιλογή της ενεργειακής αξιοποίησης και λέμε ότι πρέπει να έπεται οποιασδήποτε άλλης διαχείρισης, ανάκτησης και επαναχρησιμοποίησης. Άρα μετά ακόμα και την αναερόβια χώνεψη, την ανάκτηση εδαφο-βελτιωτικών, κλπ. Όμως, στο δεύτερο ζήτημα που βάλατε, εγώ θέλω να κάνουμε, λίγο, μια συζήτηση πραγματικά ιδεολογική - αξιακή.

Μας πειράζει η Αυτοδιοίκηση να έχει βιώσιμες επενδύσεις, στη διαχείριση των απορριμμάτων και αυτό να εξυπηρετεί το όφελος του πολίτη; Αν δεν είναι βιώσιμες οι επενδύσεις και οι επιχειρήσεις αυτές, οι μονάδες, τότε θα πληρώνει ο πολίτης πολλαπλάσιο κόστος. Και γιατί όλα αυτά μεταφέρονται, υποχρεωτικά, στα ανταποδοτικά; Επειδή, λοιπόν, δεν υπάρχει καμία άλλη πρόταση και από τη μεριά σας, νομίζω ότι πρέπει να συνηγορήσουμε στην Αυτοδιοίκηση, να έχει βιώσιμες μονάδες κάτω του κόστους και η ανακύκλωση έχει τέτοιου είδους μονάδες και μπορεί να δημιουργήσει και τοπικά, εργασία και σε μικρότερα σχήματα κοινωνικής οικονομίας και συνεταιριστικά και ιδιωτικά και δημοτικά και αυτό είναι ακριβώς το αντίθετο, από αυτό που θέλει το κεφάλαιο. Να το ξεκαθαρίσουμε λίγο αυτό, διότι κάνατε περίεργη - αν θέλετε - υπέρβαση. Από την άλλη μεριά, μου κάνει ιδιαίτερη εντύπωση και θα ήθελα να το συζητήσουμε. Είπατε ότι δεν θα υπάρχει κανένα όφελος, στον πολίτη, από την ανακύκλωση. Αυτό είναι μια έμμεση παρότρυνση του πολίτη να μην κάνει ανακύκλωση και θέλει προσοχή αυτή η συζήτηση.

Όπως, επίσης, είπατε ότι δεν είναι σωστό να πληρώνουμε δημοτικά τέλη, με βάση την ανακύκλωση, δηλαδή, προτείνετε ο πολίτης να πληρώνει δημοτικά τέλη, ανεξαρτήτου της ανακύκλωσης; Να πληρώνουν, δηλαδή, πολλά ακόμα και αυτοί κάνουν ανακύκλωση και έχουν οικολογική συμπεριφορά; Αυτά τα δύο αναιρούν μια σταθερή περιβαλλοντική ταυτότητα, που είχε το Κομμουνιστικό Κόμμα Ελλάδος και δεν ξέρω αν αυτό συνδυάζεται με την αλλαγή, που έχετε κάνει και αναιρέσατε και κοινωνικά δικαιώματα, που ήταν, πάντα, στην πολιτική ατζέντα του Κομμουνιστικού Κόμματος. Αλλά, εγώ θέλω να ξαναφέρουμε την συζήτηση του προοδευτικού κόσμου, γύρω από το περιβάλλον. Δεν μπορεί, δηλαδή, ένας προοδευτικός χώρος να λέει ότι δεν δημιουργεί όφελος, για τον πολίτη, η ανακύκλωση και το νομοσχέδιο, που υποστηρίζει την ανακύκλωση, δεν δημιουργεί οφέλη στην κοινωνία, - πέρα από την εργασία, που θα δημιουργήσει, πέρα από το όφελος δημοτικά τέλη -, από μόνο του, ως περιβαλλοντική παρέμβαση ζωής και βιώσιμης ανάπτυξης, δεν δημιουργεί οφέλη στον πολίτη; Δεν αυξάνει το προσδόκιμο των πόρων και της ζωής, πάνω στο πλανήτη αυτόν; Από μόνα τους δεν έχουν αξία αυτά;

Βέβαια, ταυτόχρονα δημιουργούν εργασία, δημιουργούν και προοπτικές ανάπτυξης περαιτέρω για τη χώρα μας. Άρα, ακόμα και αν δεν είχαν εργασία, η περισσότερη ανακύκλωση δεν είναι δεν περιβαλλοντικά ωφέλιμη; Ο πολίτης, ο άνθρωπος δεν είναι κομμάτι του περιβάλλοντος, δεν ωφελείται και αυτός; Αυτά δεν μπορούμε, να τα αναιρούμε στην δημόσια συζήτηση, ιδιαίτερα στον προοδευτικό χώρο.

Ο κ. Σαρίδης, έβαλε ζητήματα για τις θέσεις εργασίας, τα οποία είναι πάρα πολύ σημαντικά και για την πρόληψη. Αυτό που θέλω, να πω είναι ότι επιφυλάσσομεθα, γιατί στο άρθρο 8, παράγραφος 10 θα μπορούσαμε να βάλουμε κάτι, που να δημιουργεί τη δυνατότητα του οικολογικού εισιτηρίου. Θα το δούμε λιγάκι στα νομοτεχνικά την άλλη εβδομάδα για τα κατ’ άρθρο συζήτηση - το λέω για τα πρακτικά - γιατί μπορεί κάποιος να τα διαβάσει και να τον ενδιαφέρει.

Συμφωνώ απολύτως με την αξιολόγηση, που έθεσε ο κ. Λαζαρίδης.

Τέλος, όσον αφορά τον κ. Αμυρά. Ο ΕΟΑΝ έχει οργανόγραμμα και μάλιστα με βάση αυτό ζητήσαμε τις 30 θέσεις από την κινητικότητα. Μάλιστα, δεν δημιουργεί κανένα θέμα διόγκωσης κόστους, γιατί δεν αυξάνεται ο πόρος που πηγαίνει στον ΕΟΑΝ, ούτε από τον κρατικό Προϋπολογισμό έχει πόρο. Άρα, δεν υπάρχει κόστος - αν θέλετε - προς το δημόσιο, για να φοβηθεί κάποιος για κάτι τέτοιο.

Όσον αφορά για την συγκρότηση της Διοίκησης σαφέστατα στηρίζεται και στο μητρώο στελεχών. Άρα, δεν υπάρχει θέμα κομματικοποίησης, ασχέτως αν είναι 5,ή 6 ή 7 τα στελέχη - που δεν είναι 7, αλλά δεν έχει σημασία- είναι από το μητρώο στελεχών.

Για το αν είναι έτοιμοι οι ΟΤΑ έθεσε ένα ερώτημα ο κ. Αμυράς. Όχι, δεν είμαστε έτοιμοι σαν κοινωνία για αυτό το νομοσχέδιο. Το νομοσχέδιο γίνεται, για να γίνουμε έτοιμοι. Αν ήμασταν έτοιμοι, θα είχαμε υψηλότερη ανακύκλωση. Όμως και από το ΕΣΠΑ και από το πρόγραμμα δημοσίων επενδύσεων σας περιέγραψα, ότι θα υπάρχουν και οικονομικά εργαλεία πέρα από αυτά που δημιουργεί το ίδιο το νομοσχέδιο για τους ΟΤΑ, θα έχουν περισσότερους πόρους, δηλαδή οι ΟΤΑ ακόμα και για το θέμα της συλλογής θα ανοίξουμε και συζήτηση.

Βέβαια υπάρχει και ένα ερώτημα για την απόδοσή του τέλους της πλαστικής σακούλας, που έβαλε ο κ. Αμυράς, να το ξεκαθαρίσουμε, γιατί μπορεί πάλι στον πολίτη, να δημιουργηθεί αυτή η υποψία, ότι παίρνουμε πάλι λεφτά από κάπου πληρώνοντας τη σακούλα και επειδή έχω δει και κάτι εξώφυλλα πρωτοσέλιδα εφημερίδων «χαράτσι για την πλαστική σακούλα». Ούτε ένα ευρώ από το τέλος της πλαστικής σακούλας, δεν πηγαίνει στην Πολιτεία και δεν μένει στον ΕΟΑΝ. Το έχω ζητήσει ρητά. Όλο το τέλος της πλαστικής σακούλας που θα μαζεύουμε από τα σουπερμάρκετ, από την εμπορία προϊόντων στο σύνολο του - γιατί θα πηγαίνει στην Ανεξάρτητη Αρχή Δημοσίων Εσόδων- θα γίνεται επαναχρησιμοποιήσιμες σακούλες για θα δίνεται στους Δήμους να το μοιράσουν στους πολίτες. Δεν θα το μοιράσει η Πολιτεία. Θα το μοιράζουν οι Δήμοι, για να πείθουν τον πολίτη να κάνει ανακύκλωση, γιατί εκεί πρέπει να λειτουργήσει ο πυρήνας της ανακύκλωσης, στο κύτταρο της Αυτοδιοίκησης.

Είναι από τις κινήσεις που αποδεικνύουν τι άποψη έχουμε εμείς για την Αυτοδιοίκηση. Εκεί θέλουμε να δουλέψουμε και να βελτιώσουμε. Μπορεί να υπάρχουν και άλλα που ξέχασα. Όσο μπόρεσα απάντησα, γιατί πραγματικά θέλω, να πάμε σε αυτή τη συζήτηση στην Ολομέλεια απολύτως -αν θέλετε- με εμπλουτισμένο νομοσχέδιο και με πολύ πλατιά συμφωνία, γιατί η αλλαγή της ανακύκλωσης θα πρέπει να γίνει από το σύνολο της κοινωνίας και της οικονομίας, δεν θα γίνει μόνο από την Κυβέρνηση. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε. Ορίστε κ. Μπουκώρο.

ΧΡΗΣΤΟΣ ΜΠΟΥΚΩΡΟΣ (Εισηγητής της Ν.Δ.): Κύριε Υπουργέ, αρχικά αδίκως κατηγορήσατε τη Ν.Δ., ότι δεν βάζει περιβαλλοντικό πρόσημο στις προτάσεις της για έργα και επενδύσεις. Πάντα μόνιμη επωδός της Ν.Δ. από την ηγεσία μέχρι το τελευταίο στέλεχος είναι ο σεβασμός στους νόμους και στο περιβάλλον. Αυτό, βεβαίως, δεν σημαίνει, ότι πρέπει να έχουμε τις ίδιες ιδεοληψίες, που έχουν πολλά στελέχη της Κυβέρνησής σας και να εμποδίζουμε το οποιοδήποτε έργο και την οποιαδήποτε επένδυση. Κύριε Υπουργέ, φτιάχνουμε το ΕΜΠΑ με το καινούργιο νομοσχέδιο. Ελπίζω να λειτουργήσει καλύτερα με πιο λειτουργικό τρόπο, από ότι το ηλεκτρονικό μητρώο αποβλήτων που λειτουργεί στο Υπουργείο σας, στο Υπουργείο Περιβάλλοντος, γιατί εσείς μπορεί να λέτε, ότι οι δύο χιλιάδες εγγραφές του 2015, έχουν γίνει 20.000 έγγραφές σήμερα, αλλά σε κάθε περίπτωση από μηδενικά επίπεδα ξεκίνησε καινούργιο μητρώο είναι τα πρώτα χρόνια θα παρουσιάζει κάποια αύξηση. Εγώ σας καλώ, να δείτε τη βελτίωση αυτού του μητρώου και να αποκτήσουμε και την εμπειρία, ώστε να είναι πολύ λειτουργικότερο το μητρώο ΕΜΠΑ.

Κύριε Υπουργέ, μου λένε οι εταιρείες ανακύκλωσης ότι θα πρέπει η κάθε εταιρεία να κάνει μια - μία την εγγραφή των πράξεων. Στην εποχή μας είναι αδιανόητο και νομίζω ότι αυτό μπορεί να βελτιωθεί. Είπατε για ενίσχυση από το πρόγραμμα δημοσίων επενδύσεων, αλλά δεν μας δώσατε κάποια τάξη μεγέθους. Σχετικά με τον ΕΟΑΝ, αφαιρέστε την διάταξη. Εγώ σας μίλησα για την φιλοσοφία του ΕΟΑΝ και σας είπα, ότι ναι μεν πληρώνονται τα στελέχη του από πόρους του ΕΟΑΝ, αλλά σαν οργανισμός εξοικονόμησης πόρων - που αυτή είναι η φιλοσοφία του - θα μπορούσε να βοηθήσει και τον προϋπολογισμό του ελληνικού κράτους, αντλώντας στελέχη από κει, στα πλαίσια της εξοικονόμησης ανθρωπίνων πόρων. Αυτό είπα, δεν είπα ότι δεν λειτουργεί η κινητικότητα, αν και απέτυχε δυο φορές μέχρι σήμερα στον ΕΟΑΝ. Υπέδειξα και μια πηγή άντλησης στελεχών, όπως είναι το κέντρο ελέγχου των ανανεώσιμων πηγών ενέργειας, το ΚΑΠΕ. Θα περιμένω τις απαντήσεις σας στις επόμενες συνεδριάσεις, ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, η επόμενη συνεδρίαση – συζήτηση με τους φορείς είναι την Πέμπτη, στις 9 π.μ.. Ήθελα να επαναλάβω, επειδή ακούστηκαν πολλές προτάσεις για φορείς εδώ και κλήθηκαν 34 τελικά, ότι υπάρχει η δυνατότητα της αποστολής υπομνήματος.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Δημαράς Γιώργος, Καρακώστα Εύη, Καφαντάρη Χαρά, Ουρσουζίδης Γιώργος, Τριανταφυλλίδης Αλέξανδρος, Μπουκώρος Χρήστος, Ζαρούλια Ελένη, Παναγιώταρος Ηλίας, Συντυχάκης Εμμανουήλ και Λαζαρίδης Γεώργιος.

Τέλος και περί ώρα 17.30΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**